**תאג"ד 2 פרק 1**

**עולם משוגע**

חוץ/פנים. אמבולנס לבן. לילה

אמבולנס לבן צבאי נוסע בפנים מוזיקה חזקה של **טונה – עולם משוגע.** על יד ההגה יושבת **יסמין** (20) כותפות של פרמדיקית, יפה, שער שחור ארוך, עיניים גדולות בצבע דבש, וחיוך מושלם של פרסומת למשחת שיניים. היא שרה, צועקת עם טונה את המילים של השיר. לצידה יושב ושר, סגן **עומר** (26) רופא צבאי, נראה טוב, מחוספס, סוס פרא, מבט שמשדר פגיעות, שניהם שרים עם טונה. אווירה באמבולנס של רוק אנד רול לפנים.

שרים

הגשם שוב הגיע מוקדם, ויש פקקים בעיר בדרך לים, תמיד אמרת שזה עולם משוגע   
תמיד אמרת שזה עולם משוגע

הנייד של עומר מצפצף, הוא בודק אותו.

יסמין

אם זה מהגדוד אל תענה.

עומר

לא הגדוד, פייסבוק מודיע לי שיש יום הולדת לגלעד אחי.

יסמין

דף הפייסבוק שלו פעיל?

עומר

פעיל ובועט

תוך כדי השיחה עם יסמין עומר מביט בפייסבוק של אחיו. בתמונת הפרופיל הוא במדים, מחייך. תמונת הנושא היא מפה של רמת הגולן עם חץ אדום שמסמן מקום, וכיתוב "כבר תשע שנים שגלעד שלנו נעדר – עשרה מיליון דולר למי שיביא מידע משמעותי"

יסמין

אבא שלך כועס שלא הלכת היום לעצרת

עומר

התעייפתי מלרצות את אבא שלי.

עומר לוחץ על לינק לווידאו בדף הפייסבוק של אחיו, קטע מהחדשות. רואים הפגנה של כשלושים אנשים, לובשים חולצה לבנה, עליה הדפס של גלעד ועליו סימן שאלה. עומר סוגר את הנייד, יסמין מניחה את ידה על הרגל שלו.

יסמין

אל תיפול עכשיו, חודש עבדתי על האפטר הזה! מגיעים להופעה של טונה ונותנים ברבאק.

הנייד של עומר מצלצל, הוא מראה ליסמין שזה אבא שלו.

יסמין

תענה לו, ותגיד שהחברה ההורסת שלך הצליחה להוריד אותך מרמת הגולן להופעה ושאתה הולך לנהנות

עומר

אני אדבר איתו מחר.

יסמין שולחת לו נשיקה באוויר ומגבירה את המוזיקה

טונה

איך מילאת לי את החסר ואז את המחברות   
געגוע שתקוע בלי תאריך תפוגה   
כמה זה נורמלי, ככה זה משוגע

נשמעת קריאה בקשר, יסמין מנמיכה את המוזיקה.

קשר

כול מי שבגזרת חורון אמבולנס צבאי נפגע יש פרחים במקום.

יסמין מביטה בעומר ומבינה שהלכה ההופעה, עומר לוקח את הקשר

עומר

כאן תורן פיטנגו מיקום מדויק של האירוע

קשר

תורן פיטנגו קבל רוחב 238 על 879

עומר מזין במהירות את המספרים לנווט שבאמבולנס

עומר

3 קטנות

קשר

רות, דווח הגעה

יסמין לוחצת על הגז והם טסים לשם.

פתיח

פנים. אמבולנס לבן . לילה

האמבולנס בזירה רותם מחוסרת הכרה, הבגדים שלה קרועים-גזורים, היא בתחתונים וחזייה, הגוף שלה שחור, מלוכלך ומכוסה בדם. עומר מטפל בה באינטנסיביות. פולצ'ק מבוהל מפעיל נקודת לחץ על הצוואר. שומעים את קולה של יסמין

יסמין (off)

אני צריכה אותך שתנהג עכשיו!

יסמין נכנסת לאמבולנס ופונה לפולצ'ק

יסמין

שחרר.

פולצ'ק

(בהלם) מה?

יסמין

שחרר את היד

פולצ'ק משחרר את נקודת הלחץ, יסמין מחליפה אותו, בן לולו נכנס לאמבולנס.

יסמין

(מבינה שפולצ'ק בהלם) אני לוקחת לכם את הנהג, תהיה עם החובש השני

פולצ'ק

(מבולבל לגמרי) דניאל... הוא חוג"ד

פולצ'ק מעכל את הנאמר ויורד מהאמבולנס, בן לולו נוסע במהירות לבית חולים. עומר ויסמין עובדים במהירות שיא על רותם.

עומר

לא מצליח למצוא לה וריד.

יסמין

צנתור.

עומר מכין במהירות את הערכת צנתור

יסמין

המדדים שלה נמוכים.

עומר מבצע ברותם צנתור מוצלח.

עומר

אני בפנים , איפה יש פלזמה?

יסמין

תחליף אותי

עומר מחליף את יסמין בנקודת לחיצה, יסמין מכינה פלזמה, עומר מביט בפנים של רותם הן שלוות, יפות וחיוורות משהו בה נוגע בו. יסמין מחברת את הפלזמה ומביטה בעומר במבט של "אין לה סיכוי לחיות".

יסמין

אין לה דופק.

עומר

תכיני מכונת החייאה, אני סוגר לה את הוריד. (מבקש) מלקחים.

יסמין

אתה בטוח?

עומר

לא, אבל אין ברירה, הכול או כלום

יסמין מעבירה לו מלקחים ומכינה את מכונת החייאה. עומר משחרר את נקודת הלחץ, דם זורם. עומר מנסה עם מלקחיים דרך החתך בצוואר לחסום את הוריד ולעצור את הדימום. רותם מאבדת דם, יסמין מביטה בעומר במתח. הדם מפסיק לזרום.

עומר

עצרתי

יסמין

להתרחק

יסמין נותנת מכת חשמל לרותם.

חוץ. בית חולים מיון . לילה

האמבולנס הלבן מגיע ועוצר במהירות ברחבת המיון, רופאים יוצאים אליהם מהמיון בריצה. עומר, יסמין ובן לולו קופצים מהאמבולנס מוצאים את רותם ומניחים אותה על אלונקה של בית החולים בעזרת הרופאים

עומר

דימום עורק צוואר, קיבלה פלזמה, נוזלים, הקסאקפון, דופק חלש מאוד ולא יציב.

הם רצים איתה פנימה בן לולו נעצר ע"י יסמין

יסמין

אל תרוץ איתם, אתה רק תפריע .

פנים. מיון בית חולים. לילה

רותם מובהלת במהירות במסדרונות בית החולים. בכניסה לחדרי הניתוח עומר נעצר

ומביט ברותם, שנבלעת לתוך חדרי הניתוח.

חוץ/פנים. מיון. לילה

דניאל נוהג באמבולנס של התאג"ד, נכנס במהירות גבוהה לרחבת המיון, עוצר בחריקה. דניאל ופולצ'ק קופצים ממנו ורצים למיון. דניאל מבחין בבן לולו.

דניאל

איפה היא?

בן לולו

(מבולבל) לא יודע... הכניסו אותה

דניאל רץ לדלפק הקבלה של המיון ופונה אל האחות ראשית

דניאל

חיילת ... שלנו... פונתה לכאן

אחות

היא מוכנסת עכשיו לחדר ניתוח, שבו ותמתינו, אני אעדכן אתכם כשתהיה לי אינפורמציה.

דניאל

לא ממתין. באיזה חדר היא מנותחת?

אחות

אתה צריך להמתין

דניאל

זה בסדר, הייתי בבית חולים הזה בהשתלמויות ראיתי הרבה ניתוחים.

אחות

אני מבקשת שאתה והחברים שלך תשבו בצד ותמתינו.

דניאל

מה הבעיה שאני אכנס?

אחות

כי זה לא מקובל ויפריע לצוות הרפואי. עכשיו שב! או שאני מזעיקה לכאן את הביטחון

פולצ'ק

עזוב דניאל בוא נמתין

דניאל

שנייה, החיילת שמנותחת היא חברה שלי, היא זקוקה לי בפנים אני לא אפריע. אני חובש, חוג"ד, רק תגידי לי באיזה חדר מנתחים אותה?

האחות מרימה את הטלפון ומחייגת דניאל מביט בה בתקווה

אחות

אני צריכה בטחון למיון

דניאל מתעצבן

דניאל

למה?

בן לולו ופולצ'ק מביטים בדניאל ומרגשים חסרי אונים, מנסים להרגיע אותו, דניאל מתנער מהם ועובר לצד השני של הדלפק מחפש בניירות בפראות.

דניאל

(צועק) באיזה חדר היא מנותחת!!!

המאבטחים של בית החולים מגיעים במהירות. אחד השומרים מוציא אקדח טיזר.

שומר

תשכב על הרצפה.

דניאל

היא צריכה אותי עכשיו!!!

שומר

אני מחשמל אותך.

פולצ'ק

(מנסה להרגיע) וואו... די אין צורך

ליה נכנסת לבית חולים ישר לתוך הסיטואציה. השומר מכוון את הטיזר לדניאל

ליה

(לחוצה) מה קרה? איפה רותם?

פולצ'ק נעמד בן דניאל לשומרים.

פולצ'ק

(לשומרים) תקשיבו שניה זו חברה שלנו....

דניאל

אל תתערב פולצ'ק (לשומר) נו חשמל, חשמל אתה חושב שזה מפחיד אותי.

ליה

דניאל די, די תירגע

דניאל

היא צריכה אותי!!

אחות

היא צריכה שתיתן לנו לעשות את העבודה שלנו, היא צריכה שנתעסק בה ולא בך.

המילים של האחות חותכות את דניאל. ליה מתחילה לדמוע .

ליה

מה קרה??? איפה היא??

בן לולו מחבק את ליה

בן לולו

היא בחדר ניתוח

ליה משתחררת מבן לולו ופונה לפולצ'ק

ליה

מה המצב שלה?

פולצ'ק לא יודע מה לענות.

חוץ. מיון. לילה

עומר מתיישב בחלק האחורי של האמבולנס הלבן ומדליק סגריה, ליה מגיעה אליו

ליה

אתה הרופא שפינה את החיילת הפרמדיקית?

עומר

כן

ליה

מה המצב שלה? (לא מצליחה לעצור את הדמעות) אני חברה שלה...

עומר

את איתה בתאג"ד

הקול של ליה רועד היא לא מצליחה לענות מתפרקת ומתחילה לבכות, עומר נעמד, זורק את הסגריה ומנסה להרגיע את ליה. הוא מניח עליה יד ומושיב אותה, ליה רועדת מקור. עומר מדבר אליה ברכות כמו שמדברים לילדה קטנה.

עומר

(ברכות) היי, בואי שבי, את ממש קפואה בואי נשים לך את המעיל שיחמם אותך

עומר לוקח את המעיל שלו מהאמבולנס ושם אותו על ליה, המעיל ממש גדול עליה, בצורה שהידיים שלה לא יוצאות מהשרוולים. ליה מושכת באף, עומר מביא טישו, הידיים של ליה בתוך המעיל והיא מסתבכת להוציא אותם.

עומר

חכי, חבל שתאבדי חום (מצמיד לה טישו לאף) תוציאי

ליה מקנחת את האף , עומר מנקה ומחייך אליה

עומר

היא איבדה הרבה דם, אבל היא נכנסה לחדר ניתוח עם דופק זה סימן טוב.

ליה

באמת?

עומר

היא איבדה הרבה דם ויכול להיות שיש לה פגיעות שלא ראיתי, אבל היא לא פראיירית, היא נלחמת, והיא חזקה.

ליה מהנהנת

ליה

תודה

יסמין מגיע אליהם מתוך הבית חולים.

יסמין

חתמתי על הכול אפשר לזוז.

ליה נעמדת ומביטה ביסמין שמביטה בה חזרה.

עומר

היא חובשת בתאג"ד של הפרמדיקית

ליה

(נעמדת) אני אחזור...

ליה מורידה את המעיל לתת לעומר

עומר

אל תורידי, תשמרי אותו.

פנים. בית חולים. לילה

דניאל יושב כפוף, מכונס בעצמו. ליה לצדו שקטה, מניחה עליו יד. בן לולו יושב על הרצפה, נשען על הקיר עם הראש בין הרגליים, פולצ'ק קורא תהילים. דלת נפתחת ורופאה יוצאת אליהם. הם נעמדים ומביטים בה מתוחים.

דניאל

מה המצב שלה?

רופאה

היא יצאה מכלל סכנת חיים

ליה

אז היא בסדר???

רופאה

היא קיבלה הרבה מנות דם, העורק של הצוואר..

דניאל

(קוטע אותה) התרדמני

רופאה

כן התרדמני, נפגע כתוצאה מרסיס שפגע בה. הוצאנו את הרסיס והצלחנו לחבר את העורק הפגוע. בגלל שאין לה פציעות אחרות, מצבה כרגע מוגדר טוב.

יש כמה רגעים של שקט, ואז דניאל נותן צעקת שמחה. הם קופצים אחד על השני שמחים ומאושרים.

בן לולו

נס! נס! נס!

פולצ'ק מאושר מנשק את בן לולו

בן לולו

אבא אבל הגזמת עם הנשיקה.

הרופאה מביטה בהם בחיוך דניאל פונה אליה

דניאל

אני רוצה לראות אותה

רופאה

היא עכשיו בהתאוששות, הכי טוב שתחזרו בבקר.

דניאל

אני חייב לראות אותה.

פנים. אמבולנס לבן. לילה

יסמין נוהגת, עומר לצידה שקט, ברדיו בשידור חי מתנגן הדרן אחרון של טונה בהופעה שהם פספסו. יסמין מזמזמת בשקט עם השיר דאנג.

יסמין

מוזר לטפל בחיילת עם כותפת של פרמדיקית.

עומר

(מהנהן לחיוב) לגמרי

יסמין

אתה יודע החוג"ד...

עומר

זה שדומה לשון פן?

יסמין

(מחייכת) כן. הוא החבר שלה.

עומר

וואלה? קשוח

יסמין

פאקינג קשוח. לטפל באישה שאתה אוהב, שמדממת ונגמרת לך מתחת לידיים.

יש כמה רגעים של שקט, עומר חושב על מה שיסמין אמרה

יסמין

אם היית צריך לטפל בי, היית נשאר רגוע

עומר

לא!

יסמין

(מופתעת) באמת.... לא! אבל החיים שלי תלויים בתפקוד שלך

עומר

אני אוהב אותך יותר מידי מכדי להיות רגוע

יסמין מחייכת. הכנות והפשטות בצורה שעומר אמר לה שהוא אוהב אותה עושות לה חם בבטן, היא מפעילה איתות, יורדת מהכביש ועוצרת.

יסמין

יש לנו עוד כמה שעות של אפטר

יסמין מדוממת מנוע קמה ומתיישבת על עומר ומנשקת אותו הוא מתמסר אליה בתשוקה גדולה, היא עוצרת לרגע ומביטה בו.

יסמין

רק שתדע, שאתה יכול לסמוך עלי. אם אני אצטרך לטפל בך, אני אהיה סופר-קול

עומר

אין לי ספק.

הם מתנשקים בלהט

יסמין

אני אוהבת אותך

עומר

איזה כיף לי

הם מפשיטים אחד את השנייה ושוכבים.

פנים. בית חולים חדר רותם. לילה

רותם שוכבת במיטה מחוברת לאינפוזיה. היא פוקחת את העיניים, מנסה להבין איפה היא נמצאת. הדלת נפתחת ודניאל נכנס. הוא מביט ברותם ששוכבת במיטה עם תחבושת על הצוואר ועירוי. היא נראית בסדר גמור. דניאל נעמד לצד המיטה, רותם עדיין מטושטשת מחייך אליו חיוך קטן.

דניאל

אני אוהב אותך.

דניאל מתקרב אל רותם ולוחש לה

דניאל

אני מצטער, אני כל כך מצטער

רותם מניחה יד על פניו של דניאל

דניאל

אני אוהב אותך! ואני אשמור עליך! אף אחד לא יפגע בך! אני רוצה לחיות איתך! רק איתך

כעבור חודש

חוץ. בסיס ציוד. יום

אמבולנס חונה ליד מחסן ציוד. טטרו, דקל, ופולצ'ק מעמיסים ציוד. בן לולו שותה קפה. פולצ'ק עובר על רשימה, סופר ארגזים. ליה בצד עם אוריין.

פולצ'ק

טוב, יש הכול

בן לולו

קדימה, לחץ, זזנו שנספיק להפתיע את דניאל.

טטרו

יאללה רמת הגולן (מתלהב) הסורים על הגדרות.

דקל

מה אתה מתלהב אתה, כמה אנחנו הולכים לטחון, איזה יציאות חרא יש שם.

טטרו

אתה לא מבין יביאו חובשים חדשים, צעירים, צהובים נטחן אותם! תדמיין יריות פגזים, האירנים, הסורים, הרוסים כולם על כולם, אנשים מדממים צועקים לעזרה ומי רץ לתוך התופת להציל אותם? (מסמן על עצמו) אח שלך.

בן לולו

יאללה טטרו צא מהסטורי וכנס לאמבולנס.

ליה מתקשה להיפרד מאוריין מביטה בה

ליה

אני לא רוצה שתשקרי לי, תהיי כנה איתי,

אוריין

איי, מה עכשיו החלטנו שמה שהיה מת!

בן לולו

ליה אם יש לך מחשבות להגיע היום לדניאל אז חייבים להתחיל להתגלגל.

אוריין

תני לי שבועיים אני מקבלת העברה אלייך

ליה

מי ייתן לך לעבור?

אוריין

אני יותר חכמה מהם, שבועיים אני מקבלת העברה לבסיס שלך.

בן לולו

(לליה) נו ערוץ ויוה פלוס חייבים לתת גז

ליה

(נעמדת) טוב יאללה, דיר באלק את לא מדברים איתי כול יום בטלפון.

אוריין מתקרבת לליה הבנים מביטים בהן. הן מדברות בשקט.

אוריין

את לא נוסעת לסביר, כולה רמת הגולן ובשבת שאת יוצאת, אנחנו נקרע את החיים.

הן מתנשקות , פולצ'ק לא מצליח להוריד את החיוך.

אוריין

אני אוהבת אותך ואני רק שלך.

בן לולו

נו עכשיו עברנו לערוץ אגו.

ליה

שמעתי את זה בן לולו ופולצ'ק תוריד את החיוך.

ליה נפרדת מאוריין והולכת אל האמבולנס. אוריין מביטה בפולצ'ק שמחייך.

אוריין

בנט שמור עליה

פנים. אמבולנס. יום

בן לולו, ליה, פולצ'ק טטרו ודקל במצב רוח טוב בדרכם לרמת הגולן. דקל רואה שלט של רונה מדגמנת הלבשה תחתונה.

דקל

עוד שלט של רונה

פולצ'ק

מספר 39

דקל

מלכה רונה.

טטרו

אין, היא יודעת למנף את ההצלחה.

דקל

מרביצה לברזל כשהוא חם, ראית כמה עוקבים יש לה באינסטגרם.

טטרו

בן לולו עכשיו שאתה סלב גם אתה צריך להשקיע באינסטגרם

בן לולו

אין צורך.

טטרו

(צוחק) מה זה אין צורך אתה יודע איזה כוח זה עוקבים ולייקים.

דקל

ו money

טטרו

בן לולו שאתה רואה תחנת דלק תעצור

בן לולו

הדלק פיקס ואני דוך לבסיס

טטרו

אבל אני חייב להשתין

בן לולו

אמרתי להשתין לפני שנוסעים אמרתי או לא?

דקל

חופשי אמרת

טטרו

אבל לא היה לי פיפי לפני שנסענו

בן לולו

(מתעצבן) רונה מוכרת נתונים, אני נותן נשמה

ליה

(צינית) מה זה נשמה.

טטרו

נכון לרונה.. יש תחת, חזה, שפתיים. אבל מה שהופך אותה לפנטזיה זה... נו יש את המילה הזו באנגלית....

דקל

קילר אינסטינקט

טטרו

בדיוק זה. חייב להשתין דחוף

הם מתחלים לטפס לרמת הגולן, ליה רואה קבוצה של דוסים שעומדת בצד הדרך

טטרו

בן לולו...

בן לולו

תתאפק!!

טטרו

בלתי אפשרי, שלפוחית רגיזה

בן לולו

אתה זקנה בת 60?

טטרו

זה עניין של בלוטת הערמונית..

בן לולו

לא עוצר! נשבר הזין מהערמונית שלך

קח. (נותן לפולצ'ק בקבוק קולה) תעביר לו

טטרו

מה זה?

בן לולו

תעשה בזה פיפי

טטרו בלית ברירה מתכוונן לפתוח מכנסיים

ליה

איכס נראה לכם יא דוחים תעצור לו!

בן לולו עוצר.

חוץ .שטח. יום

כול הבנים יורדים במהירות להשתין. הם עומדים ליד שלט גדול וישן עם תמונה של חייל. מעל התמונה כתוב באנגלית **MISSING!** ומתחת לתמונה כתוב **"10,000,000 דולר- עבור כל מידע המוביל אל גלעד חכים".** ליה מביטה בהם משתינים. פתאום נשמע רעש של אבן שפוגעת באמבולנס, ליה נבהלת ורואה את טורו נער בן 16 שנראה פלילי, שער קצוץ מבט עצבני, אופניים חשמליות, זורק עוד אבן כמעט פוגע בטטרו

טורו

(צועק) יא זונות, למה אתם משתנים על השלט

בן לולו

מה זה?

טורו

מה, מזה זה? אתה דפר? שלט של חייל נעדר אתה משתין עליו

פולצ'ק

לא השתנו עליו השתנו לידו

טורו מסנן קללה ונוסע משם.

חוץ. גדוד. יום

אמבולנס נוסע בגדוד. מהחלון שליד הנהג, חובש שר שיר הלל לגולני ומנופף בדגל גולני. עומר הולך בגדוד והאמבולנס עוצר לידו. החובש ליד הנהג פונה אליו.

חובש

אנחנו התחפפנו מפה.

עומר

כול הפינות סגורות?

חובש

הכול פיקס והמ"פ מפקדה חתם.

עומר

סעו, אני אגיע מחר בבקר.

יסמין מגיעה אליהם

יסמין

מה בבונים, זהו?

חובש

כמו שאומרים, תם הטקס. (לעומר) תזכור אמרת יוצאים חמשוש.

עומר

חמשוש עלי .

חובש

חמשוש, חולה על המילה חמשוש, אה יסמין מילה מחרמנת, חמשוש, חמשוש

יסמין

חופשי מחרמנת

חובש

נשבע לך, ברגע שאני גוזר את החוגר, אני פותח בר וקורא לו חמשוש.

יסמין

יא צעיר עד שתשתחרר יבטלו את יום חמישי.

עומר

נו סעו כבר.

חובש

רגע, עומר אתה שומע, אל תתקרב לתאג"ד

עומר

אני מקווה שלא הגזמתם

חובש

חלילה, בקטנה קבלת פנים, מסורת.

החובשים באמבולנס עושים קולות של יללה ונוסעים

יסמין

המג"ד של הצנחנים רוצה דיבור איתך.

פנים. לשכת מג"ד. יום

במשרד יש הרבה רעש, קצינים נכנסים ויוצאים, קשר שהדיבור בו לא נפסק, טלפון, והרבה מפות. עומר יושב מול זהבי

זהבי

חשבת על מה שדיברנו?

עומר

הסכמתי לשאר עוד יום לקלוט את התאג"ד שמגיע וזהו

זהבי

תישאר איתנו כאן, אני אתן לך גיבוי ויד חופשית לבנות את התאג"ד כמן שאתה מבין. אני צריך את הניסיון שלך בגזרה.

עומר

מיציתי את הגזרה כאן.

רונה נכנסת ללשכה וניגשת לזהבי תוך כדי היא מחייכת אל עומר, שמחייך אליה בחזרה היא נותנת לזהבי לאפה

זהבי

מה זה?

רונה

לאפה לבבות כמו שאתה אוהב, אתה חייב להכניס לגוף שלך משהו מזין.

זהבי

(מחייך) מה הייתי עושה בלעדייך?

רונה

היה לך לא קל.

רונה מחייכת אל זהבי ויוצאת מהלשכה. עומר חוזר לנושא.

עומר

מחר מגיע לכאן רופא חדש. אל תדאג הוא יכנס לענייניים מהר, לא תהיה לו ברירה.

זהבי

מגיע רופא צעיר ישר מבה"ד-1. סיכוי גדול שהוא איזה ילד כפות. אני צריך רופא עם ניסיון.

קצינים מתחילים להיכנס לקראת ישיבה זהבי מביט בעומר

זהבי

סופי

עומר

לא נשאר.

חוץ. גדוד. יום

ג'יפ ורכב לבן נכנסים לגדוד, נעצרים מול הלשכה. דרור הקמב"ץ יוצא מהג'יפ וניגש לרכב הלבן, בספסל האחורי יושבת אישה נאה, סורית, כבת שלושים. לידה יושב הבן שלה, בן שש, אוחז כלב קטן ומטופח. מהלשכה יוצאים זהבי, ורונה שנעמדת לידו.

דרור

יש לנו בעיה

זהבי

מה?

דרור

(מצביע על האישה) האישה של זהראן עלוש אחד הבכירים של ארגון "אל שאם"

זהבי

מה הבעיה?

דרור

לילד שלה יש לוקמיה, והוא מקבל טיפולים בארץ, בתמורה בעלה דואג לאינטרסים שלנו

זהבי

תגיע לפואנטה, מה הבעיה?

דרור

יש לה כלב, היא רוצה להכניס אותו לארץ והפקודות ברורות, אסור להכניס בעלי חיים מסוריה לארץ, ועוד עם הכלבת שיש עכשיו

אישה נאה ומטופחת יוצאת מהרכב עם כלב קטן, מטופח ויהיר.

זהבי

(בערבית) בקר טוב

אישה (בערבית)

(חסרת סבלנות) לא מבינה מה אתם רוצים? הבטיחו לבעלי שאנחנו נכנסים. למה בעיות?

זהבי

משהו מבין מה היא אומרת ? (לאישה בערבית שבורה) לא כלב, לא.

אישה

פיקאצ'ו

זהבי

מה?

אישה

פיקאצ'ו

זהבי

מה זה פיקאצ'ו?

רונה מבחינה בניסים שמכוון משאיות שפורקות ציוד.

רונה

ניסים עיראקי, הוא בטח מדבר ערבית

זהבי (צועק)

ניסים, בוא רגע.

ניסים מגיע אליהם.

ניסים

כן המג"ד

זהבי

אייך הערבית שלך?

ניסים

חמש יחידות המג"ד

זהבי

יופי, תסביר לה שהיא והילד יכולים להיכנס אבל בלי הכלב.

ניסים מביט באישה ומזהה את הבושם שהיא משתמשת בו "**פוזין**", הוא אוהב את הריח המזכיר לו את נעוריו. ניסים מתרשם ומוקסם מהאישה, ופונה אליה בכבוד.

ניסים (ערבית)

איך קוראים לך?

אישה

עיישה

ניסים (ערבית)

עיישה, שם יפה. אני ניסים. איזה כלב זה, צ׳יוואווה?

עיישה (ערבית)

(מאבדת סבלנות) זה לא צ׳יוואווה זה פומרניאן מסין, ואבא שלו היה אלוף מחוז סצ'ואן פעמיים ברציפות.

ניסים מהנהן בחשיבות.

ניסים (ערבית)

וואלה , סחתיין. מה שהמפקד אומר זה שאת והילד יכולים להיכנס, אבל אסור לכלב להיכנס לישראל.

עיישה

לא פיקאצ'ו!

זהבי

מה זה המילה הזו?

ניסים

פיקאצ'ו המג"ד, זו חיה מצוירת, פוקימון קטן בצבע צהוב, הכוח שלו זה חשמל, הצורה שלו דומה לעכבר. פרוש השם פיקאצ'ו ביפנית הוא "ציוץ עכבר". כשהוא תוקף יש צליל, סאונד של ציוץ חשמלי

כולם מביטים בניסים המומים מהידע בנושא.

זהבי

מרשים ניסים נתת בידע. עכשיו תסביר לה שהוא לא יכול להיכנס לישראל.

ניסים פונה אל האישה ומדבר אליה ברוך.

ניסים

פיקאצ'ו לא יכול להיכנס הוא צריך לחזור לסוריה.

עיישה

אתה יודע מי זה בעלי? זהראן עלוש!

ניסים

(לזהבי) היא אומרת שבעלה זה זהראן עלוש.

זהבי

ידוע .

עיישה

הוא הביא במיוחד את פיקאצ'ו לבן שלו (מצביעה על הילד ברכב) אם פיקאצ'ו חוזר לסוריה הוא מת.

ניסים

(לזהבי) היא אומרת שאם פיקאצ'ו חוזר לסוריה הוא מת.

עיישה

אם אתם לא רוצים שג'ברת אל נוסרה יעיפו לפה טילים, תכבדו את ההסכם!

ניסים

המג"ד, א'. היא נראית אישה ממעמד מאוד גבוה, ב'. כל דבר בה מקרין נשיות חזקה מודרנית . ג' היא אומרת שבסוריה פיקאצ'ו ימות ואז ג'ברת אל נוסרה יעיפו לפה טילים.

זהבי חושב כמה שניות, מוציא אוויר

זהבי

תגיד לה שהכלב

ניסים

(מתקן אותו) פיקאצ'ו

זהבי נותן לניסים מבט

זהבי

יישאר כאן בגדוד עד שהם יסיימו את הטיפולים של הילד. בחזרה לסוריה נחזיר לה אותו

ניסים פונה אליה מחייך.

ניסים

פיקאצ'ו יישאר כאן, בגדוד, עד סוף הטיפול שתחזרי לסוריה תקבלי אותו

האישה חושבת, נראית לא מרוצה.

ניסים

נשמור עליו , הוא בטוח כאן.

עיישה

אתה תשמור עליו!

ניסים

(לזהבי) היא רוצה שאני אשמור עליו

זהבי

מעולה, סגור! אתה שומר עליו.

חוץ. גדוד- זולה טנ"צ . יום

עומר מגיע לזולה של הטנ"צ. בזולה יושבים הצוות של הטנ"צ: יסמין, **בועז**- פרמדיק בכיר- מפקד הטנ"צ, נראה טוב, מלא כריזמה ובטחון עצמי, אלפא. ו**רומן** חובש דפוק, שמטפל בגוש אנטרקוט מעל מדורה קטנה. בועז בוהה ביסמין שאוכלת נתח אנטרקוט, עומר מתיישב לידה

בועז

באמא שלי, את היצור שאוכל בשר בצורה הכי סקסי שפגשתי.

יסמין מרימה באוויר את הנתח ובולסת אותו בחזירות ופונה לעומר

יסמין

הצליחו לשכנע אותך להישאר כאן?

עומר לוקח נתח בשר מרומן

עומר

שלילי.

בועז

לא מבין, איך אתה משאיר אותה כאן לבד?

עומר

אם היית מבין, הייתי מודאג

יסמין

כולה מרחק, קטן עלינו

רומן

מה זה מרחק, מפה לשם וזהו

בועז

קיצר, אז אתה לא דואג?

יסמין

בועז כמה רוח אתה עושה

רומן

רוח זה טוב לגחלים

בועז

(עף על עצמו) את זה לא אני אמרתי

בועז מרים את התה שלו באוויר

בועז

לחיי עומר שעוזב אותנו עוד 15 עגולות.

כולם עושים לחיים ומבחינים באמבולנס נכנס לגדוד. רונה יוצאת מהלשכה והולכת לקראתם. רומן מתלהב מרונה

רומן

שאלוהים יעזור לנו, אתה יודע מי זאת? הרל"שית של השלטים, הדוגמנית רונה.

בועז

רומן נגב את הריר, לא בליגה שלך.

חוץ. גדוד. יום

האמבולנס נכנס לגדוד ועוצר בחניה. החובשים יורדים ממנו, בוחנים את הגדוד. רונה מגיע אליהם טטרו ודקל מחייכים אליה.

טטרו

הי רונה, איזה כבוד! מהגדוד עד לפה ספרנו 48 שלטים שלך

דקל

רק את הגדולים בלי הקטנים.

רונה

מקווה שנהניתם

טטרו

וואלה רונה כול הכבוד לך, למרות ההצלחה נשארת בצבא, זה ציונות!

ליה

טטרו שקט ,כמה אתה טוחן.

רונה

בואו תכירו את התאג"ד שלכם.

הם הולכים אחרי רונה למבנה התאג"ד ונכנסים.

חוץ. גדוד- זולה טנ"צ . יום

עומר שותה במכה את התה שלו ונעמד

עומר

אני הולך להתחיל להזדכות על ציוד

יסמין

אני באה איתך

יסמין ועומר הולכים. בועז יושב ומביט בחובשי התאג"ד.

בועז

רומן, קבץ אותם כדי שיבינו לאן הם הגיעו.

פנים. תאג"ד. יום

החובשים נכנסים לתוך התאג"ד וגל של סירחון תוקף אותם.

בן לולו

מה זה הסירחון הזה?

פולצ'ק

אלוהים למה כול כך מגעיל פה.

רונה

לא אלוהים, גולני. תהנו

רונה הולכת, החובשים מביטים המומים בתאג"ד. המקום נראה מדכא, כיסאות שבורים, לכלוך, סירחון וגרפיטי על הקיר שהשאירו להם חיילי גולני "**על הגבעה של גבעתי, ליד הנחל של הנח"ל, מתחת לעץ של גולני, מאחורי התותח של התותחן, יושב הג'ובניק ומזיין את החברה של הצנחן."** דקל מקריא

דקל

על הגבעה של גבעתי, ליד הנחל של הנח"ל, מתחת לעץ של גולני, מאחורי התותח של התותחן, יושב הג'ובניק ומזיין את החברה של הצנחן.

טטרו מחייך מבסוט מהגרפיטי

טטרו

יפה , יש שנונים בגולני

בן לולו

גולני, רצו עץ על הכתף, קיבלו גזע בתחת.

פולצ'ק

יש פה ריח של גופה.

טטרו מריח את הבית שחי שלו. ליה מיואשת, עוצמת את העיניים ולוחשת.

ליה

אלוהים תעשה שאני אהיה עכשיו בחוף הים. בבקשה אלוהים. אני פותחת את העיניים ואם אני בחוף הים, אז זהו, אני מאמינה בך.

היא פוקחת את העיניים ורואה את בן לולו עומד קרוב אליה ומחייך

בן לולו

קצת קשה אז דתיים, אה

ליה

(לוחשת) בן לולו באמא שלך קח אותי לים.

טטרו

אני עושה לי קפה.

פולצ'ק

תעשה לי גם

דקל

עוד אחד כאן.

בן לולו

חצי כפית

טטרו

אני מחמם מים כול אחד לעצמו.

טטרו ניגש לפינת הקפה, לוקח את הקומקום כדי למלא בו מים, פותח את המכסה- גל של ריח מכה בו, הוא מביט פנימה ורואה חולדה רקובה. הוא נותן צעקה מחרידה, כולם נבהלים, הוא זורק את הקומקום.

טטרו

(צועק) מצאתי, מצאתי מאיפה הסירחון יש חולדה מתה בתוך הקומקום

הם מביטים בחולדה וכמעט מקיאים, פולצ'ק מרים את החולדה מהזנב, כולם צועקים כמו בנות בקוקיות. פולצ'ק זורק אותה החוצה מהחלון. רומן נכנס לתאג"ד עם חיוך של ג'ריקן מפנצ'ר

רומן

ברוכים הבאים לרמת הגולן. מסריח פה!

ליה

אתה אחראי לפיגוע הזה?

רומן

(מחייך) גולני.

ליה

אז תגיד לבבונים של גולני שהנקמה בדרך

רומן

חדל התרגשות, זו מסורת

דקל

מסורת.. הם שמו חולדה מתה בקומקום

טטרו

מה מתה, רקובה, מזל שאני מצאתי אותה

ליה

מסורת.. סבבה אז יאללה תתחיל לנקות, למה אני ת'סרחון הזה לא מנקה.

רומן

תורידי תטון ודברי בכבוד לפני..

פולצ'ק

(מתקרב אליו) לפני שאתה מה

רומן

סמוטריץ' תנשום, הסירחון הזה הוא שלכם לנקות. יש לכם בעיה דברו עם קלפר

טטרו

מי זה קלפר?

רומן

מח"ט גולני. עכשיו אחרי, יש לכם תדריך.

חוץ. גדוד. יום

ליה, פולצ'ק, בן לולו, טטרו ודקל הולכים למבנה שבו יושב צוות הטנ"צ. בכניסה יש גרפיטי **"הממלכה האסורה"** הם מביטים בו ונכנסים.

פנים. טנ"צ. יום

הטנ"צ הוא מבנה גדול וישן, בנוי מחלל מרכזי, מטבחון וחדרי שינה שצוות הטנ"צ ישן בהם. בחלל המרכזי יש הרבה ציוד רפואי, אפודים, ספות ישנות, טלוויזיה ושולחן פינג-פונג. ליה מביטה בכורסא שעשויה מאינפוזיות משומשת ומעליה כתוב "Winter is coming".

טטרו

"Winter is coming"

דקל

קטלני

רומן

שבו

החובשים מתיישבים, ליה מתיישבת על כורסא האינפוזיות. בועז מגיע אליהם ורואה את ליה שיושבת על הכורסא ומתעצבן

בועז

מה את חושבת שאת עושה?

ליה

מה?

בועז

קומי מהכורסא! מי נתן לך אישור לשבת עליה (ליה נעמדת) הכורסא הזו, עשויה מ70 אינפוזיות שהצילו חיים של אנשים.

ליה

(צינית) משעשע

בועז

משעשע? אנחנו מדברים על חיים של אנשים זה נראה לך משעשע?

בועז לא בא טוב לליה, פולצ'ק מביא לליה כיסא היא מתיישבת. בועז מביט בחובשים, בוחן ומודד אותם.

בועז

אל תתפסו לי תחת, זה חד פעמי שאתם מוזמנים לכאן. אני בועז, פרמדיק בכיר ומפקד הטנ"צ. טנ"צ ראשי תיבות של- טיפול נמרץ צבאי. הטנ"צ בנוי על המטפלים הכי טובים בצבא! מה שאומר **שאנחנו יותר טובים ומנוסים מכם!!** כול ארבע חודשים מתחלפים כאן גדודים, תאג"ד בא תאג"ד הולך, אבל אנחנו נשארים פה! הבסיס הזה הוא **הממלכה של הטנ"צ**! הבית שלנו! ואתם אורחים כאן.

רומן

אז נא להתנהג בהתאם.

ליה, בן לולו ופולצ'ק מחליפים מבטים לא מרוצים בניהם. טטרו מרים את היד.

בועז

יהיה לכם זמן לשאלות

טטרו

לא שאלה

בועז

נו דבר

טטרו

(מצביע על שקית ביגלה שעל השולחן) אפשר קצת מהביגלה?

בועז

שלילי לביגלה! אם לא הבנתם, אז הגעתם למקום שקצב האירועים והטיפולים הוא כזה שלא תפגשו בשום גזרה. מי שאחראי על המוכנות המקצועית שלכם זה אנחנו, צוות הטנ"צ. אני אבחן אתכם ויחליט אם אתם בכלל מספיק טובים כדי להיות כאן. לסיכום אייך קוראים לזה...

רומן

מפקד

בועז

אה.. נכון, אני המפקד שלכם פה. תעשו מה שאני אומר לכם, ותקבלו ח"ח, תעשו בעיות, ותגלו שיש בצבא מניאק אחד שיודע לעצור את הזמן. שאלות?

החובשים לא מוצאים מילה, ליה מרגישה שכול ההתלהבות שלה מלהגיע לרמת הגולן מתחלפת בדיכאון עם נגיעות של חרדה, ולוחשת לבן לולו.

ליה

אלוהים לאן הגענו?

ליה מסיימת להגיד את המשפט ולטנ"צ נכנסים יסמין ואחריה עומר, ליה מופתעת לראות את עומר, המבטים שלהם מצטלבים, הם מופתעים.

פנים. מקלחת- בית חולים. יום

רותם עומדת מול הראי בוחנת את עצמה, מסתכלת על החבישה בצוואר במקום בו היא נפגעה, היא מנסה להוריד את התחבושת, זה לא פשוט (סוג של פלסטר לבן גדול). כואב לה, הפלסטר מושך לה את העור ומסרב להתקלף. היא מרפה לכמה רגעים, מושכת שוב והפעם במכה אחת, תולשת את הפלסטר.

**סוף פרק 1**