# פרק 1- שחקן קבוצתי

30.09.20

### 101. פנים. חדר חקירות. יום

סגל יושב לבד. בחדר חקירות. דופק על מראה.

סגל

הלו? שמישהו יגיד לי מה אתם רוצים ממני.

מרציאנו החוקר נכנס.

חוקר

אתה מודע לזה שאתה מדבר למראה?

סגל

אתה חושב שאני לא מכיר את הטריקים שלכם? אני שיחקתי בסדרת משטרה. זאת מראה חד כיוונית ומסתכלים עלי מהצד השני.

חוקר

מהצד השני יש קיר.

סגל מזיז את המראה ויש קיר מאחורה

סגל

ידעתי את זה.

חוקר

שב סגל.

סגל

אז מה? (מרים כוס חד פעמית) אתם מסתכלים עלי דרך הכוס?

חוקר

שב (סגל מתיישב) אתה יודע למה אתה פה?

סגל

זה בגלל המשקפי תלת מימד? הם נשארו אצלי בכיס בטעות אחרי הסרט. הנה קח אותם

מוציא את המשקפיים מהכיס.

חוקר

לא זה בגלל זה.

סגל

אז זה בגלל מה שהיה בקאנטרי? כולם עושים פיפי בבריכה. לא?

חוקר

ממש לא. זה בגלל השריפה.

סגל

אה.. השריפה.. (בעצם לא מבין) איזו שריפה?

חוקר

אתמול בשעה 12 בלילה פרצה שריפה במשרדי חברת הפרסום "שש רגליים".

סגל

שריפה? אוי ואבוי שלי בסדר? שי? גומא? אנה? אני חייב להתקשר לחמוטל.

חוקר

קודם כל תירגע, אף אחד לא נפגע. חוץ מזה מה זה השמות האלה, מי זאת שלי?

סגל

שלי היא המנהלת של שש רגליים פרסומות

חוקר

חשבתי שאתה המנהל של החברה.

סגל

נכון, אני המנהל.

חוקר

הרגע אמרת ששלי היא המנהלת.

סגל

זה כי היא המנהלת.

חוקר

אתה מתחכם איתי סגל?

סגל

לא לא, תן לי להסביר לך. הכל התחיל מסרטון של כפות רגליים.

### 102. סרטון כפות רגלים

בפריים כפות רגליים מדברות

כף רגל 1

באמת? קוצץ הציפורניים החדש של חברת ביוטי?

כף רגל 2

כן! הנה הוא מגיע!!!

בקצה הפריים מופיעה מזמרה ענקית. שתי כפות הרגליים בורחות בהיסטריה.

כף רגל 1+2

אהההההה!!!!!!!!

### 103. חוץ. גג. יום

### 103א. סרטון כפות הרגליים

שי ושלי יושבים מול סלולר וצופים בסרטון, בסרטון רואים שיחה בין כמה זוגות כפות רגליים. שלי משועשעת ושי מעווה את פרצופו

שלי

שי! אני לא מאמינה! ארבעה מיליון צפיות

שי

אני לא מאמין שהסכמתי להשתתף בזה.

שלי

נו באמת, זאת כף הרגל שלך, מי ידע שזה אתה.

שי

אז שתדעי לך שלי, שיש לי זרת מאוד ייחודית. זהו, ממחר רק נעליים סגורות. לא רוצה שיזהו אותי ברחוב.

שלי

מכל הסרטונים המטופשים שגומא המציא, לא האמנתי שדווקא זה ישבור את הרשת.

שי

איפה הוא באמת? אני מת מרעב

גומא נכנס עם גוש גבינה גדול

גומא

מי רעב?

שי

מה זה?

גומא

גבינה

שי

אמרת שאתה מביא אוכל!

גומא

ומה זה גבינה? חיית מחמד? קח תנשנש

שי מסרב, וגומא מנשנש מהגבינה מכאן והלאה.

שלי

ראית שהגענו לארבעה מיליון צפיות?

גומא

חכו חכו, יש לי בראש כבר את הסרטון הבא. "כפות רגליים הנקמה", זה על כל מה שכפות רגליים שונאות- שי, אני צריך שתשיג לי לגו ופינה של שולחן, נצלם את זה פה שבוע הבא.

שלי

אי אפשר. משבוע הבא אין לנו את הגג יותר.

שי

מה? למה?

שלי

סבא שלי סגר את המשרד למטה. וכבר מחפשים מישהו שישכור את המקום.

שי

באסה. אהבתי את הגג.

שלי

כן. גם אני

גומא

בואנה אתם חייבים לראות את התגובות על הסרטון (מקריא ומגיב לכל תגובה שהוא קורא) "מדהים"- ברור "גאוני"- ממש "מי המבריק שחשב על דבר כזה" -אני! "הסרטון הכי מצחיק שראיתי השנה"- קל "מה זאת הזרת הייחודית הזאת?"

שי

מה? (לשלי) אמרתי לך!

גומא

אני כתבתי את זה.

שלי

מצחיק... תראה לי רגע

לוקחת את הטלפון

שלי

(קולטת תגובה) תראו מה כתבו לנו כאן

שלושתם קוראים את התגובה בטלפון

גומא

וואו...

שלי

זה אמיתי נראה לכם?

שי

אין מצב!

### 104. חוץ. בית קפה. יום

סגל יושב עם הסוכנת שלו בבית קפה

סוכנת

טוב, תקשיב סגל, התקשרו מההפקה של הסדרה ואמרו שאתה מפוטר

סגל

מה? מפוטר? זה מה שהם אמרו?

סוכנת

לא בדיוק

סגל

אז תגידי לי בדיוק מה הם אמרו!

סוכנות

הם דרשו שלא תגיע יותר לצילומים והבמאי אמר שהוא לא רוצה לראות יותר את הפרצוף שלך בחיים.

סגל

נו... אז זה לא כזה ברור. אל תגידי מפוטר.

סוכנות

הבמאי התלונן שזזת כל הזמן

סגל

זהו? לשחקנים אסור לזוז?

סוכנת

אתה שיחקת גופה!

סגל

אני חקרתי את הנושא לעומק. ויש גופות שזזות לפעמים. בטח אחד כמו רוברט

סוכנת

מי זה רוברט?

סגל

הדמות ששיחקתי

סוכנת

היה לו שם?

סגל

אני נתתי לו שם. ורק שתדעי שרוברט היה צמחוני, עשה הרבה ספורט, הוא בכלל לא היה אמור למות.

סוכנת

תשמע סגל, זו העבודה השלישית שאתה מאבד החודש. אפילו מהפרסומת לגלידה העיפו אותך.

סגל

בסדר, היה לי חשוב להבין איזו דמות אני משחק

סוכנת

שיחקת איש שעובר ברקע!

סגל

כן. אבל מאיזה רקע הוא מגיע?

סוכנת

טוב, סגל. אני נכנעת. אני לא רוצה להיות הסוכנת שלך יותר

סוכנת קמה

סגל

אה... רוויטל, זה נשמע כאילו את מפטרת אותי מהסוכנות שלך

סוכנות

כי זה מה שאני עושה, מפטרת אותך מהסוכנות שלי

סגל

נו... אז זה לא כזה ברור.

סוכנת

להתראות סגל. וקבל עצה ממני, לא כסוכנת, כחברה. תתחיל לחשוב על מקצוע אחר. משחק זה לא בשבילך.

סוכנת הולכת. סגל קורא אחריה

סגל

לא בשבילי??? אני שחקן!! נולדתי שחקן ואני גם אמות שחקן. וגם כשאני אמות ואני אהיה גופה אני גם אזוז. כמו שחקן!!

### 105. חוץ. גג. יום

### 105א. VO אורלי

גומא

"שלום שמי אורלי כהן, ואני נציגת נעלי זאוס בישראל. צפיתי בסרטון שלכם עם הבת שלי, צחקנו ונהנינו. הייתי שמחה לשתף איתכם פעולה. צרו איתי קשר. הודעה זו תשמיד את עצמה עוד שלושים שניות". (שי תוקע בו מבט מבוהל) את הסוף אני הוספתי.

שלי

נעלי זאוס? אלה הנעליים הכי טובות בעולם.

גומא

נכון, יש לי כאלה. אני שוחה איתן.

שי

זה נעלי ריצה גומא.

גומא

(בזעם) אף אחד לא יגיד לי מה לעשות עם הנעליים שלי!

שלי

יאללה, בואו נתקשר אליה.

שי

מה? מה פתאום שלי. מה אנחנו מבינים בפרסומות?

שלי

מה יש להבין? נקרא לעצמנו... "שש רגליים פרסומות" על שם הסרטון הכי מצחיק שלנו

שי

אוי נו. יש לנו ערוץ יוטיוב של דחקות, אין לנו באמת משרד פרסום

שלי

שי, אני גדלתי כאן במשרד פרסום של סבא שלי. אני יודעת כל מה שצריך לדעת על פרסומות.

שי

אבל אנחנו תיכוניסטים, תגיד לה גומא!

גומא

טוב, שלי... הולכים על זה

שלי

נו שי. אתה אוהב לעשות את הסרטונים האלה. זה יכול להיות מדהים.

שי

לא יודע. נראה לי גדול עלינו. תעשו את זה בלעדי.

שלי

אין מצב, שש רגליים זה שלושתינו. גומא תגיד לו.

גומא

שש רגליים יכול להיות גם רק אני והשולחן שלי, אבל גם שניכם חמודים.

שלי

תודה גומא. (לשי)אז מה אתה אומר?

שי

טוב, תני לי יומיים לחשוב על זה.

שלי

בסדר.

שי

אני חייב לאכול משהו והגבינה הזאת זה לא הפתרון.

גומא

כן זה באמת מגעיל. אתה חושב שאני יכול להחזיר את זה לחנות?

מראה חתיכה קטנה של גבינה.

שי

(נאנח) את באה?

שלי

תלכו אני עוד מעט אבוא.

שי וגומא עוזבים. שלי מהרהרת. ואז מחליטה להתקשר.

שלי

הי, אורלי? שלי משש רגליים פרסומות.

אורליOS

שש רגליים... אהבתי... טוב שחזרת אלי. תקשיבי ממש אהבתי את העבודה שלכם, איך אומרים? עפתי על זה.

שלי

תודה תודה.

אורלי OS

איך שראיתי את הסרטון אמרתי לעצמי: החבר'ה האלו יכולים בקלות לפרסם את הנעליים החדשות שלנו.

שלי

אה, ואו.

אורלי OS

תראי, הראש שלכם זה מה שאני מחפשת. מבוגרים שמבינים מה ילדים רוצים. מאוד נדיר למצוא מבוגרים כאלה.

שלי

כן אה? למרות שיכולת לקחת ילדים אמיתיים שיצלמו לך סרטונים כאלה.

אורליOS

טוב, את לא רצינית. שאני אתן לילדים לעשות לי פרסומת? (צוחקת)

שלי

לא בדיוק לילדים, יותר תיכוניסטים כאלה.

אורליOS

(צוחקת) מצחיקה את, אז איך הצלחת להתחבר לראש הצעיר הזה, בטח יש לך ילדים משלך?

שלי

אה? לא. מה פתאום, אני צעירה.

אורליOS

כמה צעירה? 25? 26?

שלי

מממ... לא רחוק.

אורליOS

סמסי לי את המייל שלך, אני אשלח לך פרטים. ובואי נדבר מחר בבוקר בסביבות תשע.

שלי

בתשע? אני בבית ספר.

אורליOS

בית ספר?

שלי

(מגמגמת) יש לי בית ספר לפרסום... שאני מלמדת בו. פרסום...אפשר בשתיים?

אורליOS

שתיים סגרנו. תקשיבי, נראה לי שאפשר לעשות משהו נהדר ביחד.

שלי נשארת מהורהרת על הגג.

### 106. פנים. חדר חקירות. יום

החוקר מול סגל

מרציאנו

רגע, רגע, רגע, שש רגליים פרסומות זה בכלל הילדים האלה?

סגל

חכה רגע, זה לא הסוף, אתה יודע למי מראים חצי עבודה?

מרציאנו

למי?

סגל

אין לי מושג אני לא טוב בפתגמים אבל אם תחזיר לי את הטלפון נבדוק בגוגל.

מרציאנו

סגל. תמשיך לספר.

סגל

אוקיי. אז שלי כמו שהבנת אוהבת להוביל.

### מעבר יום

### 107. פנים. חלל מרכזי. יום. (במצב ערום!!)

שלי מכניסה את שי הוא עם עיניים מכוסות, היא מורידה לו את הכיסוי.

שי

לאן את מובילה אותי?

שלי

חכה...(מורידה לשי את כיסוי העיניים) טאדאאאם!!!

שי

זה המשרד של סבא שלך והוא ריק.

שלי

זה יכול להיות המשרד של שש רגליים פרסומות

שי

למה אנחנו צריכים משרד?

שלי

כי דיברתי עם אורלי מנעלי זאוס והיא מחכה לרעיון לפרסומת.

שי

מה? אבל אמרתי לך שאני צריך יומיים לחשוב על זה.

שלי

בסדר, אי אפשר היה לחכות. אז אמרתי לה שאנחנו בעניין.

גומא חוצה את הפריים.

גומא

המשרד הזה שלי! סטופ נגעתי באדום.

שי

מה? גומא יודע לפני?

גומא חוצה את הפריים לצד שני.

גומא

לא...יש שם עכביש...המשרד הזה שלי! סטופ נגעתי באדום! סופי!

שי

שלי, את תמיד עושה את זה, את תמיד מחליטה לבד.

שלי

אתה זוכר את "הנפילה הגדולה"

גומא

את מה?

שלי

בכיתה ד' היינו יחד בפארק מים, והייתה שם מגלשה שקראו לה הנפילה הגדולה. שי לא הסכים לעלות (לשי) רצית אבל פחדת. אתה זוכר מה עשיתי?

גומא

מה, אמרת לו שרק יעלה איתך למעלה כדי לעזור לך ואז כשהייתם למעלה דחפת אותו לתוך המגלשה?

שלי

כן.

גומא

מה??? מי עושה דבר כזה? את מפלצת!

שלי

אבל נהנית נכון?

שי

אחר כך עליתי על המגלשה הזאת עוד איזה עשרים פעמים.

שי חושב

שלי

לפעמים צריך פשוט לרוץ קדימה. רוב הסיכויים שלא נקבל את זה בכלל, אבל הם מחכים שנשלח להם רעיון מגניב. מה אתה אומר? אתה רץ איתי קדימה?

שי

(מתרצה) בסדר...

שלי

יש (מחבקת אותו)

שי

אבל מעכשיו עושים הכל ביחד, אין סודות ואין הסתרות.

הטלפון של שלי מצלצל- שלי מסתכלת על הצג ומחליטה לנפנף את שי.

שלי

אני מבטיחה. זאת שיחה פרטית...

שי

מעולה, אני הולך להביא לכולנו שייקים

היא פורשת למשרד ליד.

### 108. פנים. משרד שלי. יום. (במצב ערום)

### 108א. VO אורלי

שלי

הלו אורלי?

אורליVO

הי, שלי. רק רציתי לדעת איך אתם מתקדמים ומתי תשלחו לי איזה רעיון?

שלי

אה, ואו. ממש בקרוב

אורלי VO

מעולה. ואגב, יש אירוע השקה שלנו בלילה במועדון "האסקייפ", תבואו יהיה כיף אלכוהול חופשי.

שלי

אה לא אני לא יכולה היום... אהה... ל... בעלי יש יום הולדת.

אורלי OS

אה מזל טוב. ואני מחכה לרעיון שלכם כן?

### 109. חוץ. בית קפה. יום

רוויטל הסוכנת יושבת מול לפטופ ומתקשרת, שי מגיע

שי

(למלצרית) אפשר שלושה שייק בננה תמר?

רוויטל

עמוס אני אומרת לך, לא כסוכנת, כחברה. התפקיד של החוקר תפור עליך. אה, למי התקשרתי? ליונתן? אז תקשיב התפקיד של החוקר תפור עליך.

בין השולחנות עוברת "צוענייה" זקנה, היא פונה לשי

צוענייה

רוצה שאני אקרא לך את העתיד?

שי

לא תודה

הצוענייה ניגשת לשולחן של רוויטל

צוענייה

שלום, את רוצה שאני אקרא לך את העתיד?

רוויטל

לא, ממש תודה אבל לא.

צוענייה

חבל אני יודעת לקרוא בכף יד, בקפה, בכפית, בקרואסון...מה זה שוקולד?

נוגסת בשוקולד

מממ....טעים.

רוויטל

סליחה מה את עושה גברת?

צוענייה

את קראת לי גברת? אז תני לי לגלות לך את העתיד שלך...את עתידה לגלות שאני לא גברת אלא...

מוריד את התחפושת

השחקן מספר אחת בסוכנות שלך!

רוויטל

סגל?

סגל

את אמרת שאני צריך להחליף מקצוע? אני? אני שחקן בנשמה! לדמויות שלי יש נשמה!

לוקח את הקרואסון

אכפת לך שאני אגמור את הקרואסון? לא אכלתי כלום מהבוקר...הייתי חייב...זאת חצאית מידה 36

רוויטל

סגל, אתה לא נורמלי.

רוויטל קמה והולכת

סגל

רגע! יש לי עוד דמויות תראי! אני יודע לעשות דמות של זקן: (בקול של זקן) נפלה לי הסודה! ודמות של צרפתי! (במבטא צרפתי) רוצה לקנות באגט? ודמות של זקן צרפתי: (קול של זקן צרפתי): נפל לי הבאגט לתוך הסודה!

שי מביט בסגל הולך אחרי רוויטל בשלל דמויות. הוא מקבל את השייקים. זורק עוד מבט בסגל והולך

### 110. פנים. חדר חקירות. יום

סגל

חמור.

חוקר

מה?

סגל

למי מראים חצי עבודה? לחמור. בדקתי בגוגל.

חוקר

אוקיי, בוא נמשיך.

סגל

למרות שאם יש לי חצי עבודה, איפה אני מוצא חמור להראות לו אותה? אתה יודע מה עבודה אמיתית? זה למצוא חמור, עדיף להראות לחתול, חתולים יש מלא.

חוקר

סגל!

סגל

סליחה, סליחה, איפה הייתי? לגומא היה רעיון לפרסומת לנעלי זאוס, אבל הוא הרגיש שהוא לא בדיוק פפאו

חוקר

פפאו?

### 111. פנים. חלל מרכזי. יום. (במצב עירום)

### 111א. VO אורלי

גומא פוסע מצד לצד. שי שקוע בלפטופ. גם שלי שם

גומא

לא יודע, זה לא מרגיש לי פפאו.

שלי

שי תשלח את זה לאורלי. תירגע גומא זה אחלה רעיון.

גומא

זה אחלה, ואחלה זה לא פפאו. הסרטון של הכפות רגליים היה פפאו.

שלי

איך אתה בכלל יודע אם משהו הוא פפאו או לא פפאו.

גומא

אם זה פפאו אני שומע בתוך הראש שלי את הצליל (מדגים בלחש) פפאו!

שי

טוב, שלחתי את המצגת לאורלי.

שלי

מעולה.

גומא

טוב, עצבנתם אותי, אני בגג.

גומא יוצא

שי

שלי....רציתי להגיד לך תודה.

שלי

על מה?

שי

ש... דחפת אותי למגלשה. אני צריך ללמוד ממך להפסיק לפחד ולרוץ יותר קדימה

הטלפון של שלי מצלצל

שלי

זאת אורלי.

שי

תעני לה.

שלי

אחר כך

שי

תעני לה עכשיו. היא בטח קראה את המייל שלנו.

שלי לחוצה אבל עונה בלית ברירה.

שלי

הי אורלי.

אורלי OS

הי שלי.

שי

גם אני פה, שי.. אני השותף של שלי.

אורלי

תשמעו. אהבתי את הרעיון ששלחתם.

שלי

באמת?

אורלי

כן. יש לי כמה הערות, אני רוצה שניפגש כמה שיותר מהר ונסגור דברים. איפה אתם עכשיו?

שי

במשרד שלנו.

שלי

אבל אולי עכשיו זה לא זמן כל כך טוב...

שי

למה? בואי נרוץ קדימה

אורליOS

איפה המשרד?

שי

ויצמן 11 קומה 6

שלי

(נלחצת) כן אבל...

אורלי

שעה וחצי ככה אני אצלכם. אה, תסמסי לי את מידת הנעליים של בעלך? אני רוצה להביא לו מתנה ליום ההולדת.

שי מסתכל ושואל במיוט רק עם השפתיים: בעלך???? שלי מסמנת שאין לה מושג על מה אורלי מדברת

אורלי

ותגידו, יש אצלכם שם חניה? איפה אתם חונים את הרכבים שלכם?

שי

הרכבים שלנו?

אורלי

לא חשוב, אני אסתדר. אז עוד שעה וחצי נתראה. ביי

שלי מנתקת. שי מביט בשלי

שי

רכבים? בעלך? מה אמרת לה?

שלי לא יודעת מה לענות

שלי

תקשיב שי, לא הייתה לי ברירה

שי

(נלחץ) אין לי אוויר...

שלי

היא אהבה את העמוד שלנו והיא רוצה לתת לנו לעשות פרסומות! אמיתיות! היא לא הייתה עושה את זה אם היא הייתה יודעת שאנחנו תיכוניסטים.

שי

אז שיקרת לה??

שלי

מה הייתי אמורה לעשות?

שי

לדבר איתי, היינו מוצאים פתרון.

שלי

טוב, בסדר. אז בוא נחשוב ביחד עכשיו.

שי

ביחד? אין פה ביחד.

שי הולך

שלי

שי בבקשה אל תלך, היא בדרך לפה ואני לא יודעת מה לעשות, אני צריכה אותך.

שי

את טובה בלרוץ קדימה לא? אז רוצי קדימה. אני לא בעסק

שי יוצא. שלי אבודה

### 112.חוץ. בית קפה. יום

שי מגיע ומתיישב, הוא עצבני. סגל בא ומנקה את השולחן

סגל

צריך תפריט?

שי

כן. רגע, אתה המלצר פה? אתה לא שחקן?

סגל

כבר לא. אני לא שחקן מספיק טוב.

שי

אני דווקא חושב שאתה שחקן מצויין.

סגל

באמת?

שי

כן, ראיתי אותך פה, הצעת לקרוא לי את העתיד.

סגל

כן, אה. הייתי טוב?

מלצרית עוברת.

מלצרית

סגל, שולחן שלוש רוצים הפוך עם הרבה קצף.

סגל

יואו, גם אני. כשאת מביאה להם תביאי לי גם.

מתיישב.

אתה מבין, הסוכנת שלי פיטרה אותי. ועוד היא אומרת לי: "אני חברה" ככה חברים מתנהגים? חברים לא עוזבים. חברים עומדים זה לצד זה. גם אם קשה.

(הצידה) סליחה, מה קורה עם הקפה שלי? הזמנתי כבר לפני רבע שעה!

לשי

השירות פה מתחת לכל ביקורת.

שי מבין משהו

### 113. פנים. חלל מרכזי. יום. (ערום)

שלי מיואשת גומא מנסה למצוא פתרון נכנס עם צעיף ומשקפי שמש.

גומא

יש לי. היא לא תראה אותך כי הראש שלך יהיה מכוסה, ולמה? תתחדשי- יש לך צרעת, לא לא טוב- מחלה אחרת מגעילה- שחין?

שלי מרימה את הראש

שלי

צדקת גומא.

גומא

אני תמיד צודק אבל על מה את מדברת עכשיו?

שלי

אני באמת מפלצת

גומא

אה זה.

שלי

מי דוחף אנשים למגלשות מים? שי צודק, אני תמיד עושה לו את זה, הוא תמיד מתחשב בי, ואני רצה מהר בלי לראות אותו. הוא גם לא עונה לי עכשיו.

גומא

טוב, אבל מה אנחנו עושים עם אורלי? שחין או צרעת מה את מעדיפה?

שלי

עזוב אותי מאורלי, אני מבטלת את כל הסיפור הזה, אני הולכת למצוא את שי ולהגיד לו שעשיתי שטות.

שי נכנס

שי

באמת עשית שטות. אבל אל תבטלי את אורלי.

שלי

הי. חזרת.

שי

כן. זה מה שחברים עושים.

שלי

אני מצטערת.

שי

סלחתי.

סגל נכנס עם חליפה קצת קצרה.

סגל

תשמע שי, החליפה טיפה לוחצת.

שלי

מי זה?

שי

(מצביע על סגל) תכירו את המנכ"ל של שש רגליים פרסומות

סגל

(מסתכל מסביב) איפה?

שי

אתה.

סגל

אה.

### 114.פנים. משרד שלי. יום (ערום)

שלי

זה לא יעבוד.

שי

זה כן. וחוץ מזה זה הפתרון היחיד שיש לנו.

שלי

שי אתה צדקת זה גדול עלינו בוא נרד מזה.

שי

עכשיו זה התור שלי לדחוף אותך לתוך מגלשת מים. תסמכי עלי.

גומא וסגל נכנסים, סגל עם לפטופ.

סגל

שי, חבר שלך גומא עבר איתי על המצגת שהוא הכין והראה לי איך מפעילים את הלפטופ. יש רק איזה דבר אחד או שניים שלא ברורים לי.

שי

אוקיי מה למשל?

סגל

מה זה בדיוק מצגת. ואיך מפעילים את הלפטופ.

שלי

אנחנו אבודים.

צפצוף אינטרקום.

שי

צודקת. אבל אין ברירה. קח את זה.

שי נותן לסגל אוזנית בלוטות'

אנחנו נהיה על הגג, ונדבר איתך באוזניה.

שלי מסתכלת על שי ומתרשמת .שי שם לב

שי

(לשלי) מה?

שלי

לא, כלום. יפה איך שאתה רץ קדימה.

שי נבוך, וחוזר לסגל.

שי

אנחנו נהיה על הגג. ותהיה נחמד לאורלי.

סגל

מעולה. אין בעיות. רגע- מי זאת אורלי? אף אחד לא דיבר איתי על אורלי.

### 115א. פנים. חלל מרכזי. יום. (ערום)

### 115ב. חוץ. גג. יום

1. אורלי נכנסת סגל מחכה לה שם.

סגל

אורלי!!!! סופסוף אנחנו נפגשים.

אורלי

מי אתה?

סגל

אני סגל. מנכ"ל שש רגליים פרסומות. את צריכה לסלוח לי על המשרד, אנחנו תוך כדי שיפוצים.

אורלי

אני דיברתי עם שלי, איפה שלי?

סגל

שלחתי את כולם הביתה. כשמגיע לקוח חשוב אני אוהב לקחת את הפרויקט עלי. קפה?

אורלי

למה לא?

סגל

כי... (מחפש מסביב) אין לי מושג איפה יש קפה....

אורלי

תראה... סגל, מה ששלחתם לי נחמד, אבל הוא לא ברמה של הסרטון הקודם שלכם.

1. על הגג

גומא

אמרתי לכם! זה לא מספיק פפאו.

שלי

(לסגל בטלפון) כנסו לחדר ישיבות ותראה לה את המצגת.

1. בחלל המרכזי

סגל

בואי ניכנס לחדר הישיבות.

הם נעלמים במסדרון ואז מופיעים שוב

סגל

אז ראית איפה השירותים, ועכשיו אני אקח אותך לחדר הישיבות...

הם נכנסים לחדר שכתוב עליו "חדר ישיבות".

### 116א.פנים. חדר ישיבות. יום (ערום)

### 116ב. חוץ. גג. יום

### 116ג. סטילס תמונות סוף שנה כיתה ט6

סגל

אוקיי. זה חדר הישיבות. אז תראי. המצגת שמורה על המחשב הזה...שהוא... דלק לפני רגע ועכשיו המסך חשוך.

שלי (על הגג)

הוא במצב שינה. פשוט תיגע במשהו והוא יידלק.

סגל

אבל במה לגעת?

אורלי

סליחה?

שלי ושי בלחץ על הגג.

סגל

(מאלתר) במה לגעת כשמדברים על נעליים? באצבעות? בעקב? אולי בנפש?

אורלי

לא הבנתי.

שלי (בגג)

פשוט תיגע באיזשהו מקש לא חשוב איזה.

סגל נוגע במקש כלשהו. המחשב מתעורר

סגל

או, המחשב התעורר! רק איפה המצגת...איפה המצגת...נראה לי שזה... זה!

לוחץ על משהו, עולה מצגת תמונות סוף שנה כיתה ט 6, ברקע השיר "אולי עוד קיץ"

גומא (בגג)

הי! זאת המצגת שהכנתי לסוף כיתה ט'.

שלי

תכבה את זה! תכבה את זה כבר!

גומא

למה? זה היה פפאו!

סגל לוחץ על מלא כפתורים, אורלי בהלם.

אורלי

טוב, איפה המצלמה הנסתרת?

סגל

מה?

אורלי

אתם עובדים עלי נכון? הייתי צריכה לחשוד כשלא מצאתי כלום על המשרד הזה ברשת.

סגל

לא.. רגע.. חכי... תיכף הכל יהיה ברור.

שלי (על הגג)

זהו, זה נגמר. רצנו קדימה אבל ישר לתוך תהום.

שי

לא נורא. לפחות רצנו ביחד.

שי ושלי מחייכים אחד לשניה בחיוך עצוב. המוח של גומא מתחיל לעבוד.

גומא

רצנו ביחד.. שניים רצים...שתי נעליים...

לגומא פתאום מבריק רעיון.

גומא

אי אפשר לרוץ עם נעל אחת!

שי

מה?

גומא תופס את הטלפון

גומא (בגג)

תגיד לה: אי אפשר לרוץ רק עם נעל אחת.

סגל

אי אפשר לרוץ רק עם נעל אחת.

אורלי

מה זה אומר?

סגל

(מקשיב) רגע, גם לי זה עוד לא ברור.

גומא

זה לא יהיה סתם פרסומת, זה יהיה אתגר. אנחנו נבקש מגולשים לצלם את עצמם עושים ספורט רק עם נעל אחת. וזו תהיה הפרסומת.

סגל

וזו תהיה הפרסומת: אי אפשר לרוץ רק עם נעל אחת. אז תקנו שתיים. נעלי זאוס.

גומא

פפאו

סגל

פפאו!

אורלי

סליחה?

סגל

תתעלמי מהפפאו. נעלי זאוס. מה את אומרת?

שקט כולם קופאים, גם על הגג. סגל קופא מול אורלי. אורלי לאט לאט מתחילה לחייך.

אורלי

אתם באמת משרד משוגע. הא?

פאוזה

אבל אני אוהבת את זה. אתם חושבים אחרת. מחוץ לקופסה. לא פרסומת...אתגר...אנחנו נלך על זה.

כולם שמחים על הגג. שי ושלי מתחבקים ואז נבוכים.

### 117. פנים. חדר חקירות. יום

סגל

וככה הפכתי למנהל של שש רגליים פרסומות

חוקר

למרות שהמנהלים האמיתיים הם שלושת הילדים.

סגל

נכון. אבל...גם אני. רק שבעצם לא. זהו. אני יכול ללכת אני משוחרר?

חוקר

אתה חוזר לפה מחר על הבוקר. זאת הולכת להיות חקירה ארוכה, יש פה הרבה עבודה אני רואה.

סגל

ברור. ולא מראים לחתול חצי עבודה. הנה. אתה רואה? זה תפס.