**פרק 3 – אנה**

01.10.20

### 301. פנים. חדר חקירות. יום

החוקר יושב מול סגל. הוא מניח על השולחן פאה מפויחת חצי שחורה חצי לבנה.

חוקר

טוב סגל. תראה מה הצוות שלנו מצא במשרד השרוף.

סגל

מה? גם לכם נשרף משרד?

חוקר

במשרד שלך סגל. שלך. תסביר לי מה זה בדיוק?

סגל

(מסתכל על הפאה) אה... זה של יהלומה.

חוקר

יהלומה.

סגל

יהלומה אבן משיח. המעצבת של המשרד. זאת אומרת אנה היא המעצבת של המשרד, אבל בעצם יהלומה

חוקר

סגל, (דופק על השולחן וצועק) אתה מוכן להפסיק לבלבל את המוח ולהגיד לי מי זאת יהלומה?

סגל

(נבהל) אתה לא חייב לצעוק. אתה יכול להגיד את זה בצורה יותר נעימה.

חוקר

(נאנח ואז בשקט) מי זאת יהלומה.

סגל

מממ.. לא. זה היה יותר מגניב קודם כשצעקת, ודפקת ככה על השולחן...

חוקר

(מאבד סבלנות) סגל! מי זאת יהלומה??

סגל

או! בדיוק ככה.

החוקר מיואש

סגל

בסדר, בסדר, אני אספר לך. אז מה שקרה זה שהיינו צריכים לעשות פוסטרים לאירוע גיימינג ושלי אמרה שאנחנו צריכים מעצבת. גומא קצת התנגד...

### 302. פנים. משרד שלי. יום

שלי עם גומא

גומא

אנחנו לא צריכים שום מעצבת!

שלי

אז מי יעצב את הפוסטרים? אני גרועה בזה, שי איום בזה, ואתה עיוור צבעים.

גומא

אני עיוור צבעים? מי אמר?

שלי נותנת לו מבט של "על מי אתה עובד" ומעבר אל....

### 303. חוץ. בית קפה. יום. (פלאשבק)

שלי וגומא יושבים יחד. לפני גומא מונחת צלחת מרק כתום ממנה הוא אוכל.

גומא

טעים המרק הירוק הזה? למה קוראים לזה מרק כתום.

בחזרה אל...

### 304. פנים. משרד שלי. יום

שלי עדיין עם אותו מבט על גומא.

גומא

מה את רוצה? ירוק וכתום זה צבעים דומים. הרבה מתבלבלים.

שלי

טוב, אנחנו חייבים מעצבת לפוסטרים האלה.

גומא

את רוצה להכניס עוד מישהו לחברה?

שלי

לא עוד מישהו. מעצבת.

גומא

שלי, אנחנו שש רגליים, אם את מכניסה עוד מישהו זה כבר שמונה רגליים, את יודעת למה יש שמונה רגליים? לעכביש! אף אחד לא אוהב עכבישים!

שלי

גומא אתה יודע למה יש שש רגליים? ליתוש! אף אחד גם לא אוהב יתושים.

גומא

טוב, מה את נכנסת לי לדוגמאות עכשיו.

שלי

טוב, אני מדברת עם אנה.

גומא

אנה?? דווקא את אנה?

שלי

היא ממש מתאימה ויש לה אחלה ראש.

גומא

גם לקיפוד יש אחלה ראש ואני לא נותן לו לעצב לי דברים.

שלי

גומא, אנה היא אחת כזאת שיודעת לשמור סוד וזה טוב לנו.

גומא

זה רע לנו מאוד כי אנחנו לא יודעים איזה סודות היא שומרת! אנחנו חברים מהיסודי אבל היא? כמה את כבר מכירה אותה?

שלי

אז נכיר אותה.

גומא

תדעי לך שאת עושה טעות גדולה, טעות גדולה!

הוא יוצא משם בכעס. וחוזר ולוקח כוס מהשולחן ומצביע עליה

גומא

ואני לא עיוור צבעים. זה ירוק

שלי

זה צהוב.

הוא מסתכל על הכוס ויוצא רותח.

### 305. פנים. עמדת קבלה. יום

חמוטל בעמדה וסגל עומד לידה

חמוטל

וואו... אז עמדת על הבמה ולא ידעת מה להגיד?

סגל

כלום. "בלאק אאוט"

חמוטל

(מסוקרנת) מה זה בלאק אאוט?

סגל

זה כשאתה עומד על הבמה ולא יודע מה להגיד.

חמוטל

וואו. אז מה עשית?

סגל

בהתחלה נלחצתי אבל אז נזכרתי- אין לי בכלל טקסט בהצגה הזאת. אני לא צריך להגיד כלום.

חמוטל

ואו, כל הכבוד לך.

סגל

תודה. (אוזר אומץ) רציתי לשאול אותך חמוטל, מה קורה מחר בערב.. זאת אומרת יש סרט, יש הרבה סרטים, אבל יש רק אחד שאני רוצה לראות...אז אני רציתי לשאול אותך אם...(קופא)

חמוטל

מה קרה? יש לך בלקאאוט?

סגל

לא. רציתי לשאול אותך אם....

הטלפון של חמוטל משמיע צפצוף. היא מסתכלת על הצג ונלחצת

חמוטל

אוי, אני לא מאמינה. מתניה שלח לי הודעה.

אתה זוכר? מתניה? האקס שלי? זה שעזב אותי יום לפני החתונה? הוא כותב שהוא רוצה להיפגש איתי. לענות? לא לענות? אני עונה לו. לא אני לא עונה. אבל אני חייבת לענות, (היסטרית) אוף אני לא יודעת מה לעשות! טוב, אני אלך להשקות את העציצים בבית.

לפני שסגל מספיק להגיד משהו היא לוקחת את התיק שלה ויוצאת.

סגל

(בשקט לעצמו מאוכזב) אם תרצי לבוא איתי לסרט...

**מעבר יום**

### 306. פנים. משרד שלי. יום

אנה לבושה בשחור בסגנון גותי, משרטטת משהו על טאבלט. שי יושב לידה ומסתכל.

שי

וואו אנה, זה מדהים מה שאת עושה פה. כל הנקודות הקטנות מקרוב אלה סתם נקודות אבל כשמתרחקים זה בעצם...קנגורו? או בעצם תולעת או בעצם ספינה?

אנה

(בקרירות) או בעצם עוד לא סיימתי.

שי

(מנסה להיות חמוד) צודקת, צודקת אני לא אפריע לך ליצור.

גומא נכנס

גומא

מה קורה? למה אתה לא על הגג?

שי

אה מה קורה? מכיר את אנה?

גומא

(בקור) מכיר.

שי

אתה חייב לראות מה היא עשתה. פוסטר שעשוי מנקודות קטנות כאלה והכל מרכיב דמויות ממשחקים.

גומא

יופי, אבל היום יום שלישי והשעה ארבע. והיונים על הגג לא יאכילו את עצמן.

שי

אוי נכון. אנה את באה איתנו לגג להאכיל את היונים?

אנה

יונים? כשתאכילו עטלפים תקראו לי.

שי

טוב גומא. אני לא יכול היום. אני עובד פה עם אנה.

גומא

אבל היום פנחס ורבקה מגיעים, וקניתי להם במיוחד גרעיני פופקורן.

שי

יופי. אז תאכיל אותם לבד.

שלי נכנסת.

שלי

נו? איך הולך?

שי

את חייבת לראות מה אנה עשתה פה. תקלטי את הנקודות האלה.

שניהם רוכנים מעל אנה ומביטים אל תוך הטאבלט שלה

שלי

וואו. זה כאילו קופץ החוצה, נראה כאילו יש פה מכשפה בחדר. גומא בוא, אתה חייב לראות את זה.

גומא

(שעומד רחוק ומסתכל על אנה) אני רואה את זה מכאן.

שלי תוקעת בו מבט

גומא

טוב, שלי את באה? לא יישארו לנו יונים להאכיל. תיכף מגיעה הזקנה לכיכר, והיא תגנוב לנו את כל היונים. יש לה באגט המעצבנת.

שלי

בסדר, שיאכלו באגט. (לאנה) פתחתי לך תיקייה "אנה עיצובים", את יכולה לשמור את זה פה?

אנה

כשזה יהיה מושלם אני אשמור את זה.

גומא גם מגיע מאחורי אנה.

גומא

(מגחך) מושלם זה לא יהיה. מי עושה טרול אדום?

אנה

זה כחול.

גומא

זה מה שהתכוונתי להגיד

שי

טוב גומא אתה מפריע, תן לאנה לעבוד.

גומא מתיישב בצד ואוכל את הפופקורן.

### 307. פנים. עמדת קבלה. יום

חמוטל בעמדה שלה עייפה. סגל אוזר אומץ ומתקרב אליה.

סגל

היי חמוטל. אז מה נשמע?

חמוטל

טוב. זאת אומרת לא משהו, זאת אומרת זוועה. לא ישנתי כל הלילה. אני לא יודעת אם להיפגש עם מתניה או לא. (לעצמה) אני חייבת להתייעץ עם מישהו...

סגל

אז במקרה יש פה מישהו... (מצביע על עצמו)

חמוטל

(לעצמה) או עם מישהי!

סגל

מישהי או מישהו (מצביע על עצמו)

חמוטל

(לא שמה לב) אני צריכה מישהי בוגרת כזאת, שיש לה ניסיון, חכמת חיים, שמבינה בבחורים.

סגל

או שתתייעצי עם **מישהו** בוגר, שיש לו ניסיון חכמת חיים ומבין בבחורים. כי הוא בעצמו בחור. המישהו הזה.

הטלפון של המשרד מצלצל. חמוטל עונה

חמוטל

שש רגליים שלום מדברת חמוטל כן. הוא פה.

נותנת את הטלפון לסגל.

זה גידי מהאירוע גיימינג.

סגל

הלו? כן גידי. ברור, כן, בטח, המעצבת עובדת על זה עכשיו. בחדר ליד. ברור. אני אומר שכן. שאלת אותי? אני מייעץ לך שכן. ביי. גידי.

(לחמוטל) רואה? גידי שאל אותי משהו וייעצתי לו.

חמוטל

צודק. גם אני חייבת מישהו להתייעץ איתו. אני יורדת לכיכר לחשוב קצת. אולי אני אדבר עם הזקנה שמאכילה שם יונים. אוי. היום יש לה באגט. אני אוהבת באגט.

יוצאת.

### 308. פנים. משרד שלי. יום

גומא יושב בצד ורוטן לעצמו. שלי ושי יושבים עם אנה.

שלי

אנה זה מהמם

גומא

(מחקה אותה בזלזול בשקט) אנה זה מהמם

שי

כן, זה ממש יפה.

גומא

(מחקה ) זה ממש יפה.

אנה

האקוסטיקה פה לא טובה, יש פה הד.

שי

גומא הכול בסדר?

סגל נכנס.

סגל

מה קורה? שומעים, רק באתי לעדכן שגידי מהגיימינג בדרך לפה.

שלי

מה?

סגל

כן, הוא רוצה לדעת מה אנחנו מתכננים אז אמרתי לו שיבוא לפגוש את המעצבת שלנו.

שי

(נבהל) מה עשית סגל!!

אנה

(בקור) שלי. דיברנו על לעצב, אף אחד לא דיבר על פגישות.

שלי

ברור שלא. הוא לא יכול לפגוש אותך.

שי

זהו, הלך עלינו.

שלי

שי תירגע!

שי

מה תירגע? הוא רוצה לפגוש את המעצבת! הוא לא יכול לפגוש את המעצבת.

שלי

הוא חייב לפגוש מישהו..

שי

את מי?? זה הסוף שלנו!

גומא

תירגעו! פוטולרגיה!

שלי

מה??

גומא

קליפסו, עונה שש פרק ארבע. כדי שדוקטור טוויסט לא יזהה אותו, קליפסו מספר לכולם שיש לו פוטולרגיה. אלרגיה לאור. פשוט תעטפי את עצמך בניילון שחור ותסבירי לגידי הזה שאת המעצבת ויש לך פוטולרגיה. אני הייתי גומא ! פפאו! (מרוצה מעצמו)

שקט.

אנה

או...שאתה תשחק את המעצבת (מצביעה על סגל)

סגל

אני?

אנה

אתה שחקן לא?

סגל

(מתלהב) אני אשחק את המעצבת. זה מבריק!

שלי

(מתלהבת) אנה זה גאוני.

סגל

טוב אני צריך איזה יום יומיים לבנות את הדמות.

שלי

אמרת שהוא בדרך לפה.

סגל

גם רבע שעה זה בסדר.

שי

וואו אנה, הצלת אותנו. איזה מזל שאת פה.

גומא רותח בצד.

### 309. פנים. חדר תחפושות. יום

כעבור זמן. סגל עומד מול מראת איפור. על הכיסא מונחים בגדים ועל השולחן איפורים וכמה פאות.

שי

יש לך פה כמה בגדים שהבאתי מאימא שלי ושלי הביאה לך קצת איפור ופאות. זה טוב לך?

סגל (בוחר בגד ססגוני)

יהלומה.

שי

מה?

סגל

יהלומה אבן משיח. המעצבת שלנו. היא בת ארבעים וחמש, גרה בכפר האומנים עין הוד, למדה עיצוב במרוקו, יש לה שלושה חתולים, לא סליחה, ארבעה חתולים, אחד קצת צולע.

ותשיג לי חליטת לואיזה. יהלומה שותה רק חליטת לואיזה.

שי

מאיפה אני אשיג לך עכשיו חליטת לואיזה??

סגל

אה....יהלומה לא אוהבת שצועקים עליה.

שי

סליחה. אתה יכול לבקש מיהלומה שתתלבש כבר כי תיכף יש לה פגישה חשובה? ואל תשכח לשים את האוזניה כדי ששלי תוכל לתת לך הוראות מה להגיד.

סגל

יהלומה גם לא אוהבת שנותנים לה הוראות באוזניה.

שי

טוב. יהלומה תצטרך להסתדר.

שי יוצא. סגל מתבונן במראה.

סגל

(בדרמטיות) בואי יהלומה, הזמן שלך הגיע.

על רקע מוזיקה סגל בונה את הדמות של יהלומה- מתלבש, מתאפר, שם פאה. ומשם עוברים מיד אל.....

### 310א. פנים. חדר ישיבות. יום.

### 310ב. פנים. קונטרול. יום

סגל לבוש כיהלומה בביגוד הססגוני פאה חצי שחורה חצי לבנה, ומשקפיים, פורץ אל חדר הישיבות שם יושב גידי בחולצת הוואי ומכנס קצר.

סגל/יהלומה

שלום אני יהלומה אבן משיח ואני המעצבת של שש רגליים. בת ארבעים וחמש, גרה בכפר האומנים עין הוד, למדתי עיצוב במרוקו, יש לי שלושה חתולים, לא סליחה, ארבעה, אחד מהם צולע.

בקונטרול שלי מביטה בסגל דרך המצלמות

גידי

אחלה. אני גידי ויש לי כלב. אז, בואי תספרי קצת, יש לך כבר רעין לעיצוב של הפוסטר?

יהלומה

(אין לו מושג) אם יש ליהלומה רעיון...אם יש ליהלומה רעיון. ... (מחזקת את האזנייה באוזן שלו כדי לשמוע את שלי)

בקונטרול שלי מדברת אל סגל באזנייה.

שלי

תגיד לו שהרעיון זה פוסטר שנראה שיש בו סתם נקודות.

יהלומה (מקשיב לשלי)

אה-אה.

גידי

יהלומה? הרעיון?

יהלומה

יהלומה לא אוהבת שמאיצים בה. (ואז לשלי) אז נקודות...

בקונטרול

שלי

וכשאתה מתרחק קופצות לך לעין דמויות מתוך משחקים.

סגל

(לשלי) אה! מדליק. הבנתי.

גידי

מה הבנת?

יהלומה

דמיין נקודות שאם אתה מתרחק, פתאום קופצת עליך דמות מתוך התמונה.

גידי

וואלה. מדליק

יהלומה

קיבלתי את הרעיון כשאחד החתולים שלי קפץ עליי מתוך תמונה. בגלל זה הוא צולע.

### 311. חוץ. גג. יום

גומא ממתין על הגג, שי נכנס בריצה

שי

נו, מה היה כל כך דחוף?

גומא

(מראה לו קרטון חלב) נגמר החלב שקדים.

שי

בשביל זה קראת לי??

גומא

מי אתה חושב שגמר את זה? צדקת, אנה. היא מחבלת במשרד.

שי

מחבלת במשרד?

גומא

כן! בן אדם רוצה לאכול קורנפלקס עם חלב ולא יכול.

שי

אז נקנה חדש.

גומא

ומה עם העיצובים שלה?

שי

יפים לא?

גומא

לא יודע, כי היא לא נותנת אותם (בזלזול) עד שזה לא מושלם.

שי

טוב היא משקיענית מה אתה רוצה.

גומא

וזה שהיא הטילה קללה על המשרד שלנו?

שי

הטילה קללה?

גומא

ראיתי אותה עם תרגולת שחורה ועטלף. על מטאטא.

שי

די נו גומא, מה הבעיה שלך איתה?

גומא

אין לי שום בעיה. אני פשוט לא מבין למה אנחנו צריכים פה עוד אנשים. מה רע לנו רק שלושתנו?

שי

מה אתה דואג? זה עדיין שלושתנו רק שעכשיו אנחנו ארבעה. תפסיק לעשות מזה עניין.

שי הולך וגומא נשאר לבד.

### 312א. פנים. חדר ישיבות. יום

### 312א. פנים. קונטרול. יום

סוף הפגישה. בחדר הישיבות סגל/יהלומה נפרדת מגידי

גידי

טוב יהלומה, עפתי על זה. אז תשלחי לי עד מחר את העיצוב, אחרת לא נספיק להוציא את הפוסטר להדפסה.

יהלומה

עד מחר. אצלך. אשלח לך מהבית שלי. בעין הוד. אם החתולים לא יקפצו עליי.

שניהם צוחקים. גידי יותר. סגל מסתכל על המצלמה שבחדר ומשתחווה. בקונטרול שלי שמחה.

שלי

סגל, אתה מלך.

יהלומה

אל תגידי לי תודה, תגידי ליהלומה.

שלי

טוב אתה יכול להוריד את הבגדים האלה. הוא הלך.

יהלומה

אני צריכה עוד כמה רגעים להיפרד מהדמות.

שלי

אני אלך להגיד לאנה שיש לנו להכין פוסטר עד מחר.

שלי יוצאת מהקונטרול. מרגע זה אנחנו רק בחדר הישיבות. חמוטל נכנסת עם משפך

חמוטל

שלום. סליחה. רק באתי להשקות פה את הפיקוס. את בטח המעצבת החדשה.

יהלומה

(מדגים לה בגאווה את הדמות)

יהלומה אבן משיח ואני המעצבת של שש רגליים. בת ארבעים וחמש, גרה בכפר האומנים עין הוד, למדתי עיצוב במרוקו, יש לי שלושה חתולים, לא סליחה, ארבעה, אחד מהם צולע. טוב אה?

חמוטל

אולי אני יכולה להתייעץ איתך על משהו?

יהלומה

(סגל נבוך) איתי?

חמוטל

אני יודעת שאנחנו לא מכירות אבל אולי יותר טוב ככה. לפעמים עדיף לדבר עם מישהו שלא מכירים, ונראה לי שאת שומעת יותר טוב מהזקנה עם הבאגט בכיכר. אז יש לך דקה?

סגל לא יודע מה לענות..

יהלומה

אה...

חמוטל

אז יש לי ארוס, לשעבר, שקוראים לו מתניה...

### 313. פנים. חדר חקירות. יום

סגל מול החוקר שאיבד סבלנות

חוקר

רגע רגע לא הבנתי. היא לא הבינה שאתה זה אתה?

סגל

תשמע כשאני נכנס לדמות מאוד קשה לזהות אותי.

חוקר

אז למה לא אמרת לה שאתה זה אתה?

סגל

רציתי אבל אז חשבתי שאולי זאת הזדמנות לייעץ לה שלא תיפגש עם מתניה.

חוקר

כי היית קצת מאוהב בה.

סגל

מה? (מגחך) מה פתאום איזה שטויות. עשיתי את זה כי לא רציתי שהיא תיפגע.

חוקר

נגיד. אז תן לי לנחש : יהלומה אמרה לחמוטל לא להיפגש עם מתניה.

סגל

כן אבל היא אמרה לה את זה בעדינות.

מעבר ישיר אל....

### 314. פנים. חדר ישיבות. יום

חמוטל יושבת עם יהלומה שמטיחה בה באסרטיביות

יהלומה

אסור לך בשום פנים ואופן להיפגש איתו!

חמוטל

את בטוחה?

יהלומה

אם אני בטוחה, כמו שאני בטוחה שיש לי ארבעה חתולים ולא שלושה. המתניה הזה פגע בך.

חמוטל

כן אבל זה מתניה, הוא החבר הראשון שלי, אולי הוא בכל זאת אהבת חיי ואני פשוט מפספסת אותו?

יהלומה

את לא מפספסת שום דבר! לפעמים האהבה האמיתית נמצאת במקומות מפתיעים.

חמוטל

איפה?

יהלומה

נגיד מול העיניים שלך.

חמוטל

את צודקת יהלומה. אולי באמת עדיף שאני לא איפגש איתו. תודה על העצה.

יהלומה

בכיף מתוקה. ועכשיו אני חייבת לחזור לעין הוד. יש לי שלושה חתולים להאכיל, ועוד אחד צולע. ואל תסמסי לו!

יהלומה/ סגל יוצא מהחדר. חמוטל נשארת מבולבלת.

### 315. פנים. משרד שלי. לילה

אנה על המחשב של המשרד. שי ושלי לידה. גומא נכנס

שלי

זהו סיימת? הפוסטר שלנו מוכן?

אנה

מוכן.

שי

מעולה! אז הלכנו?

אנה

רגע, עוד תיקון אחד קטן.

שלי

אבל זה מושלם. בואי נשלח לגידי.

אנה

לא, זה לא מושלם, ועד שזה לא מושלם– לא שולחים.

שי

טוב תעשי את זה מחר בבוקר ואז נשלח לו, בואו נזוז כבר.

גומא

לאן אתם הולכים?

שי

אנה עושה לנו סיאנס אצלה בבית. היא הולכת להעלות רוחות.

שלי

אתה בא?

גומא

לא. אני לא יכול. אני באמצע פרק של קליפסו.

שלי

חבל אתה מפסיד.

שי

אנה, נראה לי הולך להיות ערב פפאו.

גומא מתבונן בהם רותח בפנים. הם יוצאים. הוא חושב רגע ואז קם אל המחשב של שלי, מתיישב ומתחיל לתקתק.

מעבר יום

### 316. פנים. עמדת קבלה. יום

סגל מחכה בעמדת הקבלה. חמוטל מגיעה עצובה.

סגל

היי חמוטל מה נשמע?

חמוטל

בסדר.

סגל

אני שמח לשמוע. נו, נו, קיבלת איזה החלטה טובה בעניין של מתניה?

חמוטל

האמת שהתייעצתי עם מישהי.

סגל

יופי. עצה מעולה היא נתנה לך.

חמוטל

עוד לא אמרתי לך מה היא אמרה.

סגל

מה היא אמרה?

חמוטל

היא אמרה לא להיפגש איתו.

סגל

נו אמרתי, עצה מעולה.

חמוטל

היא גם אמרה לי אפילו לא לענות לו.

סגל

עוד יותר טוב. אז אולי ...אם בא לך...(קולט שהיא עצובה) מה קרה?

חמוטל

כלום. אני יודעת שזאת הייתה עצה טובה מה שיהלומה אמרה לי.

סגל

ברור שזאת עצה טובה.

חמוטל

כן, אבל מה אם אני מפספסת פה משהו טוב? אוף. למה אני מרגישה שזאת טעות? למה זה כל כך מעציב אותי? סליחה סגל, מה רצית קודם?

סגל

כלום. אני כבר חוזר.

הוא הולך משם ועוד זורק מבט אליה ורואה שהיא עצובה מאוד.

### 317. פנים. מטבחון. יום

גומא מכין לעצמו שוקו. פתאום הוא שומע קול מאחוריו.

אנה OS

יש חלב?

גומא

נגמר.

שניהם מכינים שתייה במקום הקטן הזה ולא נוח להם.

אנה

אפשר את הסוכר?

הוא מניח לפניה. ממשיך להתעלם ממנה.

אנה

אתה חושב שאני לא יודעת.

גומא

(נלחץ) מה?

אנה

שאתה לא סובל אותי.

גומא

אה. לא יודע על מה את מדברת.

אנה

בכל מקרה...תודה.

גומא

על מה?

אנה

שאתה נותן לי להיות פה בכל זאת.

גומא

אה.

אנה

אני אוהבת לעצב. זה חלום שלי. מאז שהייתי קטנה. אז תודה שאתה עוזר לי להגשים אותו אפילו שאתה לא סובל אותי.

גומא

(נבוך) בכיף.

אנה

ואם אתה מספר את זה למישהו זה הסוף שלך.

היא יוצאת עם השתייה שהכינה לעצמה. הוא נשאר במטבחון מהורהר.

### 318א. חוץ. בית קפה. יום

### 318ב. פנים. עמדת קבלה. יום

בבית הקפה סגל יושב ומתלבט ואז לוקח את הטלפון שלו ומחייג.

בעמדת הקבלה, חמוטל העצובה עונה לטלפון

חמוטל

שש רגליים שלום מדברת חמוטל.

בבית הקפה.

סגל (בקול של יהלומה)

חמוטל מתוקה מה שלומך?

במשרד

חמוטל

יהלומה?

סגל (יהלומה)

כן זאת אני, אני מתקשרת אלייך מהבית שלי בעין הוד, (עושה קצת קולות של חתולים ברקע) שקט כולם ! (לחמוטל)רציתי להגיד לך שחשבתי על העצה שנתתי לך אתמול. ואני חושבת שזאת טעות. אני חושבת שאת **כן** צריכה להיפגש עם מתניה.

חמוטל

באמת?

סגל (יהלומה)

כן, את צריכה לבדוק שאת לא מפספסת כלום. תיפגשו, ואז תחליטי.

חמוטל

אני גם חושבת שזה מה שאני צריכה לעשות. תודה יהלומה.

סגל (יהלומה)

על לא דבר. את יודעת חמוטל, את באמת בחורה מקסימה, ויפה ומוכשרת. ומגיע לך תמיד להיות מאושרת. להתראות חמוטל.

סגל בבית הקפה מנתק. מלצרית ניגשת אליו

מלצרית

הנה הקפה השחור שלך.

סגל

הזמנתי מיץ תפוזים.

מלצרית

אוי, אז כנראה מישהו אחר קיבל את מה שרצית.

סגל

את מספרת לי....

### 319. פנים. משרד שלי. יום

שלי שי מול המחשב לחוצים. אנה מולם.

שי

מה זה? היה פה קודם טרול. איפה הטרול?

שלי

היה פה גם גובלין. איפה הגובלין?

אנה

איפה שהטרול.

שלי

לא. יש פה רק נקודות. אף דמות לא קופצת החוצה.

אנה

אולי אתה מסתכל על זה לא נכון.

גומא נכנס.

שלי

לא, הוא צודק. גם אני לא רואה לא טרול ולא גובלין. עשית לזה משהו?

אנה

רק תיקוני צבע.

שלי

התיקוני צבע האלה הרסו את העיצוב. חבל שלא שלחת אתמול.

אנה

אתמול זה לא היה מושלם

שלי

ועכשיו זה הרוס לגמרי.

שי

ואין לנו מה לשלוח.

אנה

סורי. לא מבינה מה קרה פה.

גומא

זוזו.

גומא ניגש למחשב. הם זזים הצידה. הוא מתקתק.

גומא

הנה. זהו. מישהו כנראה חיבל בזה. הנה, שלחתי לגידי.

שלי

למה שמישהו ירצה לחבל בזה?

גומא

כי למישהו הזה, שהקים חברה עם שני חברים שלו, הביאו פתאום מישהי חדשה, וזהו! החליפו אותו, שכחו אותו, התעלמו ממנו, לקחו לו את הפפאו. אז המישהו הזה התעצבן ועשה איזו שטות. אז המישהו הזה מבקש סליחה.

שקט רגע ואז

שלי

לא, אנחנו מצטערים.

שי

אולי באמת הזנחנו אותך קצת יותר מדי.

שלי

אבל אנחנו בחיים לא נשכח אותך. אתה הפפאו שלנו.

שי

אתה באמת חושב שאפשר להחליף אותך? אתה מגיע בלי פתק החלפה.

שלי ושי מחבקים את גומא.

שלי

וזה שאנה הצטרפה לחברה, זה לא אומר שהיא לקחה לך את המקום.

אנה

וואו וואו! לא מצטרפת לשום חברה. מוכנה לבוא, לעצב מדיי פעם, כי בכל זאת אתם... בסדר.

שלי ושי באים לחבק אותה.

אנה

מי שמחבק אותי מת. רק אומרת.

הם מתרחקים ממנה.

שלי

טוב, אני אלך לבדוק שגידי קיבל את המייל שלנו.

שי

אני אבוא איתך.

שניהם יוצאים. אנה וגומא נשארים לבד.

אנה

אז עשית לי קליפסו עונה שש פרק שמונה עשרה

גומא

מה?

אנה

בפרק שד"ר טוויסט מחבל לקליפסו בשער הבינמימדי

גומא

את מכירה את קליפסו??

אנה

מה חשבת שאתה היחידי שמכיר?

גומא

חשבתי. הייתי בטוח שזה רק אני

אנה

סבתא שלי תמיד אומרת גם כשאתה חושב שאתה לבד, תמיד יהיה איזה דוב שמביט בך. ביי

היא יוצאת משאירה את גומא המום

### 320. פנים. חדר חקירות. יום

סגל מול החוקר

חוקר

רגע רגע, אבל מה קרה עם חמוטל? היא גילתה שאתה היית יהלומה?

סגל

לא. יהלומה לא חזרה יותר לעבוד במשרד וחמוטל לעולם לא תדע. כי אני בראתי את יהלומה ואני גם הרגתי אותה. (נבהל) רגע, לא התכוונתי שבאמת הרגתי אותה. לא הרגתי אף אחד. אני חף מפשע!

חוקר

תירגע. הבנתי אותך. יהלומה לא חזרה יותר וחמוטל לא גילתה שזה אתה.

סגל

בדיוק.

### 321. פנים. עמדת קבלה. יום

שלי עומדת ומדברת עם חמוטל

חמוטל

ואז קבעתי עם מתניה במסעדה.

שלי

נו, ואיך היה?

חמוטל

לא היה. חיכיתי חיכיתי והוא לא הגיע.

שלי

מה??

חמוטל

כן, הוא פשוט הבריז.

שלי

ואיך את עם זה?

חמוטל

האמת...מצוין. לפחות עכשיו אני יודעת שלא פספסתי כלום.

אנה חולפת שם ויוצאת

שלי

ביי אנה.

חמוטל

תגידי שלי, מי זאת האנה הזאת שמסתובבת פה?

שלי

היא המעצבת שלנו.

חמוטל

היא מחליפה את יהלומה?

שלי

יהלומה? (צוחקת) יהלומה זה סגל.

שלי הולכת. חמוטל נשארת לבד. המומה אבל אז מחייכת לעצמה.