# פרק 9 – גיבורי על

30.09.20

### 901. פנים. חדר חקירות. יום

סגל מול החוקר

סגל

(מתעטש) נראה לי שאני מצונן.

שוטר

(נלחץ) אז בוא נוותר על החקירה היום.

סגל

רגע, לא בטוח שאני מצונן, אולי זו אלרגיה. אני אלרגי לשני דברים: אבק וצמר של יאק. ולא נראה לי שיש כאן אבק. הנה בא עיטוש....

הם מתכוננים

לא, הוא הלך.

שוטר

יאק? מה זה יאק? זה כמו שור כזה לא?

סגל

בדיוק. אתה יודע שפעם אחת היה לי התקף אלרגיה משהו מיוחד.

שוטר

טוב סגל אין לנו זמן לזה עכשיו.

סגל

לא, חכה חכה, זה סיפור יפה, תקשיב...

פאוזה

שוטר

מה? זה למתח כזה?

סגל

לא, הייתי בטוח שהאפצ'י חזר. הנה תשמע....

### 902. פנים. עמדת קבלה. יום.

סגל עומד עם שתי כוסות קפה ומדבר עם אנה

סגל

הבמאי צועק אקשן ואני פותח את הפה ובמקום הטקסט יוצא לי האפצ'י כזה ענקי על השחקנית שנמצאת מולי (צוחק)מה מסתבר? שהחולצה שאני לובש עשויה מצמר של יאק ואני אלרגי לצמר של יאק. נכון מצחיק?

אנה

(בפרצוף קפוא) קורע. תגיד, למה הכנת שתי כוסות קפה?

סגל

(מתחמק) אה... שתי כוסות? וואלה... לא שמתי לב.

חמוטל נכנסת.

סגל

היי חמוטל, רוצה קפה? הכנתי בטעות שניים, זה יצא לי בטעות עם חלב שקדים חצי כפית סוכר וקמצוץ קינמון. כמו שאת אוהבת.

אנה

במקרה.

חמוטל

וואו, ממש תודה.

סגל

בקיצור, שומעת, במקרה התפנה לי כרטיס לתיאטרון. זאת אומרת, קניתי שניים וזה שהייתי אמור ללכת איתו לא יכול... במקרה הוא חולה.

אנה

ממש במקרה.

חמוטל

האמת שאני אשמח לבוא לתיאטרון. איזו הצגה זו?

סגל

זה מחזמר- מלך האריות.

חמוטל

אה, אוי. אז אני לא באה. מלך האריות מזכיר לי את האקס שלי, מתניה.

אנה

הוא היה אריה או זמר?

חמוטל

לא ולא. אחרי הצבא עשינו טיול באפריקה, וראינו חבורה של צבועים שמנסה לטרוף גור אריות קטן. מתניה זינק והרים את הגור מעל הראש שלו. מאז כל פעם שהקוף מרים את סימבה הקטן באוויר, אני נזכרת במתניה. הוא היה יותר נאה מהקוף, אבל מצד שני הקוף לא עזב אותי שבוע לפני החתונה.

סגל

אה, לא נורא. אני אמצא כבר עם מי ללכת.

שלי נכנסת.

שלי

היי כולם. ישיבה בעוד שתי דקות בחדר ישיבות.

חמוטל

אה... שלי. אמרת לי שאת רוצה להחליף את הספות בחלל המרכזי ויש לי פה כמה אופציות...

שלי

תראי לי את זה לשי אחר כך, הוא אחראי על הקניות...באים?

### 903. פנים. חדר ישיבות. יום

שלי, אנה, שי גומא מול ארבעה לפטופים. סגל יושב בצד.

שלי

טוב קודם כל, לגבי הפרזנטציה. היא לא זזה, אז אנחנו צריכים לעבוד עד מאוחר ברביעי.

אנה

סורי. יום רביעי יש הופעה של להקת.

שי

להקת מה?

אנה

זה השם שלהם. להקת. אני לא מפסידה אף הופעה שלהם.

שלי

אבל אין ברירה כולם חייבים להיות פה. מצטערת.

אנה לא מרוצה

עד אז אנחנו צריכים רעיון. אז ככה: המוצר שלנו הוא בובות של גיבורי לא על.

סגל

לא, לא, יש לך טעות- אומרים גיבורי על.

גומא

מה אתה עושה פה?

סגל

שמעתי שיש פה קלמנטינות.

מקלף לעצמו קלמנטינה

שי

איף סגל נו, בחדר סגור?

שלי

אתם יכולים להתרכז שנייה? זה גיבורי לא על. זה כמו גיבורי על, אבל יש להם תכונות רעות. הנה תראו (מראה בובות קטנות) זה מר עצלן. גברת מבולגנת, ודוקטור שקרן, שהוא בכלל לא דוקטור. אז גומא, רעיונות? כיוונים?

גומא

במילה אחת-תחרות.

שלי

תחרות שבה?

גומא

אה, אז זה יותר ממילה אחת. כל גולש יצטרך להגיד איזה "גיבור לא על" הוא, זאת אומרת מה התכונה הרעה שלו. ואז צוות השופטים, שזה אנחנו, יחליט מי גיבור הלא על הכי מגניב והוא זוכה בפרס. פפאו. זאת אומרת, הפרס הוא לא פפאו. הפרס הוא הבובות, אבל הרעיון שלי פפאו.

שלי

אחלה רעיון.

שי

אני אוהב את זה.

אנה

אני נגד.

גומא

איזו הפתעה! היא נגד. טוב אולי לא הבנת, אז אני אסביר לך את זה בשפת המכשפות (עושה קול מפחיד) לכל בן אנוש יש תכונה רעה..

אנה

רק שאנשים עסוקים בלהסתיר את התכונה הרעה שלהם.

גומא

אצלך זה דווקא לא מוסתר בכלל

שלי

גומא די נו. (לאנה) למה את מתכוונת?

אנה

נגיד אתם- הייתם מוכנים להגיד מה התכונה הרעה שלכם?

שלי

ברור. שי?

שי

(מופתע) אני?? אני קפטן...

אנה

קפטן?

שי

קפטן... נחמד מידי.

אנה

נחמד מידי.

שי

מה לעשות לפעמים אני נחמד מידי.

סגל

הי, זה דווקא משחק טוב! אני הייתי יכול להיות מר שטותניק. שלי, מה את?

שלי

אני ...גברת "לא מסוגלת להפסיד".

גומא

ברור. ואני "סופר לא מובן". הבנתם? או שהייתי לא מובן? (מחייך לעצמו)

אנה

בבקשה. אף אחד לא אמר מה התכונה הרעה שלו.

גומא

אז אולי תרדי מהמטאטא שלך ותספרי לנו.

אנה

(לוקחת נשימה עמוקה, ואז מצביעה אחד אחד- קודם על שלי) גברת שתלטנית. (שי) קפטן נגרר (גומא) דוקטור מתערב בעניינים של אחרים (סגל) מר פחדן.

כל אחד בתורו כמובן נדהם.

סגל

מה? אני? פחדן? אני חושש שאת טועה...זאת אומרת לא חושש. חושב. חושב שאת טועה.

שלי

ומה את?

אנה

אני? אני קפטן מניפולציה! אני סוג של תחמנית. טוב. אני הולכת לעבוד על הלוגו גיבורי לא על.

אנה לוקחת מטאטא מחייכת חיוך מרושע אל גומא ויוצאת מהחדר. סגל יוצא מיד אחריה

### 904. פנים. חלל משותף. יום

אנה עובדת על הלפטופ שלה. סגל ניגש אליה

סגל

אז את חושבת שאני פחדן?

אנה

(מחקה אותו) "הי חמוטל... במקרה קניתי שני כרטיסים... הבריזו לי במקרה... ובמקרה הכנתי קפה עם קמצוץ קנמון". כן. אתה פחדן. במקרה אבל.

סגל

צודקת. אני באמת קצת פחדן. אבל אני מפסיק עם זה...ממחר.

אנה מסתכלת עליו

מעכשיו. מה לעשות?

אנה

מה שבא לך.

סגל

צודקת. את ילדה חכמה. אני אגיד לה מה שבא לי: (הופך לדמות אסרטיבית) תגידי חמוטל, מה את עושה בחמישי בערב? כי אני רוצה להזמין אותך לסרט.

חמוטל נכנסת סגל לוקח אוויר

סגל

(לחוץ) שלום חמוטל, תגידי ,את מי אני מזמין בחמישי בערב? כי אני רוצה!

חמוטל

מה?

סגל

(לחוץ) בחמישי? בחמישי יש ערב.

חמוטל

צודק! בחמישי בערב אני נוסעת למכמורת.

סגל מתאכזב.

סגל

אה, אוי.

חמוטל

רוצה לבוא איתי?

סגל

מה? כן!!! רוצה!!! אני בא.

חמוטל

אז מחר בשמונה נוסעים לים.

סגל

ים! אני אוהב ים. בא איתך לים.(מרוצה מהאסרטיביות של עצמו)

חמוטל

איו נהדר, איזה כיף. אתה יודע שזאת בדיוק העונה שבה צבי הים בוקעים מהביצה

סגל

(נחרד) צבים?

חמוטל

כן. אנחנו, המתנדבים נוסעים לשם כדי לעזור לצבצבים הקטנים להגיע למים, לפעמים אפשר ממש לשאת את אחד מהצבים על הידיים.

סגל

על הידיים? או אה.

חמוטל

מקסים נכון? אז אמרת שאתה בא?

סגל

ברור שאני בא! אם אני לא בא מי בא?

חמוטל נכנסת לאחד החדרים. סגל חוזר אל אנה.

סגל

טוב , אין מצב שאני בא.

אנה

כי?

סגל

אני חושש מצבים.

אנה

אתה פוחד מצבים.

סגל

זאת חיה מוזרה. מה זה צב? לטאה עם בית. למה היא בנתה בית? מה יש לה להסתיר בפנים?

אנה

אז תגיד לה שאתה לא יכול לבוא.

סגל

אני לא יכול. החבר הקודם שלה הציל גור אריות מצבועים, ואני לא אצליח להחזיק צב? אני אחזיק צב. מה הבעיה להחזיק צב?

עוברת בסגל צמרמורת.

תפסיקי להגיד צב!

**יום חדש**

### 905. פנים. חלל מרכזי. יום

אנה יושבת עם שלי בחלל המרכזי. שי יושב וקורא ספר. שתיהן מסתכלות בלפטופ.

אנה

וזהו, פה כתוב בגדול "גיבורי לא על"

שלי

מה? באדום?

אנה

כן, באדום. למה?

שלי

חשבתי שאולי כחול יעבוד יותר טוב או שלא... אני לא משתלטת. פשוט נראה לי שאדום...

גומא יוצא מהנישה שלו.

גומא

שחוק...תמיד גיבורי על באדום. איירון מן, קפטן אמריקה, ספיידרמן, ספיידרמן, ספיידרמן- פשוט החליפו אותו שלוש פעמים. יודעות מה? למה אני מתערב?

שלי

שי!

שי

מה?

שלי

מה אתה חושב? ולא שאני משתלטת, אבל באיזה צבע צריך להיות הלוגו של הגיבורי לא על?

שי

מה את אמרת?

שלי

אני אמרתי כחול.

שי

אז אני אומר אדום. לא נגרר אחרי אף אחד.

שלי

(מתעצבנת) טוב, אני אומרת בואו נעשה הפסקת צהריים ונחליט אחר כך. אנה את מזמינה?

אנה פותחת את האתר של ההזמנות

שלי

ככה, שני ספגטי חיטה מלאה עם רוטב עגבניות, סלט קפרזה...לא, רגע. מה אני מחליטה בשבילכם? תזמינו מה שבא לכם.

גומא

אני מזמין רק לעצמי, אני ממש לא רוצה להתערב בהזמנות של אחרים. בשבילי פסטה רוזה.

אנה

שי?

שי

אם כולם מזמינים אוכל איטלקי אז אני לא. מה עוד אפשר להזמין חוץ מאיטלקי?

אנה

יש מסעדה חדשה אפגנית, אבל אף אחד לא אוכל שם.

שי

אז משם. אני מזמין משם. לא נגרר.

מציץ בלפטופ

דני האפגני... מה נזמין? הנה, זה נראה לי טוב. Kabuli pulao

שלי

שי ממתי אתה מזמין אוכל שאתה לא מכיר? תזמין איטלקי אתה אוהב איטלקי. (תופסת את עצמה) בעצם למה אני משתלטת?

גומא

כי את יודעת שהוא רגיש לעדשים, ואם יש בזה עדשים...רגע, תזמין מה שאתה רוצה. (לאנה) ראית? לא התערבתי.

שלי

ולא השתלטתי

כולם מסתכלים על שי

שי

ואני לא נגרר!

### 906. חוץ. גג. יום

אנה אוכלת על הגג, סגל נכנס כולו לחוץ.

סגל

אנה, את יכולה להשיג לי צב? דחוף?

אנה

אמרת שאתה מפחד מצבים.

סגל

נכון, אבל החלטתי לאמן את עצמי לא לפחד. ויש לי רק כמה שעות לעשות את זה.

אנה

לאמן את עצמך?

סגל

כמה מסובך זה כבר יכול להיות? רק חסר לי צב.

אנה

יש לחבר טוב שלי צב סודני. אני אראה אם סרגיי פנוי מחר.

סגל

אה, מעולה אז תתקשרי לסרגיי.

אנה

סרגיי זה הצב.

סגל

ידעתי את זה.

מעבר יום

### 907. פנים. משרד שלי. יום

### 709א. VO צעקות סגל

שלי גומא יושבים יחד.

שלי

אוקיי, אז יש לנו לוגו. מסתבר שהוא אדום. (עושה פרצוף) אבל זה מה שהמעצבת שלנו החליטה ואני לא מכריחה אף אחד לקבל את דעתי. אתה יודע למה גומא?

גומא

(בגלגול עיניים) כי את לא שתלטנית.

שלי

בדיוק! מתי אנחנו מעלים את זה? נו, איפה שי?

גומא

בשירותים

שלי

שוב? למה הוא הזמין עדשים? הוא יודע שזה לא עושה לו טוב.

גומא

רציתי להגיד לו אבל לא אמרתי, את יודעת למה?

שלי

(בגלגול עיניים) כי אתה לא מתערב.

שי חוזר ומתיישב

שי

כן... איפה היינו?

גומא

אנחנו יודעים איפה אתה היית.

שי

לא, אני בסדר, קצת עדשים עוד לא הרגו אף אחד (בטנו מתכווצת) שניה אני חוזר.

הוא קם לצאת ובדיוק חמוטל נכנסת

חמוטל

הי חברים. אני רק מזכירה לכם שאנחנו צריכים להזמין את הריהוט החדש עוד היום, אחרת הוא לא יגיע.

שלי

אמרנו ששי אחראי לזה.

שי רק רוצה לצאת

שי

כן, טוב, גומא, אתה יכול לטפל בזה אולי?

גומא

זה שלך, אז אני לא מתערב.

שלי

מבחינתי מה ששי יחליט.

שי מחזיק את בטנו ומשתוקק לצאת. ורק לגמור עם זה.

שי

טוב יאללה.

חמוטל

תראה יש לי חברה שמוכרת רהיטים טיבטיים.

שי

(ביטנו מתכווצת) כן, מעולה. זה.

חמוטל

בטוח? זו חברה שנקראת קרוב לאדמה.

שי

אוקיי, זה נשמע ידידותי לסביבה.

חמוטל

מאוד. אבל העיצוב קצת יוצא דופן. אתה רוצה לעיין אולי בקטלוג?

שי

(מחזיק את הבטן) לא. לא. אין זמן לקטלוג. הכול נשמע מעולה. יופי תזמיני.

חמוטל

הם עושים דברים מדהימים הטיבטים. פעם הייתי במסעדה טיבטית, הייתה להם מנה כזאת עם עדשים...

שי

עדשים...

שי יוצא בריצה מהחדר.

חמוטל

הכול בסדר איתו? אולי הוא צריך עזרה?

גומא

אני לא מתערב.

נשמעת צעקה מבחוץ.

שלי

אוי הוא ממש סובל

גומא

זה לא שי. זה נשמע כמו סגל.

### 908. פנים. חדר ישיבות. יום

אנה וסגל במשרד. סגל לבוש כדגנית. על השולחן יש צב בקופסה

סגל- דגנית

לא!!!! ארצה!!! ארצה!!!! סרגי!!!הצילו!!!!! אנה הצילו! תורידי אותו ממני!

אנה

הוא אפילו לא קרוב אליך.

סגל

אולי כרגע לא, אבל אני רואה בעיניים שלו שהוא הולך לזנק עלי.

אנה

(לצב) אל תיבהל ממנו סרגיי.

סגל

שהוא לא ייבהל ממני? לי יש צוואר מקומט ומבט זדוני?

אנה

לא לך יש חליפה צהובה ומבט מבוהל.

סגל

סמכתי על דגנית, היא קשוחה כזאת, אבל מסתבר שגם היא מפחדת מצבים.

אנה

ברור. דגנית זה אתה.

סגל

לא, לא אנה, לכל דמות שלי יש אופי משלה ופחדים משלה. (יש לו רעיון) רגע, ששי!

אנה

מי?

סגל

ששי הבמאי, אני בטוח שהוא לא מפחד מצבים. ששי אוהב את כל החיות. אני כבר חוזר

סגל יוצא.

**909**. פנים. חדר ישיבות. יום

חוזר בתור ששי.

ששי OS

(מעבר לדלת) סרגיי!!! סרגיי מתוק!! דוד ששי בא לתת לך חיבוק.

סגל/ששי פותח את הדלת רואה את הצב נפלטת לו זעקת אימה

ששי

אההההה!!!!!!!! (לאנה) טוב. זה לא עובד.

### 910. פנים. חדר חקירות. יום

מרציאנו החוקר צוחק.

סגל

בסדר, זה היה פעם. אתה חושב שהיום אני מפחד מצב?

נכנס שוטר זוטר

זוטר

מרציאנו, הצו שביקשת כאן, להביא לך אותו?

סגל

(קופץ על הכיסא) מה? לא! איזה צב??!!

שוטר

תירגע סגל, זה צו חיפוש. בוו' לא ב- ב'

סגל

ידעתי את זה. חשבתי שהוא בא לנקות את הרצפה...עם הצו....בוו. לא?

שוטר

לא. בוא נמשיך סגל.

סגל

אז בסוף לא הגעתי לפגישה עם חמוטל. אפילו לא הודעתי לה, פשוט לא הגעתי.

יום חדש

### 911. פנים. עמדת קבלה. יום

חמוטל בעמדה שלה. סגל מתקרב לחמוטל

סגל

הי

חמוטל

היי... חיכיתי לך אתמול. לא הגעת.

סגל

כן, אל תשאלי מה קרה.

חמוטל

אוקי (ממשיכה לעבוד)

סגל

לא... זאת אומרת תשאלי... כן תשאלי מה קרה

חמוטל

מה קרה?

סגל

אז זהו כבר הייתי בדרך לאוטובוס ואז נפל לי הרב קו מהכיס ישר לתוך אחד מהפתחים המעצבנים האלה של הביוב בכביש, ניסיתי להרים אותו אבל הגיע לשם עכברוש, נשך לי את היד וברח לי עם הרב קו. עכשיו אני שוחה אחריו ועם הזרם של הביוב הגעתי עד באר שבע, את מתארת לך?

חמוטל

איפה העכברוש נשך אותך?

סגל

אה,אין לי סימן. זה היה עכברוש זקן, בלי שיניים.

חמוטל

סגל. אתה יודע מה הדבר שאני הכי שונאת בעולם?

סגל

עוגיות קוקוס. לא....סימני אצבעות כאלה על המשקפיים. לא. היה לי את זה.

חמוטל

שקרים. היית צריך פשוט לבוא ולהגיד לי את האמת.

סגל

את האמת?

חמוטל

כן, שלא רצית לבוא איתי למכמורת.

שלי מגיעה

עכשיו תסלח לי, שלי קוראת לי.

חמוטל הולכת וסגל נשאר ליד עמדת הקבלה

### 912. פנים. חדר ישיבות. יום

חמוטל נכנסת, סביב השולחן יושבים שי אנה וגומא, שי על שרפרף נורא נמוך, גומא על סוג של פוף ככה שרק העיניים שלהם מציצות מעל גובה השולחן.

חמוטל

כן שלי?

שלי

חמוטל, את הזמנת את הרהיטים האלה?

חמוטל

כן, זאת אומרת לא בדיוק אני. זה מה ששי אמר לי להזמין. רהיטי קרוב לאדמה.

כולם מביטים בשי

שי

חשבתי שקרוב לאדמה זה סתם שם. לא חשבתי שאני באמת אהיה כל כך קרוב לאדמה.

גומא

שוב עבודה מדהימה שי.

שלי

גומא, למה אתה מתערב?

שי

נכון, למה אתה מתערב?

שלי

זה מה שאני אמרתי, אתה שוב נגרר.

חמוטל

די!!!!

כולם משתתקים ומביטים בחמוטל

מה קורה לכם?

שי

שלי משתלטת

שלי

גומא מתערב

גומא

שי נגרר.

חמוטל

נכון. נכון ונכון. ומה רע בזה?

שלי

מה זאת אומרת?

חמוטל

זה אתם, אתם זה אוסף של כל התכונות שלכם, גם החיוביות וגם השליליות וזה מה שגורם לכם להיות כל כך טובים ביחד.

שתיקה

שי

חמוטל צודקת. וזה לא שאני נגרר אני פשוט באמת מסכים איתה.

גומא

סליחה שאני מתערב, אבל אני חושב שעם כל הטירוף שיש כאן באמת חייבים מישהו כמו שלי שישתלט.

שלי

והאמת שזה מאוד עוזר לי שאתה מתערב. לפעמים.

שי

אני חושב ששניכם צודקים. נכון אני נגרר.

שלי

לא בדיוק נגרר, יותר חבר. זאת אומרת חבר טוב, במשמעות של ידיד, לא "חבר"

שי

ברור.

שלי

חמוטל, תתקשרי לחברה הזאת שתבוא לקחת את הרהיטים בחזרה?

חמוטל

אני יכולה רק לשמור את השרפרף הזה?

שלי

בכיף

חמוטל יוצא עם שרפרף קטן

### 913. פנים. עמדת קבלה. יום

חמוטל מגיעה אל העמדה עם השרפרף. סגל מחכה שם

סגל

תראי, חמוטל... אני... לא באמת ננשכתי על ידי עכברוש זקן.

חמוטל

כן היה לי ברור. עכברושים זקנים הם טובי לב הם לא נושכים אף אחד.

סגל

כן... בכל מקרה, האמת היא... שלא באתי אתמול כי... אני פוחד מצבים.

חמוטל

מה?

סגל

כן. הם מפחידים אותי, לא יודע למה, ולא רציתי שתחשבי שאני פחדן. למרות שאני כן, כי מי מפחד מצבים?

חמוטל

אני חושבת שאתה ממש לא פחדן, אתה אפילו אמיץ.

סגל

נו באמת...

חמוטל

באמת. צריך הרבה אומץ כדי לבוא ולהודות שהוא מפחד. לא כל אחד יכול לעשות את זה.

סגל

האקס שלך, מתניה גיבור העל בטוח היה יכול.

חמוטל

אתה יודע איך מתניה נפרד ממני? הוא שלח לי הודעת וואטסאפ. ולא ראיתי אותו יותר.

סגל

באמת?

חמוטל

כן. הוא אולי נלחם בצבועים ובלהקה של נשרים וניצח לבד חבורה של שודדים ושרד שבוע במדבר בלי מים ו...

סגל

בסדר, לא צריך את כל קורות החיים שלו.

חמוטל

אבל לא היה לו אומץ להיפרד ממני פנים אל פנים.

סגל

אני בחיים לא הייתי נפרד ממך (תופס את עצמו) זאת אומרת, אם היינו ביחד, ואנחנו לא... זאת אומרת חמוטל... רציתי להגיד לך ש... (פתאום מרגיש מוזר ומתעטש עיטוש רציני) סליחה... רציתי להגיד לך ש... (עוד עיטוש) מה הולך פה?

סגל מרחרח את השרפרף

סגל

מאיפה השרפרף הזה?

חמוטל

זה לא שרפרף, זה כיסא טיבטי

סגל

טיבטי? זה אומר שהצמר הזה הוא צמר של?

חמוטל

יאק.

סגל

יאק???!!! אוי לא זאת אומרת אוי...(התעטשות חזקה).

### 914. פנים. חלל משותף. יום

שלי עומדת מול החברים, אנה לבושה בטישרט של להקת להקת.

שלי

סגל הלך הביתה, והוא לא יוכל לחזור עד שלא נעשה פה נקיון יסודי. שי אני צריכה שתדחה את הפרזנטציה של היום לשבוע הבא.

שי

עלי.

שלי

ואנה, הפרזנטציה התבטלה, אז את יכולה ללכת להופעה שלך. את תספיקי?

אנה

כן, הכרטיסים פה, אז אני בכלל לא צריכה לעבור בבית.

שלי

אז נתראה מחר.

כולם יוצאים. שלי, מתרווחת בכיסא שלה, מרימה כוס מים. פתאום נזכרת במשהו ואז נראה סיקוונס שמורכב מפלשבקים שהיו במהלך הפרק..

### פלשבק מתוך סצינה 903

אנה

להקת. אני לא מפסידה אף הופעה שלהם.

### מתוך סצנה 903

אנה

אתם הייתם מוכנים להגיד מה התכונה השלילית שלכם?

### מתוך סצנה 903

אנה

(לשלי) גברת שתלטנית

### מתוך סצנה 905

שלי

שי אתה לא מזמין אוכל שאתה לא מכיר! תזמין איטלקי אתה אוהב איטלקי. בעצם למה אני משתלטת?

### מתוך סצנה 903

אנה

(לגומא) דוקטור מתערב בכל דבר

### מתוך סצנה 905

גומא

רק תזכור שאתה רגיש לעדשים, ואם יש בזה עדשים...רגע, תזמין מה שאתה רוצה. (לאנה) ראית? לא התערבתי

### מתוך סצנה 903

אנה

(לשי) קפטן נגרר

### מתוך סצנה 905

שי

אז משם. אני מזמין משם. לא נגרר אחרי אף אחד.

### מתוך סצנה 907

שי

(מחזיק את הבטן) לא. לא. אין זמן לקטלוג. טיבטי זה מעולה.

### מתוך סצינה 914

אנה

כן, הכרטיסים פה, אז אני בכלל לא צריכה לעבור בבית.

### חוזרים לסצנה 914

שלי בהלם, הכוס עדיין נופלת בהילוך איטי ומתנפץ על הרצפה

### 915. פנים. חלל משותף. יום

שלי נכנסת, אנה עדיין שם מארגנת את התיק.

שלי

עליתי עלייך.

אנה

עלית על מה?

שלי

זאת את. את גרמת לאלרגיה של סגל.

אנה

לא יודעת על מה את מדברת.

שלי

על זה שרצית ללכת להופעה, אז קראת לי גברת שתלטנית, ולגומא מתערב ולשי נגרר.

אנה

נו.

שלי

כל זה היה בשביל ששי יזמין אוכל אפגני, ואני לא אעצור אותו כי אני אנסה להוכיח שאני לא שתלטנית, וגומא לא יתערב.

אנה

באמת? את חושבת שאני אפגע בשי.

שלי

לא פגיעה רצינית, כאב בטן קל, אבל חמור מספיק כדי שהוא ייתן לחמוטל להזמין רהיטים טיבטיים. מצמר של יאק. צמר שכנראה סגל אמר לך מתישהו שהוא אלרגי אליו. עכשיו סגל בבית, הפרזנטציה מבוטלת, ואת יכולה ללכת להופעה שלא רצית להפסיד.

אנה

שלי, נראה לי שיש לך חום כי נכנסת להזיות.

שלי

כן? אז איך במקרה, ממש במקרה יש לך את הכרטיסים ואת החולצה? למרות שבכלל לא היית אמורה ללכת.

אנה

אם זה מה שעשיתי? כנראה שאני באמת קפטן מניפולציה.

אנה מחייכת חיוך ניצחון ויוצאת להופעה.

### 916. פנים. חדר חקירות. יום

סגל מול החוקר

סגל

בקיצור, לכל אחד מאיתנו יש גם תכונות שליליות אבל זה מה שהופך אותנו לאנחנו. מה איתך?

חוקר

מה איתי?

סגל

אם היית גיבור לא על, איזה גיבור היית?

חוקר

בוא, סגל אני שוטר. אין לי תכונות שליליות.

מסתכל על מכשיר ההקלטה

אני לא מאמין!

סגל

מה קרה?

חוקר

שכחתי להפעיל את מכשיר ההקלטה.

סגל

קפטן שכחן הא? אין שום בעיה אני מתחיל מהתחלה. הכל התחיל כשסיפרתי לאנה על האלרגיה שלי לצמר של יאק....

### 