**פרק 10 - ינשוף המזל**

30.09.20

### 1001. פנים. חדר חקירות. יום

סגל יושב בחדר חקירות. נכנס חוקר ומתיישב מול סגל

חוקר

אוקיי סגל. בוא נמשיך

סגל

לא, לא, לא דויד, אתה לא תוציא ממני מילה

חוקר

קוראים לי רועי

סגל

באמת? רועי מרציאנו? יותר מתאים לך דויד, (מתפרץ) אבל אתה לא תוציא ממני אף מילה, נמאס לי, שחרר אותי! כשאנשים ישמעו שאתם מחזיקים אותי פה...

חוקר

אנחנו לא מחזיקים אותך, אתה יכול ללכת מתי שאתה רוצה.

סגל

אה.. באמת? (משתנה) טוב, האוטובוס שלי עובר פה רק עוד עשרים וחמש דקות....אז אה...בוא נדבר קצת, מה אתה רוצה לדעת?

חוקר

מסקרן אותי, מי בעצם קיבל את ההחלטות אצלכם בחברה.

סגל

שלי. (חושב) זאת אומרת בדרך כלל, לפעמים זה היה שי, אבל שי הוא...איך אני אסביר לך....לדוגמה- מכיר את רשת "פיצה פיצה"?

חוקר

לא.

סגל

באמת? לא מכיר את פיצה פיצה? "פיצה בגודל אחד בלי תוספות בלי התלבטויות"

### 1002. פנים. משרד שלי . יום.

שי עומד מול הסלוגן של הפיצה.

שי

פיצה בגודל אחד בלי תוספות, בלי התלבטויות, למה? כי "ככה זה פיצה"

שלי

"ככה זה פיצה" אני אוהבת את זה, זה מאוד גומא.

שי

גומא חשב גם על הסרטון. שוט אחד של פיצה בתוך קרטון. זהו. הכי פשוט.

שלי

יופי, נשמע שהכול מוכן לגמרי לפרזנטציה מחר.

שי

ברור! אז נתראה פה מחר בשתיים.

שלי

מה? שכחת?

שי

מה שכחתי?

שלי

שיש לי מבחן בסוציולוגיה. אמרתי לך שממחר אני מסתגרת שלושה ימים בשביל ללמוד.

הפרויקט של הפיצה עליך

שי

(נבהל ומדבר בקול גבוה) עלי??

שלי

כן, אני לא אהיה פה. זה מלחיץ אותך?

שי

(עדיין בקול גבוה) למה את חושבת שזה מלחיץ אותי?

שלי

כי הנה, אתה מדבר בקול הלחוץ שלך.

שי

(עדיין בקול גבוה) הקול הלחוץ שלי? (מעבה את הקול בכוונה) הלחוץ שלי? למה שזה ילחיץ אותי לנהל פרויקט לבד?

שלי

כי צריך לקחת החלטות וזה משהו שאתה.. בוא נודה.. לא עושה הכי טוב.

שי

אני?

מעבר לפלאשבק....

### 1003. חוץ. בית קפה. יום

פלאשבק. שי יושב ומעיין בתפריט, שלי לידו

שי

תה? לא תה...אז סיידר חם, לא, רגע...קפה? לא עכשיו כבר ערב, אז עדיף תה בעצם, אבל איזה תה? חליטה? ארל גריי.. בעצם תה עם נענע... כן, תה עם נענע, זהו, החלטתי. קפה. סופי. תודה נעה ?

מוריד את התפריט אבל עומד שם מלצר

מלצר

המשמרת של נועה הסתיימה לפני עשרים דקות. אני יוגב.

שי

יוגב הא? אז אולי בכל זאת תה? כמה סוגי נענע יש לכם?

סוף פלאשבק

### 1004. פנים. משרד שלי . יום.

בחזרה אל שלי מול שי

שי

אוקי, אבל אני השתניתי מאז.

שלי

זה היה אתמול.

שי

שלי, אני הבטחתי, אז אני מקיים. ואל תדאגי, אני אקח פה את כל ההחלטות.

חמוטל נכנסת

חמוטל

סליחה על ההפרעה, אני פשוט מזמינה ציוד משרדי, באיזה צבע אתם רוצים את העטים? כחול או שחור?

שלי

שי מחליט.

שי

(בקול גבוה) אני? (מעבה את הקול) אני? אין בעיה. כחול. כחול סופי!

חמוטל

בחירה מצוינת (ויוצאת)

שי

ראית? את יכולה להיות שקטה לגמרי.

שלי

(קמה לצאת) אחלה. אז אני הולכת ללמוד ותשתדלו לא להפריע לי.

שי

(בצחקוק) למה שנפריע לך אם אני מקבל פה את כל ההחלטות.

שלי יוצאת. שי מחייג בשקט אל חמוטל

שי

חמוטל? בקשר לעטים, יש עוד צבעים? אולי בכלל נלך על עפרונות?

### 1005. פנים. חדר קבלה. יום.

חמוטל בעמדה, מאחוריה על אחד המדפים מונח ינשוף קרמיקה. היא בדיוק מסיימת שיחה עם שי. גומא נכנס עם אופניים על הכתף.

חמוטל

גומא, למה אתה לא קושר את האופניים שלך למטה?

גומא

אופניים? את רואה פה אופניים? אני לא רואה פה אופניים! אני רואה פה מיאטו 2000!

חמוטל

אוקיי... סליחה. אבל למה אתה מחזיק את ה..מיאטו 2000? למה אתה לא מעמיד אותם עם הרגלית?

גומא

רגלית? (מגחך) אלה לא אופניים של ילד בכיתה גימל! זה מיאטו 2000.

חמוטל

ואו, ואיך זה לרכוב עליהם?

גומא

מי רכב עליהם? אני לא רוצה ללכלך את הצמיגים. התקשרו מפיצה פיצה?

חמוטל

לא שמעת? (מאושרת) קיבלנו את הקמפיין.

גומא

אוקיי. זה מפתיע.

חמוטל

ממש לא, זה הכל בזכות הינשוף שלי.

גומא

בזכות מי?

חמוטל

מאז שהתחלתי להביא למשרד את הינשוף שלי הולך לנו מצוין.

ובזמן שהיא שקועה במחשב, גומא מביט מאחוריה על המדף , שם ניצב פסלון קטן של ינשוף מחרסינה

גומא

מה הקשר לינשוף? ממתי ינשופים מבינים בפיצה?

חמוטל

זה לא סתם ינשוף, זה ינשוף מזל. ואיך אני יודעת? פעם אחת הינשוף לא היה איתי- ובום! מה קרה? מתניה עזב אותי.

גומא

לא אמרנו שזה שמתניה עזב אותך, זה דבר טוב?

חמוטל

כן, אבל הינשוף לא ידע את זה. הוא ינשוף, לא נביא. טוב אני קופצת להביא את העטים ששי ביקש, או את העפרונות, אני מקווה שעד שאני אגיע לחנות הוא יגיד לי מה לקנות.

חמוטל יוצאת. גומא מתבונן בינשוף שעל המדף

גומא

ינשוף מזל אה? אני הייתי בטוח שהפפאו שלי סידר לנו את הפרסומת לפיצה, אבל עכשיו מסתבר שזה אתה. מה היינו עושים בלעדיך? ואו מי היה מאמין שפסל קטן ומכוער יושב על מדף וסוגר עסקאות. טוב, ניפגש בישיבת ההנהלה.

זז עם האופניים לכיוון המשרד שלו. מחפש איך להעמיד את האופניים.

גומא

נו. למה אין פה רגלית באמת?

מנסה להעמיד אותם יציבות. הן עומדות לרגע, הוא מרוצה ואז הן נופלות לכיוון המדף. גומא מביט בינשוף רועד ונופל על הרצפה ומתנפץ לרסיסים

יום חדש

### 1006א. פנים. קונטרול. יום.

### 1006ב. פנים. חדר ישיבות. יום.

שי בקונטרול לבדו מדבר אל סגל שבאזנייה.

שי

עכשיו תגיד להם שאנחנו עושים קמפיין מאוד פשוט אבל גם מאוד מתוחכם- מצלמה מתמקדת על פיצה בתוך קרטון

חדר ישיבות, סגל מציג את הקמפיין לליאורה מ "פיצה פיצה"

סגל

מצלמה מתמקדת על פיצה בתוך קרטון, ו...אז עולה הכיתוב........"ככה זה פיצה!"

ליאורה

אני אוהבת. ככה זה פיצה. צעיר. פשוט. מדוייק.

שי (בקונטרול)

יש! עשינו את זה. (מרוצה מעצמו) זה באמת היה פשוט.

בחדר הישיבות. סגל כבר מתארגן ללכת

ליאורה

רק שאלה אחת קטנה- "ככה זה פיצה" זה עם סימן קריאה בסוף?

שי (בקונטרול)

(בקול גבוה) מה?

בחדר הישיבות/ ובקונטרול

סגל

(בקול גבוה) מה?

ליאורה

בסוף. ככה זה פיצה, עם סימן קריאה?

סגל

אה..(מקשיב לאוזניה) סימן קריאה. כן... לא, רגע, בעצם, לא. נקודה... לא, רגע...(מקשיב) שלוש נקודות? פסיק? סימן שאלה? יש לי שיחה דחופה מאוסטרליה.

משאיר את ליאורה מבולבלת ויוצא.

### 1007. פנים. קונטרול. יום.

### 1007א. VO שלי

סגל נכנס.

סגל

(לשי) מה יש לך?

שי בשיחה עם שלי טלפון, הוא מסמן לסגל שימתין

שי

היי שלי, איך הולך? יופי מעולה. רק התקשרתי לראות שאת לומדת והכל בסדר אצלך, אם כבר אנחנו מדברים רק רציתי לספר לך על החלטה שלקחתי, שאחרי "ככה זה פיצה" יהיה סימן קריאה.

שלי VO

אוקי. ביי.

שי

רגע רגע, מה ביי. סימן קריאה כן? זאת ההחלטה שלקחתי, רק רציתי שתדעי.

שלי VO

יופי, ביי.

שי

אלא אם כן זה חשוב לך שזאת תהיה נקודה.

שליVO

מה שתחליט שי. ביי.

שי

יופי. אז החלטתי. סימן קריאה.

שלי

נהדר. ביי. ואני מבקשת לא להפריע לי יותר היום. נקודה.

שי

סגור.

סגל

אני הולך להגיד לה סימן קריאה.

שי

חכה!

שי מתקשר שוב

שי (לטלפון)

הי, כשאמרת בסוף השיחה "נקודה", זה היה סתם נקודה נכון? לא כי את מעדיפה נקודה במקום סימן קריאה נכון?

שלי

שי ביי!

שי

כן, זה גם מה שאני חשבתי. (מנתק אומר לסגל) תחזור, ותגיד שהחלטת: סימן קריאה. (מרוצה מעצמו)

### 1008. פנים. חדר הישיבות. יום.

ליאורה ממתינה. סגל נכנס מרוצה מעצמו

סגל

סימן קריאה!

לאורה (מרוצה)

יופי, אז סיכמנו. מחר אתם מצלמים את הסרטון כן?

סגל

(מקשיב לשי ואז) מחר. בהחלט מחר.

לאורה

יופי. אז מתי לבוא?

סגל

לבוא לאן?

ליאורה

לצילומים, אני רוצה להיות נוכחת בצילומים של הפרסומת. אז מתי לבוא ארבע? חמש?

סגל

ארבע ....חמש...(מקשיב ומחכה לשי) ארבע או חמש...

מסתכל על ליאורה בחיוך מתנצל בזמן שהוא מחכה להחלטה של שי שלא מגיעה

שנייה... (עדיין ממתין) מיד... (ממתין) זה בדרך...תיכף אני מחליט. אני אסמס לך.

### 1009. פנים. עמדת הקבלה. יום.

מאוחר יותר. חמוטל נכנסת עם ציוד משרדי. היא רואה את גומא מסיים לכסות את כל הכוננית עליה עמד הינשוף בניילון אטום .

חמוטל

היי, מה זה?

גומא

שיפוצים. התפוצץ פה צינור. פיצוץ...ואו.

חמוטל

באמת? מוזר. לא ראיתי שום נזילה.

גומא

כי..כי זה צינור של גז.

חמוטל

וואו. מוזר, לא הרחתי כלום.

גומא

כי....זה גז חנקן, אין לו ריח.

חמוטל

למה יש פה צינור של חנקן?

גומא

למה? למה? למה יש פה כסא? למה יש פה מחשב? כי יש. מה שחשוב זה ,שנמנע פה אסון.

חמוטל

(מחייכת) ברור, זה הכול בזכות הינשוף. אמרתי לך שהוא מביא מזל. אל תדאג, כל עוד הינשוף פה, אנחנו בטוחים (טלפון מצלצל) הלו... מה? מתי? אני בדרך!

גומא

מה קרה?

חמוטל

אבא שלי שבר את הרגל, אני ממש מצטערת חייבת לנסוע למושב.

חמוטל מחפשת בתיק

איפה הרב קו שלי? אוי לא! הוא פג תוקף! לפני שעה! בטח יש לי פה מזומן (מחפשת בתיק) איי! שברתי ציפורן! מה קורה לי היום????

היא יוצאת בריצה. הוא שולף מתוך התיק שלו את חלקי הינשוף השבור ומתבונן בו בדאגה.

מעבר יום

### 1010. פנים. חלל מרכזי. יום.

סגל במשרד, שי נכנס עם כוס טייק אווי

שי

הי סגל.היום הולך להיות מעולה.

סגל

ואו, אתה נשמע אחרת.

שי

נכון? זה הכל בזכות הספר הזה.

מראה לו את הספר:" איך לקבל החלטות בדרך הקלה".

סגל

איך לקבל החלטות בדרך הקלה.

שי

ספר מעולה. כתוב פה שאני רק צריך להקשיב לעצמי.

סגל

אז למה כל כך הרבה עמודים? אגב, לגבי במאי הפרסומות. יש לי את הדמות. אני מתלבט בין שני שמות: זיו פנדורה או ששי מוגרבי.

שי

ששי, בוא נלך על ששי. ראית? אמרתי ששי. הקשבתי לעצמי אומר ששי. והחלטתי ששי.

סגל

ואו, הספר הזה עובד!

שי

טוב, תיכף ליאורה מגיעה, לך תחליף דמות לששי. ו- אני מזכיר לך שיש לך שיחה עם עצמך בהתחלה. אתה זוכר מה ששי צריך להגיד?.

סגל

שי. אני עד עכשיו בכל התפקידים שהיו לי. לא טעיתי בטקסט מעולם.

שי

וכמה טקסט היה לך?

סגל

לא היה לי אף פעם. אבל לא טעיתי, וזה מה שחשוב. עכשיו תסלח לי. אני הולך לברוא את ששי הבמאי.

### 1011. חוץ. גג. יום.

גומא נכנס, הוא מוציא מהתיק שלו חתיכות של ינשוף פורצלן ודבק. הוא מנסה להדביק את החתיכות. הוא לא שם לב שאנה שם. היא מפתיעה אותו.

אנה

מה אתה עושה?

גומא נבהל. והחתיכות שהוא ניסה לחבר מתפרקות לו בידיים

גומא

תראי מה עשית! שברת את הינשוף.

אנה

שברתי ינשוף שבור?

גומא

בסדר אז אני שברתי. אל תפריעי. אין לך איזה כנס ערפדים להיות בו?

אנה

זה מחר. אז מה, קשה לך להירדם בלי הינשופי שלך?

גומא

נראה לך שיש לי ינשוף? שברתי את ינשוף המזל של חמוטל. ומאז יש לה רק מזל רע.

אנה

אין דבר כזה ינשוף מזל.

הטלפון של גומא מצלצל

גומא

היי חמוטל... אני לא שומע אותך. (חוזר על מה שחמוטל אומרת כדי להוכיח לאנה) אה...לא תחזרי היום? אמא שלך חטפה פתאום קלקול קיבה ואתם בדרך לבית החולים? ואו איזה מזל רע.

מנתק, מסתכל על אנה.

אנה

אין דבר כזה ינשוף מזל.

הטלפון מצלצל, גומא עונה.

גומא

מה? מה קרה לכם עכשיו נתקעתם עם האוטו בעמוד? ואו. כולם בסדר? (מביט באנה)

אנה

אין דבר כזה ינשוף מזל.

גומא

(בטלפון) אה, זה עמוד חשמל? ועכשיו אין חשמל בכל הישוב? אני מבין. טוב, מה לעשות מזל רע. שיהיה בהצלחה. נו? אין דבר כזה ינשוף מזל?

אנה

אולי היה, אבל שברת אותו.

גומא

מה את אומרת.

אנה

טוב, אתה יודע איך הוא אמור להראות כשהוא שלם?

גומא

כמו ינשוף.

אנה נותנת לו מבט מצמית

גומא

מעל העמדה של חמוטל יש מצלמת אבטחה, נבדוק איך הוא היה... לפני.

### 1012. פנים. חדר תחפושות. יום.

על רקע מוסיקה סגל מתחפש לששי הבמאי.

### 1013א. פנים. סט צילום. יום (סט מתחלף)

### 1013ב. פנים. קונטרול. יום.

### 1013ג. פנים. סגל בסקייפ. יום

ליאורה הלקוחה יושבת וממתינה.

ליאורה

(שואלת את הצלם) סליחה? אתה יודע אולי איפה סגל?

שי (קונטרול)

אוקיי אני מפעיל את הסרטון של סגל.

שי לוחץ על כפתור במחשב. הפלזמה בחדר הישיבות נדלקת ומופיע בה סגל מצולם.

סגל

ליאורה, אני מצטער שאני לא יכול להיות בצילומים, אבל אני יכול להבטיח לך שאת בידיים טובות. ששי מוגרבי הוא במאי הפרסומות מספר אחת בארץ לצילומי אוכל.

לחדר נכנס סגל מחופש לששי הבמאי (שילוב של בן בכר וצדי צרפתי)

ששי

אחר הצהריים גורמה לכולם.

סגל (בסקייפ)

אחר הצהריים גורמה גם לך ששי. שתדעי לך ליאורה, ששי הוא מספר אחד בתחום.

ששי

די סגל. תפסיק. אתה מביך אותי. אתה יודע שאני אדם צנוע.

סגל

צנוע? כמו מלכת אנגליה.

שניהם צוחקים.

ששי

טוב בואו נבשל משהו, איך אני תמיד אומר סגל?

שניהם יחד

"הסרטון כבר על הפלנצ'ה" (ושניהם צוחקים יחד צחוק קצת מלאכותי)

ששי

טוב סגל, תן לבמאי פרסומות האוכל מספר אחת בארץ להתחיל לעבוד.

סגל

תעשה את הקסם שלך ששי!! אברה קדברה!!

השיחה עם סגל בסקייפ מסתיימת. סגל מסמן ללאורה שיושבת על כסא שכתוב עליו "במאי"

ששי

אז אני מבין שאת הבמאי מספר אחת בארץ לפרסומות אוכל?

לאורה

לא

ששי

אז למה את יושבת בכיסא שלי?

לאורה קמה ועוברת כיסא והוא מתיישב

ליאורה

ששי מוגרבי? אני חייבת להודות שמעולם לא שמעתי עליך.

ששי

באמת? מכירה את זה שתמיד בפרסומות להמבורגר החסה נופלת ממש לאט? זה אני המצאתי, אני קורא לזה צילום איטי של מזון מהיר (לצלם) התאורה טובה לך בני?

צלם

קוראים לי יותם.

ששי

(מתפרץ) זאת פעם אחרונה שאתה סותר את הבמאי מספר אחת בארץ לפרסומות אוכל. (נרגע) נרגעתי.. טוב, בואו נעשה קצת קולנוע אוכל איכותי ו...אקשן!

ליאורה

סליחה רגע ששי, זה בסדר שהקרטון פתוח עד הסוף?

ששי

תראי, את חדשה פה אז אני אסלח לך הפעם, אבל (מתפרץ) אם אני אומר שהקרטון צריך להיות פתוח עד הסוף אז הוא צריך להיות פתוח...(נתקע ומקשיב לאזנייה שם שי מתלבט) או ש...לא לגמרי פתוח... פתוח חלקי... !(מקשיב לשי באזנייה) טוב קאט! קאט!

בקונטרול

שי

(בקול גבוה) אה.. סגל תסגור קצת את הקופסא.

הוא ניגש לקרטון הפיצה סוגר, פותח , סוגר, חצי פותח ותוך כדי מדבר עם שי באזניה

ששי

ככה? לא? ככה? אולי ככה? בשביל מה קראת את הספר, תקשיב לעצמך.

בקונטרול

שי

אני מקשיב. ואני לא שומע כלום.

בסט הצילום.

ששי

אז מה אתה רוצה שאני אעשה בינתיים? (שם לב שליאורה והצלם מסתכלים עליו) מה יש? כל הבמאים הגדולים מדברים לעצמם. זה עוזר לנו להחליט. (חוזר כאילו לדבר אל עצמו) אז מה אתה אומר ששי? (מתפרץ על עצמו) קרטון פתוח? חצי פתוח? זה רק מכסה של קרטון!!!

### 1014.חוץ גג. יום.

### 1014א. סטילס מטושטש של פסלון התנשמת ממצלמות האבטחה

גומא מסתובב בעצבנות על הגג בזמן שאנה רוכנת על השולחן ומכינה משהו שלא רואים אותו. הוא קצר סבלנות

גומא

נו?

אנה

גומא, כשאתה מזרז את החתול אתה מזרז גם את הפשפשים.

גומא

מה?? מה זה קשור?

אנה

זה לא. קח

היא מניחה לפני גומא פסל של ינשוף.

גומא

מה זה?

אנה

ינשוף.

גומא

זה נראה לך כמו ינשוף?

אנה

זה נראה בול כמו בתמונה של מצלמת האבטחה.

גומא

ממש לא...במצלמת אבטחה הוא נראה...

גומא מסתכל על תמונה שהוא הדפיס ממצלמת האבטחה שנראית מטושטשת לגמרי.

גומא

טוב בסדר! אז אין ינשוף. אולי זה כבר הסתדר מעצמו העניין של המזל הרע.

הטלפון של גומא מצלצל הוא עונה בלב כבד

גומא

היי חמוטל, הכול בסדר?.... מה את אומרת. בגלל שאין חשמל אז כל הפלפלים שאבא שלך גידל ושם בקירור הולכים להתקלקל? איזה באסה. (מנתק ומסתכל על אנה) ביי.

אנה

אתה יודע שחמוטל קונה את כל השטויות שלה באותה חנות. אולי יש להם עוד ינשוף כזה. לך תדע.

גומא

עכשיו את אומרת???

### 1015. פנים. סט צילום. יום. (סט מתחלף)

לאורה עצבנית . גם הצוות. סגל כששי עדיין מתווכח עם עצמו (עם שי) תוך כדי שהוא מסובב את הפיצה בתוך הקרטון

ששי

ככה? ככה? זה לא משנה איך מסובבים את זה- זה עגול זה תמיד נראה אותו דבר.

ליאורה

ששי סליחה, אנחנו פה כבר שעתיים ועוד לא צילמנו שום דבר. אני רוצה לדבר עם סגל עכשיו.

ששי

סורי. אבל לא יקרה. אי אפשר.

לאורה

למה? קודם דיברנו איתו.

ששי

כן אבל עכשיו הוא בטח כבר לא זמין.

לאורה

אם אתה לא מתקשר אליו אני מבטלת את הפרסומת.

ששי

בסדר, בסדר.. ננסה להתקשר אליו

יוצא מהחדר

ליאורה

לאן אתה הולך?

ששי

יש לי שיחה דחופה מאוסטרליה.

ליאורה

חשבתי שמתקשרים לסגל.

ששי

קודם אוסטרליה!

יוצא.

### 1016. פנים. קונטרול . יום.

סגל נכנס עדיין לבוש כששי. שי מתנשף

סגל

מה קורה לך?

שי

(בקול גבוה) אין לי אוויר.

סגל מנפנף עליו עם הספר איך לקבל החלטות.

סגל

הי תראה, הספר הזה כן עוזר למשהו.

שי

מה נעשה? הכנו רק שיחה אחת בין סגל לששי.

סגל

טוב, תתקשר לשלי ותשאל אותה מה לעשות.

שי

לא לא, (בקול גבוה) אין שום סיבה שאני לא אפתור את זה לבד.

סגל

אז תפתור את זה לבד.

שי

(זועק בקול יותר גבוה) אני לא יכול לפתור את זה לבד!

סגל

אז מה אתה רוצה לעשות??

שי

לשבת פה ולהתנשף.

סגל

טוב, יש שתי אפשרויות, אחת שנשתמש בשיחה שהכנו ואני אאלתר משהו

שי

מה האפשרות השנייה?

סגל

(חושב) אין אפשרות שניה. מה אתה מחליט?

שי

רגע, אני מתלבט

סגל

(מתעצבן) יש לך רק אפשרות אחת ואתה מתלבט?

### 1017. פנים. סט צילום. יום. (סט מתחלף)

הצוות ממתין עם ליאורה בדממה. ששי נכנס. בולע את כבודו.

ששי

טוב, חשבתי על זה ואם את מתעקשת, נתקשר לסגל. ואת תראי שהדבר הראשון שסגל יגיד לך זה שאני במאי הפרסומות מספר אחת בארץ ושאת בידיים טובות.

הוא "מחייג" , כלומר מפעיל שוב את הסרטון. על הצג מופיעה דמותו של סגל בסקייפ בדיוק באותה השיחה שראינו קודם.

ששי

היי סגל תגיד לה.

סגל (על המסך)

ליאורה אני מצטער שאני לא יכול להיות בצילומים אבל תדעי לך שאת בידיים טובות. ששי מוגרבי הוא במאי הפרסומות מספר אחת בארץ לצילומי אוכל.

לאורה

אני מבינה, אבל אנחנו כבר כמעט שעתיים פה והוא לא מצליח להחליט אם הקרטון פתוח או סגור.

ששי

(במהירות) נכון נכון אבל מה שיותר חשוב זה ששכחת להגיד: אחר הצהריים גורמה.

לאורה

מה?

סגל (בסקייפ)

אחר הצהריים גורמה גם לך ששי. שתדעי לך ליאורה, ששי הוא מספר אחת

ששי

את רואה? הוא מאמין בי!

לאורה

תקשיב סגל, אני יודעת שסגרנו חוזה, אבל אם זה ממשיך ככה אני עוברת למשרד אחר.

סגל (בסרטון)

צנוע? כמו מלכת אנגליה. (וצוחק)

ששי

(פאוזה.סגל חושב) הוא מתכוון שכל משרד אחר, הוא כמו מלכת אנגליה, הם יעשו לך סרטון גרוע, כי מלכת אנגליה לא מבינה כלום בפיצה.

סגל (בסרטון)

"הסרטון כבר על הפלנצ'ה" (וצוחק)

ששי

שמעת? בואי נצלם שהסרטון לא יישרף אה??

לאורה

(קמה) טוב, הבנתי את הגישה שלכם. החוזה מבחינתי מבוטל. תודה רבה.

ששי

לא לא רגע רגע. סגל תגיד לה משהו

סגל

תעשה את הקסם שלך ששי!! (בוידאו)

ליאורה יוצאת

סגל (בוידאו)

אברה קדברה!!

ששי

אוי שתוק כבר.

יום חדש

### 1018.פנים. חלל משותף. יום.

אנה יושבת ומחכה. גומא נכנס עם האופניים מתנשף.

גומא

חמוטל חזרה?

אנה

עוד לא.

גומא

יופי. אז רכבתי כמו שאמרת לחנות ברחוב אהרונסון 10.

אנה

ומצאת ינשוף?

גומא

לא. כי מסתבר שזה רחוב אהרונסון 10 בפתח תקווה.

אנה

אה, לא אמרתי את זה?

גומא

לא. אז רכבתי עד לפתח תקווה. באופניים!!!

אנה

ומצאת.

גומא

לא. כי הם בדיוק מכרו את האחרון. אבל נשאר להם אחד בחנות השנייה שלהם, בגבעתיים. אז רכבתי לשם.

אנה

אם גם שם לא מצאת, אז הסיפור הזה משעמם.

גומא

(שולף ינשוף) מצאתי! עכשיו בוא נראה אם גם אתה ינשוף מזל.

### 1019. חוץ. בית קפה. יום.

מאוחר יותר. שי יושב מדוכא מול סגל

שי

אני לא מאמין שאיבדנו את הפרסומת. איך אני אספר את זה לשלי.

סגל

אולי בטלפון? אולי במייל? לא, רגע בטלפון. לא, אולי במייל.

שי

אני בחיים לא אצליח לנהל משהו.

סגל

תקשיב, יש דברים שפשוט צריך להתאמן עליהם. (קורא למלצר) סליחה? אנחנו מוכנים להזמין.

שי

לא, אנחנו לא מוכנים להזמין.

המלצר מתקרב אליהם

סגל

מוכנים מוכנים. (למלצר) בשבילי מיץ תפוגזר. ומה בשבילך שי?

שי

אני צריך זמן לחשוב.

סגל

אין לך זמן לחשוב. פשוט תסתכל על התפריט ותזמין משהו.

שי

למה אתה עושה לי את זה?

סגל

(מלחיץ אותו) עכשיו, משהו, תזמין.

שי

שייק גויאבה.

המלצר

תפוגזר ושייק גויאבה. (ומתרחק)

סגל

נו? הזמנת.

שי

הזמנתי, אבל עכשיו אני לא יודע אם הזמנתי את הדבר הנכון. אולי הייתי צריך להזמין שייק תות? או מנגו?

סגל

אבל לפחות החלטת, והזמנת, ועוד כמה דקות יהיה פה שייק.

שי

רק שאולי השייק...

סגל

אתה זוכר איך נכנסתי לחברה?

שי

אני הבאתי אותך.

סגל

ניגש אלי איזה בחור שאני לא מכיר. אתה. והחלטתי ללכת איתו. אתה חושב שידעתי שזאת החלטה נכונה? לא! אבל לקחתי החלטה והלכתי איתה. ואני לא מצטער לרגע.

שי

אני פשוט מפחד לעשות טעות

סגל

הבעיה היא שמרוב שאתה מפחד לעשות טעות, אתה לא עושה כלום. אני אומר? פשוט קח החלטה ולך איתה עד הסוף.

המלצר מגיע עם השתייה

מלצר

בבקשה, תפוגזר ושייק גויאבה.

שניהם שותים. כל אחד מהשתייה שלו.

סגל

נו?

שי

לא רע.

סגל

רוצה להחליף?

שי

לא. זאת הבחירה שלי ואני אשתה את זה עד הסוף.

סגל

התכוונתי, אם אתה רוצה להחליף כי שלי לא טעים לי.

שי שותה ונהנה. סגל סובל מהשתייה

סגל

אתה בטוח? כי זה ממש חמוץ לי. טוב תביא רק שלוק.

שי מתעלם ממנו ושותה בהנאה.

יום חדש

### 1020. פנים. חדר קבלה. יום.

גומא מחכה. המדף שמאחורי העמדה של חמוטל ללא הניילון הלבן ועליו מונח הינשוף החדש. חמוטל נכנסת

גומא

היי חמוטל. חזרת. איך את?

חמוטל

אתה לא מאמין מה עבר עליי. כאילו כל הצרות של העולם נפלו לי על הראש.

גומא

אני יודע.

חמוטל

(מחייכת) ואז פתאום הכול הסתדר. תקנו לנו את החשמל במושב, הפלפלים של אבא שלי ניצלו, אפילו אמא שלי הבריאה בשנייה כמו קסם.

גומא

קסם, אה?

חמוטל

והכל בזכות...

גומא

ינשוף המזל (ומצביע על המדף)

חמוטל

מה זה?

גומא

ינשוף המזל.

חמוטל

זה לא ינשוף המזל.

גומא

מה זאת אומרת?

חמוטל

(מוציאה ינשוף קטן מהתיק שלה) זה ינשוף המזל. מסתבר שאתמול פשוט שכחתי אותו בבית. והוא לא היה איתי. ובגלל זה קרו כל הדברים הנוראים. אבל מעכשיו הכול יהיה בסדר.

גומא

רגע רגע, אז מה זה הינשוף **הזה**?(ומצביע על המדף)

חמוטל

זה לא ינשוף. זאת תנשמת.

גומא

תנשמת??

חמוטל

באמת גומא, כל מי שמבין בבעלי כנף יודע את זה.

גומא

רגע. רגע אז התנשמת הזאת בכלל לא מביאה מזל?

חמוטל

לא. זאת תנשמת החברות

גומא

תנשמת החברות??!! בשביל זה רכבתי בכל הארץ?

חמוטל

רכבת בכל הארץ?

גומא

כן! שברתי אותה בטעות וחיפשתי פסלון כזה בשבילך כי חשבתי שזה ינשוף המזל. יום שלם רכבתי על האופניים.

חמוטל

אוי, אני מצטערת, אבל אתה רואה? התנשמת עובדת

גומא

איך בדיוק?

חמוטל

רכבת בכל הארץ למצוא לי תנשמת. זאת חברות

שי נכנס מאושר עם סגל

שי

ישש! סגל שכנע את ליאורה מ"ככה זה פיצה" לתת לנו עוד הזדמנות! חייבים לחגוג! אני הולך להביא רוגלך. (חוזר) או שבעצם בורקס (חוזר) עוגיות? החלטתי, אני מביא עוגיות

יוצא.

חמוטל

ינשוף המזל חזר!

גומא

מה ינשוף המזל? זה סגל, סגל הציל אותנו. סגל הוא סגל המזל שלנו.

כולם מתכנסים סביב סגל – ומעודדים

כולם

סגל! סגל! סגל!

### 1021. פנים. חדר החקירות. יום.

סגל יושב מול החוקר שנותן בו מבט של "טוב, אני לא מאמין לך"

סגל

(ממשיך את הסצנה הקודמת) סגל! סגל! סגל! (קופא מול החוקר) אוקיי, תפסת אותי. את החלק של העידוד המצאתי.

חוקר

הבנתי. ..

סגל

אז אני משוחרר?

חוקר

שיחררתי אותך כבר לפני עשרים ומשהו דקות, זה אתה התעקשת להשאר פה.

סגל

צודק

חוקר

גם האוטובוס שלך תיכף יעבור פה.

סגל

כן....אבל, קו 7 תמיד נורא צפוף, אני מעדיף את קו 531. ב531 הנהג שם מוסיקה שאני אוהב....אז מה אתה עוד רוצה לדעת?

חוקר

סגל, לך. תחזור מחר.

סגל

בסדר, בסדר.