### פרק11 - אבא של סגל

30.09.20

### 1101. פנים. חדר חקירות. יום

סגל עם דמעות בעיניים יושב מול החוקר בפרצוף מלא אימה

סגל

לא!! לא!! בבקשה!! אל תעשה את זה! אתה לא יכול לעשות את זה אני מתחנן!!! (פתאום מחייך) ו...סצנה.

חוקר

(בקור) מדהים.

סגל

יש לי קשת שלמה של רגשות- שים לב: "עצוב" (פרצוף של עצוב) "שחצן" (פרצוף) ו...גולת הכותרת "מופתע" (פרצוף מופתע)

חוקר

אז יצא לי לשוחח קצת עם אבא שלך.

סגל

(עדיין עם פרצוף מופתע) עם אבא שלי??!!

חוקר

בסדר, הבנתי. מופתע, יופי

סגל

(מזועזע) לא, זה לא משחק, אני באמת מופתע. למה דיברת עם אבא שלי?

חוקר

אני חוקר סגל. זה התפקיד שלי, לחקור. אבא שלך סיפר לי שהוא ידע על הסוד הזה שלכם.

סגל

כן הוא גילה את זה (ומתחיל לבכות)

חוקר

מה יש לך?

סגל

(מפסיק לבכות) שכחתי להראות לך קודם שאני יכול לבכות תוך שנייה. איך?

חוקר

(מאבד סבלנות) אתה מוכן לספר כבר על אבא שלך?

סגל

בסדר, בסדר. זה היה בשבוע ששלי ושי התכוננו למחנה מנהיגים צעירים....

### 1102. פנים. משרד שלי. יום

שלי יושבת עם אנה . הן מביטות יחד בלפטופ

שלי

אוקיי, תגדילי את הלוגו שלנו ופה תיכנס התמונה של סגל...

שי נכנס

שי

סליחה שאני מפריע, אבל שלי, באיזו קבוצה את רוצה להיות? בכחולים או באדומים?

שלי

מה?

שי

במחנה מנהיגים צעירים. איזה קבוצה?

שלי

לא יודעת...

שי

יש עוד זמן להחליט אבל ראיתי שהמגורים של הכחולים יהיו ליד הנחל ואת יודעת איך אני עם יתושים, אז אני רושם אותנו לאדומים טוב?

שלי

נדבר על זה אחר כך, אנחנו באמצע פה...

שי

אין בעיה, רק אל תשכחי גם להביא סדין.

שלי

אין שם סדינים?

שי

לא, בשביל מסיבת התחפושות של מנהיגי העולם. (לאנה) אנחנו מתחפשים ליוליוס קיסר וקליאופטרה.

שלי

בסדר, שי, נדבר על זה אחר כך.

שי

מעולה. אני הולך לכתוב לנו שירי עידוד (שר) "הכחולים הכי טובים, מנהיגים כל כך טובים" אני עוד צריך לעבוד על זה.

שי יוצא, אנה מביטה בשלי

אנה

מתי את מתכוונת לספר לו?

שלי

על מה את מדברת?

אנה

על זה שאת לא רוצה ללכת למחנה הזה.

שלי

מה? איזה שטויות... מאיפה את...

אנה מביטה בשלי במבט חודר

שלי

(נכנעת) פשוט נמאס לי מזה. פעם זה היה נחמד המחנה הזה, אבל עכשיו זה כבר ממש לא מתאים לי, עם כל הפעילויות האלה הפינג פונג והערב פנטומימה שזה בכלל פאדיחות.

אנה

אז תגידי לו.

שלי

ראית איך הוא מתלהב. אנחנו הולכים לשם יחד כבר חמש שנים, זאת מסורת, זה ישבור אותו אם אני אבריז.

חמוטל נכנסת

חמוטל

סליחה שאני מפריעה אבל גיל שוורץ בדלת.

### 1103. פנים. חלל מרכזי. יום

גיל גבר בגילו של סגל, גבוה מאוד. בחליפה יקרה, מוקפד, מתהלך זחוח

גיל

סגל, סגל, סגל, זה בסדר אתה לא צריך לקום.

סגל

אני עומד.

גיל

אה, באמת? לא שמתי לב. אז מה? שוב אין פה עובדים? בסוף אני אתחיל לחשוב שאתה עובד כאן לבד

גיל מתחיל לצחוק. סגל צוחק ואז גיל משתתק וסגל אחריו. גיל מסתכל על רחפן שמונח על השולחן

גיל

אז ניחשתי נכון... קיבלת את הקמפיין של הרחפן. מי היה מאמין שדבר כל כך קטן, כל כך חסר משמעות יעשה כל כך הרבה רעש.

סגל

הרחפן הזה לא עושה רעש.

גיל

לא דיברתי על הרחפן.

סגל

טוב, מה אתה רוצה גיל?

גיל

כלום, רק באתי להגיד שלום. אי אפשר להגיד שלום? לחבר?

סגל

אנחנו חברים?

גיל

מי דיבר אליך? דיברתי לרחפן הזה (ומשחק עם הרחפן) שאין לי מושג איך הצלחת לקבל את הפרסומת שלו

סגל מנסה לחטוף לו את הרחפן בחזרה אבל גיל מחזיק אותו גבוה.

סגל

מה יש להבין? אני עבדתי מאוד קשה פה.

גיל

מכיר את המשפט: "כשהמתחרים שלך עובדים קשה זה רק אומר שהם יותר עייפים, וזה הזמן שלך לעקוץ " (מפיל את הרחפן)

סגל

(תופס אותו ברגע האחרון) כן. אבא שלי היה אומר את זה כל הזמן.

גיל

זה משפט של איש המכירות המפורסם גדעון סגל, אבא שלך קרא את הספרים של גדעון סגל?

סגל

לא. אבא שלי הוא גדעון סגל.

גיל

(צוחק) גדעון סגל? זה שכתב את הספר "האיש שמכר את המחר" הוא אבא שלך.

סגל

כן הוא אבא שלי.

גיל

גדעון סגל? זה שכתב את הספר " כשאתה נוחר אני מוכר", הוא אבא שלך.

סגל

כן, הוא אבא שלי.

גיל

גדעון סגל, שכתב את הספר " מכרתי את עצמי, רוצה לקנות?", הוא אבא שלך.

סגל

כן, נו?

גיל

לא מאמין לך.

סגל

זה אבא שלי, מה יש להאמין פה.

גיל

מה הקשר בין גאון המכירות, הגורו של עולם השיווק, לבינ...(מצביע על סגל בזלזול) ך...

סגל

(בכעס) הקשר הוא שהוא אבא שלי. ואני יודע טוב מאוד מי זה אבא שלי וזה גדעון סגל!

גיל

אז תביא אותו לפה, אני רוצה לפגוש אותו.

סגל

(נבהל) את אבא שלי? לפה?

גיל

מה, נבהלת? אולי כי הוא לא אבא שלך.

סגל

לא לא אני אביא אותו.

גיל

שלישי בשלוש אני פה לפגוש אותו. (צוחק) גדעון סגל אבא שלו...

גיל יוצא בעודו צוחק. סגל מוטרד.

מעבר יום

### 1104. פנים. משרד שלי. יום

שלי ואנה יושבות ועובדות.

אנה

נו, איך הוא קיבל את זה?

שלי

מי?

אנה

שי, כשאמרת לו שאת לא באה איתו למחנה מנהיגים משעממים.

שלי

האמת שהוא קיבל את זה יחסית בסדר.

אולי בגלל שעוד לא אמרתי לו.

אנה

הבנתי. תסתכלי עליי : תעשי את זה מהיר וכואב, כמו פלסטר

שלי

ברור, אני רק מחכה לרגע המתאים

שי פורץ למשרד

שי

תקשיבי במחנה יש שיעורי טאי צ'י בארבע בבוקר. רשמתי את שנינו. זה מאוד מפקס וזה יעזור לנו להרצאה שאנחנו צריכים להכין על מרטין לותר קינג.

אנה

נראה לי שזה הרגע המתאים.(יוצאת)

שלי

(לוקחת נשימה) שב שנייה. (הוא מתיישב)

שי, יש דברים שעושים אותם שנה אחרי שנה, בלי לעצור ולחשוב אם זה מתאים עדיין או לא. אם בא לך בכלל לעשות אותם או לא.

שי

אה....אוקי... הבנתי על מה את מדברת.

שלי

כן?

שי

אני מבין למה היה לך קשה להגיד את זה.

שלי

באמת?

שי

שלי, אנחנו חברים טובים אבל זה לא אומר שאנחנו חייבים לעשות כל דבר ביחד.

שלי

יו שי, אתה לא מבין... ירדה לי אבן מהלב.

שי

שלי, אם את רוצה השנה לישון בבקתה שליד הנחל, לכי על זה. אני פשוט רגיש ליתושים, אבל תעשי מה שטוב לך. העיקר שנהיה יחד במחנה הזה!!! נכון?

שלי

(ממלמלת) מה? נכון.

שי

(שר) "הקבוצה הכחולה, מביאה לי חלחלה, הקבוצה האדומה היא מנהיגה בנשמה" משתפר אה?

שי יוצא מאושר ואנה נכנסת

אנה

הוא לא נראה כמו מישהו שהורידו לו פלסטר.

שלי מיואשת.

### 1105. פנים. עמדת קבלה. יום

סגל במיטב מחלצותיו, עומד לחוץ ליד העמדה של חמוטל.

חמוטל

אז אבא שלך בעצם אומן מכירות?

סגל

מאסטר! את יודעת שפעם הוא מכר לי קלמר בעשרה שקלים?

חמוטל

יש קלמרים שעולים עשרה שקלים.

סגל

כן אבל זה היה הקלמר שלי! החליפה שלי בסדר?

חמוטל

אתה נראה נהדר. למה אתה כל כך לחוץ?

סגל

תראי, אבא שלי הוא קוסם, הוא יכול למכור כל דבר מתוך שינה, אגב, הוא כתב את הספר "איך למכור מתוך שינה". ואז מכר אותו. מתוך שינה.

חמוטל

זה ספר טוב?

סגל

אין לי מושג. לא קראתי אף ספר שלו. אבל

גם הוא לא ראה אותי באף הצגה.

חמוטל

באמת?

סגל

כן, הוא רצה שאני אהיה כמוהו, ואני...אני תמיד רציתי להיות שחקן. הוא לא התחבר לזה. הוא אף פעם לא תמך בי.

חמוטל

איך אבא שלי היה אומר? עץ חזק ובריא לא צריך תמיכה.

סגל

משפט יפה.

חמוטל

ואז בחורף נפלה לנו האזדרכת על הבית, ונשבר הגג, אל תשאל.

זמזום בעמדת הקבלה.

סגל

זה הוא! איך אני נראה?

חמוטל

כמו עץ אזדרכת. אבל בריא כזה.

סגל

תפתחי לו.

סגל מחפש פוזיציה מתאימה. יושב על כיסא, נשען על קיר. מזיז את הכיסא למרכז החדר, יושב עליו, מפיל עציץ בטעות, תוך כדי שהוא נאבק עם העציץ אבא שלו נכנס. חמוטל מלווה את גדעון פנימה

חמוטל

שלום גדעון, בוא תכנס.

סגל עדיין נאבק עם העציץ.

גדעון

אלון?

חמוטל

אלון?

סגל

אבא...

הם מתחבקים בחיבוק נבוך.

סגל

תכיר, זאת חמוטל.

חמוטל

שמעתי עליך הרבה, שאתה יודע אפילו למכור מתוך שינה. אני פעם קניתי מתוך שינה, ערוץ הקניות היה פתוח והתהפכתי על השלט. מפה לשם יש לי בבית מכונה לקילוף פפאיה.

גדעון

אם תצטרכי שמישהו ימכור לך אותה (נותן לה כרטיס ביקור) את יודעת למי להתקשר.

חמוטל

תודה. אבל לא חושבת, מאז שיש לי אותה אני אוכלת המון פפאיות.

סגל

אז מה נשמע אבא?

גדעון

אני בסדר, אבל תראה אותך, בעלים של חברת פרסום, פעם היית שחקן ועכשיו יש לך מקצוע אמיתי.

סגל

כן, הצלחתי אה?

גדעון

טוב מאוד שעזבת את התחום של המשחק! (לחמוטל) הוא? הוא רצה להיות שחקן, מגיל אפס היה עושה הצגות, עשה לנו בסלון את עלי באבא וארבעים השודדים, הוא היה גם עלי גם בבא, וגם כל ארבעים השודדים.

חמוטל

כן, הוא מאוד מוכשר.

גדעון

כמה פעמים אמרתי לו "זה לא מקצוע", סופסוף הוא קיבל שכל, נהיה כמו אבא שלו. תראה אותך! איך אני גאה בך...

סגל

אבא. בוא תכנס שב שב

מושיב אותו בחלל המרכזי. נשמע זמזום. סגל הולך לחמוטל.

סגל

(לחמוטל) זה גיל? הוא כבר הגיע?

חמוטל

לא, זה יוחאי מהחברה של הרחפן.

סגל

מה הוא עושה פה עכשיו?

חמוטל

יש לו פגישה עם דגנית הסמנכ"לית בשלוש.

סגל

שלוש? אבל ביומן שלי יש לי פגישה עם אבא שלי בשלוש.

חמוטל

אבל היומן של דגנית הסמנכלית היה פנוי.

סגל

אבל דגנית זאת אני.

חמוטל

צודק.. אני לא מצליחה להתרגל לזה...

סגל

טוב, אין ברירה. תתקשרי לגיל שוורץ ותגידי לו שיבוא לפגוש את אבא שלי בקפה למטה.

סגל ניגש לאבא שלו.

תקשיב, אבא, יש לי לקוח. אכפת לך לחכות לי בקפה למטה?

גדעון

מה פתאום, אני אחכה פה, תסיים ונלך.

סגל

לא, ממש אין צורך, זה ייקח הרבה זמן.

גדעון

אל תתייחס אלי. גש גש לעבוד.

גדעון מתיישב. מוציא את הארנק מהכיס האחורי ומניח על השולחן. לוקח עיתון שמונח שם וקורא. סגל מסתכל על חמוטל בייאוש ומאשר לה לפתוח את הדלת. בפתח עומד יוחאי איש עסקים.

יוחאי

(מופתע) סגל? אמרו לי שיש לי פגישה עם דגנית.

סגל

כן כן תיכנס, היא כבר מגיעה.

יוחאי

אמרו לי שגם ששי הבמאי יהיה בפגישה.

סגל מסתכל על חמוטל שמחייכת חיוך מתנצל.

סגל

גם ששי יהיה. מה אתה דואג?

הוא מלווה את יוחאי לחדר הישיבות. מביט באבא שלו. ניגש לחמוטל ולוחש לה.

סגל

מהר, תתקשרי לשלי שתבוא דחוף.

### 1106. חוץ. בית קפה. יום

אנה יושבת עם שלי. הטלפון של שלי מצלצל. היא מסתכלת על הצג.

שלי

חמוטל. אני אענה לה אחר כך. בקיצור את זוכרת מה צריכה להגיד?

אנה

אני לא מאמינה שאני עושה את זה.

שלי

אז מה את אומרת?

אנה

צילומים של פרסומת ב23 בחודש.

שלי

מעולה! בלי להוסיף ובלי לשנות... הנה הוא בא, תיעלמי...

אנה עוזבת את המקום, שי מגיע. שלי לחוצה ולכן מדברת יותר מידי.

שלי

הי שי, מה העניינים? איך הולך? מה שלומך? איך עבר עליך היום?

שי

(מוזר לו) מה?

שלי

נהדר! אוי, תראה הנה אנה!

אנה נכנסת לפריים בחוסר חשק

מעניין מה היא עושה פה. אנה!

אנה

(בחוסר עניין) הי שלי. הי שי. הודיעו שהפרסומת של הרחפנים עוברת להצטלם ב23 בחודש.

שלי

(בתדהמה מעושה) מה?

אנה

(עדיין באדישות ומונוטוניות) הפרסומת של הרחפנים עוברת להצטלם ב23 בחודש.

שלי

מה?? אבל זה בתאריך של המחנה מנהיגים צעירים? אין מצב! אני הולכת למחנה עם שי.

שי

אבל שלי...

שלי

לא שי, לא! יש דברים שלא מזיזים, אנחנו לא נשנה מסורת של שנים בשביל פרסומת. רגע, אנה הם אמרו שאם לא נשנה את התאריך הם יבטלו את כל הקמפיין?

אנה

אהה...

שלי

כי אם זה ככה... נראה לי שלא תהיה ברירה ואני לא מאמינה שאני אומרת את זה, אבל שי אתה תצטרך לנסוע לבד...

שי

תגידי? את לא קוראת את המיילים ששולחים לך? עושים שם ריסוס נגד היתושים בנחל אז כל המחנה זז בשבוע!

שלי

מה? (פונה לאנה בתחינה) אה, תגידי אנה. הפרסומת זה לא שבוע אחרי ה23 בחודש. בעצם?

אנה

(דווקא) לא.

שלי

(במבט כעוס לאנה) את בטוחה?

אנה

כן. זה ב23.. ואמרו לי לא להוסיף ולא לשנות.

שלי מסתכלת על אנה במבט כועס.

שי

מזל שזה הסתדר אה? אני מת מרעב, נראה לי שאני אתפרע היום ואקח כריך... סביח ומיץ גזר!

אנה

יפה שי, מאוד אמיץ, החלטי, נחוש, בניגוד לאנשים אחרים שאני מכירה. הייתי פה.(הולכת)

שי

מה את רוצה להזמין?

שלי

(אוזרת אומץ) אני לא רוצה כריך סביח, אני לא רוצה מיץ גזר ואני לא רוצה לצאת למחנה יזמים צעירים.

שי המום.

### 1107. פנים. חלל מרכזי. יום

גדעון סגל קורא עיתון, סגל ליד חמוטל מנסים שוב להתקשר לשלי ומדברים ביניהם בלחש

סגל

נו?

חמוטל

היא לא עונה לי.

סגל

מה עושים?

חמוטל

אין ברירה, אתה חייב להיכנס לפגישה.

סגל יוצא בזהירות בלי שאבא שלו יראה לכיוון חדר ההלבשה שלו

קאט ל...

### 1108א. פנים. חלל מרכזי. יום

כעבור כמה דקות. סגל חולף בתור ששי לכיוון חדר הישיבות בזמן שחמוטל מגישה לגדעון קפה ובעצם מסיחה את דעתו.

קאט ל...

### 1108ב. פנים. חלל מרכזי. יום

סגל רץ מחדר הישיבות לבוש כששי, לכיוון חדר ההלבשה שלו. גדעון קורא עיתון. חמוטל לוקחת ממנו את הקפה כדי להסתיר את סגל.

קאט ל...

### 1108ג. פנים. חלל מרכזי. יום

סגל יוצא מכיוון חדר הלבשה לחדר הישיבות חצי לבוש כדגנית. גדעון קורא עיתון. חמוטל עוזרת לסגל להתלבש על הדרך ונותנת לו את נעלי העקב של דגנית ומורידה לו את הכובע של ששי. גדעון כמעט שם לב אבל חמוטל מחייכת אליו ומביאה לו עוגיות.

קאט ל..

### 1108ד. פנים. יום. חלל מרכזי

סגל חוזר כדגנית אבל הפעם אבא שלו בדיוק קם, סגל מנסה להתחבא, חמוטל גם מנסה להסוות אותו אבל גדעון מסתובב וקולט אותו.

גדעון

שלום.

דגנית (סגל)

שלום

גדעון

מי את?

דגנית

אני... דגנית, אני הסמנכ"לית של החברה

גדעון

נעים מאוד אני גדעון, האבא של המנכ"ל. את נראית לי מוכרת.

דגנית

אולי שחינו עם כרישים יחד? היית בצוק מנרה? אני מדריכת באנג'י שם בסופי שבוע

גדעון

לא...מוזר. בכל מקרה, הבן שלי שם?

עושה צעד לכיוון לחדר הישיבות

דגנית

לא! כן! אבל הוא ביקש שאני אמסור לך שתלך לבית קפה והוא כבר יגיע לשם, בסדר?

גדעון

אני רק אגיד לו שלום (עוד צעד )

דגנית

לא! פשוט הוא מוכר עכשיו, וכשסגל מוכר אסור להפריע לו.

גדעון

(מרוגש) הוא למד את זה ממני. להתראות דגנית, שמחתי להכיר.

גדעון יוצא. יוחאי נכנס מכיוון חדר הישיבות

דגנית

יוחאי!! נהדר, אז הכול סגור.

יוחאי

כן, תענוג לעבוד איתכם.

דגנית

כן, ואני מזכירה לך, אם אתה במקרה מגיע לדרום אפריקה בסופ"ש, אני מעבירה שם קורס רכיבה על יענים פראיות

יוחאי יוצא.

חמוטל

סגל, הצלת אותנו. כל הכבוד לך!

סגל

כן אה?

וקורס על הרצפה באפיסת כוחות.

מעברון זמן. חוץ בניין משרדים ואז בחזרה אל...

### 1109. פנים. חלל מרכזי. יום

סגל גמור על הספה, חמוטל מביאה לו מים. שי נכנס כועס ואחריו שלי.

שלי

שי! נו תענה לי, תדבר איתי.

סגל

איפה הייתם!!! אתם יודעים שיוחאי היה פה?

חמוטל

כן שלי, ניסיתי להשיג אותך.

שי

אל תכעסו עליה היא פשוט הייתה עסוקה בלהרוס לי את החיים.

שלי

נו שי אל תגזים.

שי

חמוטל, עם מה את מורחת גבינה על הפריכיות שלך? כי את תמיד מוזמנת להשתמש בסכין ששלי תקעה לי בגב.

חמוטל

זה לא גבינה זה ממרח סויה.

שלי

נו שי אני מצטערת...

שי

תסלחו לי אני צריך להודיע למחנה מנהיגים שאני אשחק לבד בטורניר של הפינג פונג זוגות! (יוצא לכיוון אחד.)

שלי

נו שי, אוף איתו (ויוצאת לכיוון אחר)

סגל

(לכיוון שלהם) תודה סגל. מה היינו עושים בלעדיך סגל. מזל שאתה מציל את המצב סגל.

גדעון OS

אלון?

חמוטל וסגל (שעדיין לבוש בתור דגנית) מסתובבים ורואים את גדעון. סגל קם מיד.

סגל

אבא! מה אתה עושה פה?

גדעון

שכחתי את הארנק שלי. מה הולך פה? למה אתה לבוש בשמלה?

סגל

זה לא מה שאתה חושב אבא.

גדעון

למה אתה לבוש כמו הסמנכ"לית שלך?

(שקט) אלון! תענה לי.

חמוטל

(לוחשת לסגל) כל כך מוזר לי שהוא קורא לך אלון.

סגל

זה בגלל ש.. אני הסמנכ"לית שלי. כלומר אני משחק אותה.

גדעון

אבל אם אתה המנכ"ל למה אתה משחק את הסמנכ"לית?

סגל

אני גם משחק את המנכ"ל.

גדעון

מה זאת אומרת?

סגל

אני משחק פה כל מיני תפקידים.

גדעון

איזה מין חברה זאת?

סגל

זאת חברה מיוחדת...מה שקרה זה ש..

גדעון

זה לא מעניין אותי. אני כבר שמחתי לראות אותך איש מכירות כמו שתמיד רציתי שתהיה, אבל אני רואה אתה עדיין רק... שחקן.

גדעון עוזב.

חמוטל

אתה בסדר?

סגל

כן. רק מה אני עושה עכשיו עם גיל שוורץ.

חמוטל

שאני אתקשר לבטל?

סגל

ושגם הוא יחשוב שאני לוזר? מספיק לי שאבא שלי חושב שאני לוזר.

חמוטל

תגיד, גיל יודע איך אבא שלך נראה?

סגל

לא חושב. למה?

חמוטל

יש לך תחפושת של איש מבוגר, לא?

סגל

את רוצה להתחפש לאיש מבוגר? (קולט) אה, אה, הבנתי אותך.

סגל קם ויוצא להתחפש. חמוטל מסתכלת על כרטיס הביקור של גדעון.

### 1110. פנים. משרד שלי. יום

שי יושב מבואס. שלי נכנסת

שלי

אני באה.

שי

(מופתע) מה? באמת?

שלי

כן. אני באה למחנה. זה המשהו שלנו, מסורת, הדבר הזה שאנחנו עושים ביחד. אני לא משאירה אותך לבד בזה.

שי

יוו שלי! איזה כיף. תודה!

שלי

בכיף. (היא פחות שמחה ממנו)

שי

יהיה מדהים את תראי. אני רושם אותנו גם לערב קטעי פנטומימה. התחלתי לעבוד על זה תראי (עושה "מדרגות" מאחורי השולחן)

שלי

יפה (שלי מחייכת חיוך חצוי)

### 1111. חוץ. בית קפה. יום

גיל יושב בבית הקפה, סגל נעמד לידו.

סגל (גדעון)

גיל שוורץ?

גיל

כן?

סגל (גדעון)

גדעון סגל. הבן שלי אמר לי שאתה רוצה לפגוש אותי.

סגל מתיישב.

גיל

איזה כבוד, אני חייב לומר שעל העטיפה של הספר אתה נראה אחרת.

סגל (גדעון)

אה, יש לזה הסבר נורא פשוט.

לוקח לחמנייה מהסלסילה שעל השולחן. נוגס ומתחיל לדבר בפה מלא.

גיל

מה? לא הבנתי. בכל מקרה, אני מאוד שמח לפגוש אותך. כשסגל סיפר לי שאתה אבא שלו זה מאוד מאוד הפתיע אותי.

סגל (גדעון)

תדע לך שהבן שלי הוא לא אחד שמשקר.

גיל

אגב, בדיוק קניתי לבן שלי את הספר האחרון שלך "האריה שאהב למכור תות". ורציתי לשאול אותך על משהו שכתבת בספר הזה...

סגל

בטח, בטח, עוד מעט. מלצרית! עוד לחמניות בבקשה! (לגיל) שנייה.

### 1112. פנים. חלל מרכזי. יום

חמוטל בעמדה שלה. נשמע זמזום בדלת. חמוטל פותחת לגדעון שנכנס כעוס.

חמוטל

שלום גדעון. הנה הארנק שלך (מושיטה לו)

גדעון

תודה (מסתובב לצאת)

חמוטל

(עוצרת אותו) מר סגל, לא התקשרתי אליך רק בגלל הארנק.

גדעון

לא?

חמוטל

אתה יודע למה אי אפשר להכריח קיפודים לרכוב על אופניים?

גדעון

סליחה?

חמוטל

קיפודים אוהבים לשוטט בטבע ולאכול חרקים.

ואם מכריחים אותם לרכוב על אופניים הם נהיים קיפודים עצובים.

גדעון

על מה את מדברת?

חמוטל

על זה שאתה לא צריך להכריח את הקיפוד שלך לרכוב על אופניים רק בגלל שאתה אוהב לרכוב על אופניים.

גדעון

(לא מבין) אין לי שום קיפוד.

חמוטל

אלון זה הקיפוד שלך, ואני יודעת שזה לא ענייני אבל אני חושבת שאתה צריך לתת לו לעשות את מה שהוא רוצה, ולא את מה שאתה רוצה. אז נכון שהוא לא איש מכירות כמוך והוא שחקן, אבל זה מה שעושה אותו מאושר. זהו.

גדעון

(חושב) איפה הוא עכשיו?

חמוטל

בבית הקפה למטה. משחק אותך.

גדעון

אותי?

חמוטל

אני אסביר לך הכול אבל זה חייב להישאר בסוד.

### 1113. חוץ. גג. יום

אנה יושבת על הגג. שי נכנס

שי

אנה תגידי יש לך אולי איפור לבן? אני לא מוצא אצל סגל.

אנה

לבן? אם אתה צריך שחור תבוא אליי

שי

פחות טוב לפנטומימה. למרות שאני יכול לשים לבן ושלי יכולה לשים שחור.

אנה

אז היא הולכת איתך למחנה בסוף?

שי

כן, היא עשתה קצת פרצופים אבל היא הבינה שאין מצב שאנחנו לא נוסעים ביחד.

אנה

הפתיעה אותי. יפה. היא ממש חברה טובה שלך, אה?

שי

ברור. למה זה מפתיע?

אנה

אני אמרתי לה שהיא לא צריכה לעשות משהו שהיא לא אוהבת.

שי

מה לא אוהבת?

אנה

המחנה מנהיגים משעממים הזה. היא עושה את זה בשבילך. יפה. אתה צריך לשמוח שיש לך חברה כזאת.

### 1114. חוץ. בית קפה. יום

גיל יושב מול סגל המחופש לאבא שלו שאוכל בפה מלא. גיל מתבונן בו בחשד

גיל

רציתי לשאול לגבי הספר השלישי שלך "מכירות או לא להיות"

סגל מסמן לו שהוא בפה מלא ולא יכול לענות. הוא לועס ובולע ומסמן למלצרית

סגל (גדעון)

סליחה, אפשר עוד אחד כזה?

גיל

אתה מזמין הרבה אוכל.

סגל (גדעון)

(בפה מלא) כן

גיל

זה מוזר כי בספר הרביעי שלך אתה כותב, שאתה לא ממליץ לאכול הרבה בזמן פגישות.

סגל (גדעון)

אה כן? אתה לא הבנת.(מדבר משהו לא ברור בפה מלא)

גיל

גם עכשיו אני לא מבין... אתה ממש מוכר לי אתה יודע?

סגל (גדעון)

(נלחץ) אני גדעון סגל, אני מוכר.

גיל

לא... אתה מוכר לי ממקום אחר. (חושד) איך קוראים לספר האחרון שלך?

סגל (גדעון)

האחרון? הממש אחרון? כי היה עוד אחד אחריו...מה שהופך אותו לאחרון...(עומד לקחת עוד לחמנייה)

גיל

(מחזיק את הלחמנייה) אתה לא גדעון סגל.

סגל

מה?

גיל

סגל שלח אותך? אתה יודע מה העונש על התחזות? מי אתה?

סגל כבר כמעט מתוודה אבל אז הם שומעים קול.

גדעון OS

גדעון סגל!!

גיל וסגל מביטים ורואים את גדעון סגל האמיתי מתקרב אליהם

גדעון

גדעון סגל היקר. מה שלומך? איזה יופי לפגוש אותך. אכפת לכם שאני אצטרף? גדעון סגל! האחד והיחיד!

סגל בשוק.

גיל

סליחה מי אתה?

גדעון

אני? אני מעריץ של הבן אדם הזה. גדעון סגל. אכפת לך לחתום לי על הספר האחרון? (מוציא ספר ונותן לסגל)

סגל (נבוך)

כן, הנה.. (חותם)

גיל

אז זה באמת גדעון סגל?

גדעון

אתה פיקפקת בו? (לסגל) הוא פיקפק בך

גיל

(מתנצל) לא פקפקתי.

סגל

הוא קצת פיקפק.

גדעון

אני לא אתן שיפקפקו בגדעון סגל.

גיל

(נבוך) טוב, אני מתנצל. אני צריך לזוז. (שולח יד לתיק שלו) אולי תוכל לחתום גם לי על ספר שלך

גדעון

הוא לא חותם למפקפקים. שלום.

גיל הולך משם נבוך.

גדעון

ככה אני נראה? ככה נראה גדעון סגל?

סגל

זאת התחפושת הכי טובה שמצאתי. אני אף פעם לא אוכל להיות כמוך.

גדעון

אני לא רוצה שתהיה כמוני. הכי חשוב שתעשה מה שעושה אותך מאושר.

סגל

באמת?

גדעון

כן, אתה הקיפוד שלי. ואם לא בא לך לרכוב על אופניים אני לא אכריח אותך.

סגל

מה?

גדעון

לא חשוב. הבחורה הזאת סיפרה לי על המשרד המשוגע שלכם, אל תדאג אני לא אגיד לאף אחד.

סגל

אבא?

גדעון

מה?

סגל

תודה.

גדעון

בוא נזמין משהו לאכול.

סגל

תזמין אתה, אני מפוצץ.

### 1115. פנים. משרד שלי. יום

שלי יושבת ועובדת. שי נכנס

שי

שלי אני יכול את המחבט פינג פונג שלך?

שלי

מה?

שי

אני צריך אותו למחנה, שלי קצת שחוק ושלך ממש טוב.

שלי

אבל אני גם אצטרך את שלי.

שי

לא. כי את לא באה.

שלי

מה?

שי

אני יודע שאת עושה את זה בשבילי, אז אני גם רוצה לעשות משהו בשבילך- את לא צריכה לבוא.

שלי

באמת?

שי

לגמרי. (מחייך) אני באמת אסתדר.

שלי

(מחייכת אליו ואז) תודה שי. זה ממש מקסים מצידך.

שי

בכיף. (עומד לצאת)

שלי

עם מי תתחפש?

שי

לא יודע. אולי אני אדבר עם מאי דהרי. היא ממש חמודה. זאת הזדמנות שנכיר קצת אני והיא..

שלי

(קצת מקנאה) כן, היא באמת חמודה.

הוא יוצא והיא מהורהרת.

### 1116. פנים. חדר חקירות. יום

סגל בוכה נורא בדמעות וזעקות. ואז לפתע מתיישר ומחייך.

סגל

ו... סצנה. את זה לומדים בשנה השלישית.

חוקר

טוב. הבנתי. תודה סגל. זה יספיק להיום.(קם)

סגל

רוצה שאני אלמד אותך כמה פרצופים? זה יכול לעזור לך בחקירות.

חוקר

לא תודה.

סגל

סיפרתי לך על הפעם ההיא ששדדתי בנק?

חוקר

מה????

סגל

יפה! זה היה פרצוף מופתע. ו...סצינה.