**פרק 12 - אוראל**

11.10.20

### 1201. פנים. חדר חקירות. יום

החוקר יושב מול סגל

חוקר

אוקיי, סגל. אני שואל אותך שוב- מי יכול היה לרצות לשרוף את המשרד?

סגל

ואני עונה שוב- אין לי מושג.

חוקר

היה מישהו שהרגזת או עצבנת? מישהו שפגעת בו?

סגל

אני? לא פגעתי באף אחד. (פאוזה) אבל ששי כן.

חוקר

מה זאת אומרת ,ששי זה אתה לא?

סגל

כן, מה שקרה זה שהיינו אמורים לפרסם מים בטעמים, אבל במקום פרסומת החלטנו שנצלם סדרת רשת.

חוקר

הבנתי זאת כאילו סדרה אבל היא בעצם פרסומת

סגל

לסדרה קראו "מה עם איתן" הבנת? זה כאילו סדרה על איתן, ושואלים מה איתו, אבל זה נשמע כמו מים? מים איתן? הבנת?

חוקר

כן הבנתי.

סגל

והיו לא מעט שחקנים שרצו לשחק את איתן.

### 1202א. פנים. חדר ישיבות. יום

### 1202ב. . פנים. קונטרול. יום

שי ושלי בקונטרול- הם צופים באודישן, שי מתרגש.

שי

(לשלי) ואו, אני מרגיש שזה האיתן שלנו, תסתכלי על סגל זה נראה שגם הוא עף עליו.

סגל לבוש כששי מול שחקן , לידו מצלמה ביתית קטנה. שנבחן באודישן וצועק עליו

ששי (סגל)

לא!! לא!! מה זה?? אני ביקשתי אריה מסתער ואתה נותן לי צ'ינצ'ילה בורחת. רוץ...

שחקן

(מתחיל שוב) "ופתאום הבנתי שהבחורה שחיפשתי כל חיי, בעצם נמצאת מול העיניים שלי. בלעדייך לחיים אין טעם."

פאוזה ארוכה, ששי מתלבט.

ששי

בוא נעשה את זה שוב אבל הפעם אני רוצה להרגיש שאתה עומד על הר געש בלב ליבה של איטליה. ורוץ ...

שחקן

(מתחיל שוב) ופתאום...

ששי

לא! לא! זה מישהו שעומד על הר הכרמל בלב ליבה של ישראל. רוץ!

שלי בקונטרול

שלי

סגל, בחייך, עברו שעתיים ואתה עדיין עם הנבחן הראשון.

שי

תני לו לעשות את העבודה שלו, זה חשוב.

ששי

נכון. חשוב לעבוד בנחת.

שחקן

מה?

ששי

לא אתה! אתה הר געש, איטליה ו....רוץ! אבל לא לכיוון של הר הגעש, רוץ לצד שני. ו...רוץ!

שלי (קונטרול)

סגל. תכניס את הנבחן הבא.

### 1203א.פנים. חדר ישיבות. יום (רצף אודישנים מהיר)

### 1203ב. פנים. קונטרול. יום

בכל פעם יושב מול ששי מישהו אחר. ששי מאוכזב אחרת. והילדים בקונטרול מיואשים.

שחקן 2

...לחיים אין טעם.

ששי

לא! לא! לא! אני ביקשתי הוריקן ואתה משחק מאוורר תקרה חלוד.

.מעבר ל....

ששי

מה יהיה??? אני רציתי מכונית מירוץ ואתה נותן לי בימבה עם גלגל חסר.

מעבר ל...

ששי

אני ביקשתי נמיה! אתה מביא לי נמנמן

מעבר ל....

ששי

ככה מחזיקים כוס??? ככה מחזיקים כוס?

רק עכשיו נחשף ששי עומד מולו. עם כוס מים.

שי

רק הבאתי לך מים. וגם באתי להגיד לך שנשאר עוד נבחן אחד אחרון.אני מרגיש שהוא האיתן שלנו.

ששי

זה מה שאמרת על התשעה עשר הקודמים.

### 1204. חוץ. גג. יום

גומא משחק כדורסל על הגג. חמוטל יוצאת לגג עם שפריצר ומטלית.

חמוטל

הי גומא?

גומא

הי

חמוטל

למה לא אמרת לי שהתקנת סל על הגג.

גומא

אה. לא יודע. הוא עושה צל על הפלפלים? הרעש של הכדור מפריע לפיקוס לצמוח?

חמוטל

לא, יא מצחיקול. פיקוסים ממש אוהבים רעש. חבל שלא אמרת לי שאתה משחק כי אני משוגעת על כדורסל. תביא רגע...

גומא

אני פה באמצע

חמוטל

באמצע מה? אתה לבד פה. תביא...

גומא מתלבט, ברור שהוא מתבאס למסור לה את הכדור. אבל אז הוא מוסר. חמוטל בוחנת את הכדור.

חמוטל

ואו, כמה זמן לא שיחקתי. אתה יודע שהייתי בהפועל נווה צחיח?

גומא

באמת?

חמוטל

כן. עליתי קבוע ברביעיה הפותחת.

גומא

את מתכוונת לחמישיה הפותחת.

חמוטל

לא. רביעיה. נווה צחיח זה יישוב מאוד קטן.

חמוטל מכדררת היטב וקולעת מרחוק במומחיות.

חמוטל

(לגומא) אה? אה? מה אתה אומר?

חמוטל מרוצה מעצמה.

בא לך אחד על אחד? הכדור חוזר לקולע? עם שלשות? בלי שלשות? אין חוצים? יש חוצים? אני מתחילה!

ניכר על גומא שהוא לא מרוצה בכלל.

### 1205א. פנים. חדר ישיבות. יום

### 1205ב. פנים. קונטרול. יום

ששי יושב מול אוראל.

ששי

אוקיי, בוא תגיד למצלמה איך קוראים לך.

אוראל

אוראל וקנין.

ששי

יפה, עכשיו תקרא את הטקסט פעם אחת. ואז אני אתן לך המון הערות, ותעשה אותו שוב ושוב...

אוראל

אוקיי (מכחכח) "כשהוצאת את המים מהמקרר הסתכלתי עליך, ופתאום הבנתי שהבחורה שחיפשתי כל חיי....

בקונטרול שלי ושי. מזדקפים.

בעצם נמצאת מול העיניים שלי. בלעדייך לחיים אין טעם."

פאוזה ארוכה של ששי.

ששי

תראה אני רציתי נצנוץ של כוכבים ואתה הבאת לפה אסטרואיד... לא סתם אסטרואיד, האסטרואיד שחיסל את כל הדינוזאורים על כדור הארץ.

ששי מוחא כפיים.

בראוו! בראוו!! תבטלו את כל שאר הנבחנים.

שי

הוא היה האחרון. (לשלי) אבל הוא באמת היה אחלה. נכון?

שלי

הוא היה....מפתיע.

שי

נראה לי שיש לנו את איתן.

מעבר יום

### 1206. פנים. חלל מרכזי. יום

גומא עם כדורסל ביד. ניגש לאנה שצובעת איצטרובל בשחור.

גומא

מליפיסנט, אני צריך שתעשי לי טובה.

אנה

אין מצב.

גומא

אם את עושה לי טובה אני שוטף לך את הכוסות במשך שבוע.

אנה

מתחיל להיות מעניין. תמשיך.

גומא

אני צריך שתפעילי את הכישופים שלך ותרחיקי את חמוטל מהגג.

אנה

תצטרך לתת לי יותר פרטים.

גומא

(בחוסר רצון) חמוטל רוצה לשחק איתי כדורסל ואני רוצה לשחק לבד. זה פשוט עוזר לי...

אנה

(מסמנת עם האצבעות) "לחשוב" כן, הבנתי. בחיים שלי לא ראיתי מישהו שצריך כל כך הרבה דברים בשביל "לחשוב".

גומא

טוב סיימת? את עוזרת לי או לא?

אנה

רגע, אני (אצבעות) "חושבת". (פאוזה) אתה שוטף לי את הכוסות שבועיים.

גומא

סגרנו.אני עולה לשחק ואת דואגת שהיא לא מתקרבת לגג.

גומא עולה לגג. אנה ממשיכה לצבוע את האיצטרובל. חמוטל נכנסת. היא לבושה בגופיית כדורסל של הפועל נווה צחיח שהיא לבשה מעל לבגדים שלה. וביד יש לה כדורסל.

חמוטל

הי. אנה, ראית את גומא?

אנה

לא...

חמוטל

אה. הוא בטח על הגג. היום אני הולכת לקרוע אותו, הבאתי את כדור המזל שלי. (מתחילה לכדרר והיא מתמלאת באנרגיה) שכחתי כמה אני אוהבת את המשחק הזה. עכשיו שיש סל על הגג? אני הולכת לשחק שם כל הזמן.

אנה

כל הזמן?

חמוטל

כל הזמן ושום דבר לא יעצור אותי.

אנה

אוקיי, במחשבה שניה אני יכולה לשטוף לעצמי את הכוסות.

חמוטל

מה?

אנה

מה? לא. נזכרתי. אני חושבת שגומא כן על הגג. הוא בטח מחכה לך.

חמוטל

מעולה.

עושה לאנה הטעיה של כדורסל ועולה לגג.

### 1207א. פנים. חדר ישיבות. יום

### 1207ב. פנים. קונטרול. יום

### 1207ג. סטילס דמויות

### 1207ד. סטילס אוראל

סגל מול סיוון. סגל מסתכל על בקבוק.

סגל

מה זה נענע תפוח?

סיוון

סברס בצל.

סגל

אני אנסה את זה אחר כך. אז הסדרה היא על ארבעה חברים שגרים בוילה, והנה הם-

חושף את הדמויות בפוסטר, בלחיצת כפתור הן הופכות מצללית לתמונה של שחקן.

בתפקיד נילי הבחורה הקשוחה והעוקצנית תהיה סמדר טולדנו, דדי החבר המצחיקן יהיה עמרי ברנע.

עמרי ברנע הוא חתיך.

סיוון

מעניין.

סגל

מורן, הזמרת שתתאהב באיתן תהיה גיתית ברלב.

סיוון

יפה.

סגל

ולתפקיד הראשי של איתן...קבלי...את השחקן המדהים....אוראל וקנין!

סיוון

מה? נראה לי שהתבלבלת בתפקידים סגל.

שי (בקונטרול)

מה?

סגל

מה?

סיוון

עמרי ברנע, הוא דוגמן כזה, הוא צריך להיות בתפקיד הראשי. ושאוראל יהיה המצחיקן.

סגל

לא לא, אוראל הוא שחקן מעולה

סיוון

אני בטוחה, אבל הוא לא מתאים.

סגל

למה?

סיוון

כי הוא...

סגל

מתולתל?

סיוון

לא, נו...הוא...

סגל

לא מגולח? כי הוא יתגלח לצילומים.

סיוון

לא נו, הוא מלא.

סגל

במה?

סיוון

הוא לא רזה. הוא שמנמן.

שי (קונטרול)

אז?

סגל

אז?

סיוון

אז נראה לי שהוא יותר מתאים לתפקיד של המצחיקן לא? לזה הצופים רגילים. הדוגמן בתפקיד הראשי, והשמנמן הוא המצחיקן.

שלי

זה גם מה שאני חשבתי.

שי (קונטרול)

מה פתאום! תקשיב לי סגל תגיד לה

שהוא שחקן נהדר ואנחנו מאוד מאמינים בו.

סגל

הוא שחקן נהדר, ואנחנו מאוד מאמינים בו.

סיוון

לא, אני לא יודעת, תביא לפה רגע את גומז, אני רוצה לשמוע את דעתו.

סגל

(מבואס מזה שהוא צריך להחליף)את גומז? באמת? עכשיו? הוא זז המון וחם פה.

שלי (קונטרול)

סגל צא ותחליף לגומז.

סגל

(פונה לצאת) טוב, בסדר...תיכף גומז יבוא.

סיוון

ותביא גם את ששי הבמאי.

סגל

מה??

סיוון

ואת דגנית, אני סומכת על דגנית, בכלל- בוא נעשה ישיבה של כל הצוות.

סגל

אי אפשר...

סיוון

למה?

סגל

תיכף אני אגיד לך למה...הם לא יכולים לבוא כי הם...

שלי (יחד עם שי)

בחופשה

שי (יחד עם שלי)

חולים

סגל

הם בחופשה חולים, לא.. הם חולים על רודוס אז הם נסעו לחופשה, זה יותר הגיוני.

סיוון

טוב, אז בוא נעשה פגישת זום עם כולם.

סגל

מה?? גם אי אפשר...

סיוון

למה?

סגל

תיכף אני אגיד לך למה...

סיוון

טוב, סגל מספיק עם השטויות, מחר אני רוצה פגישת זום עם כולם לדבר על הליהוק של איתן.

סיוון יוצאת. סגל מסתכל על מצלמת הקונטרול.

שי ושלי בקונטרול מתווכחים

שי

היא טועה! אוראל וקנין הכי מתאים לתפקיד.

שלי

היא טועה, אבל יכול להיות שהיא גם צודקת.

שי

איך היא גם טועה וגם צודקת?

שלי

כי אולי באמת יש דברים שהצופים רגילים להם. והם לא רגילים למישהו כמו אוראל בתפקיד הרומנטי.

שי

אז שיתרגלו! את תראי שבסוף סיוון תשתכנע ואוראל ישחק את התפקיד הראשי כי הוא פשוט הכי טוב!

מעבר יום

### 1208. חוץ. גג. יום

גומא יושב על ריהוט גן. הוא עטוף בשמיכה ומשחק אותה חולה. חמוטל יוצאת לגג.עם כדורסל ביד.

חמוטל

הי גומא! (קולטת שהוא חולה) מה קרה לך?

גומא

לא מרגיש טוב, לא טוב בכלל. הגרון שלי הורג אותי

חמוטל

אה, ואו. מסכן.אתה רוצה תה?

גומא

לא. לא. אני רק רוצה לשבת פה ולהתחמם בשמש.

חמוטל

ברור. אין כמו כוחות הריפוי של השמש.

גומא

ואו, אני רואה שהבאת כדור. אני מה זה לא רוצה לאכזב אותך אולי אני בכל זאת אעשה מאמץ ו...(מנסה כאילו לקום)...אשחק איתך בכל זאת...למרות החולשה...

חמוטל

לא, לא, מה פתאום. שב , שב.

גומא

כן...צודקת...הכי טוב שאני אנוח.(נאנח)

חמוטל

טוב, אז נקווה שתרגיש יותר טוב ונוכל לשחק מחר

גומא

מחר, מחרתיים, שבוע הבא. מי יודע...

חמוטל עוזבת את הגג גומא מסיר מעליו את השמיכה ומתחיל לשחק.

### 1209א. פנים. חדר ישיבות. יום

### 1209ב. פנים. מלון ברודוס. יום (גומז)

### 1209ג. פנים. מלון ברודוס. יום (יהלומה)

### 1209ד. פנים. מלון ברודוס. יום (ששי)

### 1209ה. פנים. מלון ברודוס. יום (דגנית)

על המסך ארבע דמויות של סגל מהנהנות. גומז, יהלומה , ששי, דגנית. הם על רקעים שונים של מלון ברודוס. שי וסגל מסתכלים על המסך

שי

אוקיי, שנעשה חזרה?

סגל

עוד פעם? כבר עשינו איזה עשרים חזרות.

שי

עשינו אחת.

סגל

הרגיש כמו עשרים. (שי מביט בו במבט כועס) טוב...

המסך נדלק ורואים את כולם מהנהנים

סגל

שלום חברים

כולם עושים שלום. סגל מדבר אל המסך

סגל

תראו אין ספק שאוראל הוא שחקן מצוין

גומז

ברררורררר! הוא שחקן מושלן.

סגל

אני חושב שאוראל צריך לשחק את איתן- התפקיד הראשי. מה אתם אומרים?

דגנית

בתור הסמנכלית, אני חושבת שזה רעיון מצויין

סגל

לדעתכם אפשר להתאהב בו?

יהלומה

האם חתול נופל על הרגליים? ברור שכן!

סגל

ואתם לא חושבים שהוא צריך לשחק את התפקיד של המצחיקן?

ששי

לא! ממש לא!

סגל

אז ניתן לו צ'אנס?

דגנית

בתור סמנכ"לית אני בטוחה שזה מה שצריך לעשות.

ששי

אני בעד זה!

יהלומה

גם אני!

שי

ואז אתה נפטר מהם...

סגל

אוקיי, אז את רואה כולם מסכימים איתי, אז בואו נסיים כי אני מבין שהWIFI אצלכם לא מאוד מוצלח.

דגנית

נכון, סגל, ממש גרוע.

ששי

מאוד לא מוצלח.

גומז

אז אנחנו מתחפפין כן?

יהלומה

חבריא? עפנו מפה.

כל הדמויות

בי!!!!!

ניתוק

שי

מעולה! בהצלחה.

### 1210א. פנים. חדר ישיבות. יום

### 1210ב. פנים. קונטרול. יום

סיוון יושבת סגל נכנס

סגל

שלום סיוון, אני מיד מעלה את החברים

המסך נדלק ורואים את כולם מהנהנים

סגל

שלום חברים

כולם עושים שלום. סגל מדבר למסך

סגל

תראו אין ספק שאוראל הוא שחקן מצוין

גומז

ברררורררר! הוא שחקן מושלן.

סגל

ואני חושב שאוראל צריך לשחק את איתן התפקיד הראשי. מה אתם אומרים?

דגנית

בתור סמנכלית , אני חושבת שזה רעיון מצויין

סיוון

(מתערבת פתאום) רגע, אתם לא אומרים את זה רק בגלל שסגל פה נכון?

יהלומה

האם חתול נופל על הרגליים? ברור שכן!

שי (בקונטרול)

מה קורה פה?

סיוון

אז לדעתכם אוראל צריך לשחק את התפקיד הראשי?

ששי

לא! ממש לא!

סגל

רגע!! אל תקשיבו לה!

דגנית

בתור סמנכ"לית אני בטוחה שזה מה שצריך לעשות.

סיוון

מעולה, אז אוראל עובר לדמות של המצחיקן?

ששי

אני בעד זה!

אריאלה

גם אני!

שי מסתכל על שלי בדאגה.

סיוון

טוב סגל, אני רואה שגם הצוות שלך מבין שהליהוק הקודם שעשית היה לא טוב.

דגנית

נכון, סגל, ממש גרוע.

ששי

מאוד לא מוצלח.

גומז

אז אנחנו הולכים כן?

אריאלה

חבריא? עפנו מפה.

כל הדמויות

בי!!!!!

ניתוק. כל הדמויות נעלמות. סגל מביט חסר אונים בסיוון, שי מבואס בקונטרול

סיוון

נהדר, אז תחליף ביניהם טוב? תהיה לנו אחלה סדרה. בדיוק מה שהצופים אוהבים

בקונטרול

שלי

טוב, שי אין מה לעשות הפסדנו.

שי

מה? לא ממש לא. אנחנו לא נוותר

שלי

שי, אתה לא יכול לשנות את העולם. לזה אנשים רגילים ואת זה הם יקבלו. אוראל הוא אחלה, אבל... הוא לא אחד כזה שמתאהבים בו... אנחנו נזמין אותו לאודישן לתפקיד של המצחיקן.

מעבר יום

### 1211. חוץ. גג. יום

גומא משחק על הגג. חמוטל נכנסת עם משפך.

חמוטל

הי גומא. אני רואה שאתה מרגיש יותר טוב.

גומא קולט שהוא נתפס על חם.

גומא

מה? אה כן. אמרתי לך ה...כוח המרפא של השמש. מה את עושה על הגג? את לא אמורה להיות ב....

חמוטל

כן, אוראל הקדים אז הכנסתי אותו כבר ועליתי להשקות את הפיקוס. אז מה? נשחק קצת?

גומא

בטוח שיש לך זמן?

חמוטל

בטח, מה יש לי לעשות?

גומא

לא יודע. להשקות את הפיקוס?

חמוטל

הפיקוס יחכה.

היא מורידה את המשפך. גומא מוסר לה את הכדור.

חמוטל

מי שהפסיד פעם קודמת מתחיל

זורקת את הכדור חזרה לגומא. גומא עושה צעד וחצי ומביים פציעה.הוא מחזיק את רגל שמאל.

גומא

אח...אח...יואו. איזה כאבים.

חמוטל

גומא אתה בסדר?

גומא

לא יודע.

חמוטל מושיטה לו יד

חמוטל

קום קום. תנסה לדרוך על הרגל.

גומא קם ומדלג על רגל שמאל כאילו שרגל ימין היא הפצועה.

חמוטל

לא החזקת קודם את רגל ימין?

גומא

מה? אה? לא.. הכאב עבר לרגל השניה, כי נשענתי עליה בשביל לא לדרוך על זאת.(מבט כועס לאנה ופונה לחמוטל) מצטער, אני לא חושב שאני אצליח לשחק היום.

חמוטל

להביא לך משהו?

גומא

לא, לא צריך. אני אנוח קצת פה.

חמוטל יורדת מהגג. עכשיו מגלים שאנה שם.

אנה

היא אמרה שהיא מתכוונת לשחק פה כל יום, אז כדאי שתכין שלוש מאות שישים וחמישה תירוצים.

גומא

פחות. היא לא פה בשבתות.

גומא מתחיל לקלוע לסל.

גם את מפריעה לי.

### 1212. פנים. חלל מרכזי. יום

שלי נכנסת, לא מוצאת את חמוטל פתאום היא שומעת:

אוראל VO

היי

שלי רואה את אוראל

אוראל

גם את לאודישן?

שלי בהלם

שלי

מה... אה... כן... איך נכנסת

אוראל

הקדמתי קצת, אז הבחורה שהייתה פה הכניסה אותי.

שלי

אה... אוקי...

אוראל

את לתפקיד של מורן?

שלי

אה.. כן. של מורן

אוראל

כן, תיארתי לעצמי שהם מחפשים מישהי כמוך

שלי

מה... מה זאת אומרת כמוני?

אוראל

את יודעת, יפה כזאת... אני לתפקיד של דדי.-

שלי

אה... מתאים לך.

אוראל

כן. בהתחלה נבחנתי לתפקיד של איתן, זה שאמור להיות חבר שלך... כלומר של מורן, כנראה שלא הייתי כזה טוב

שלי

זה לא אומר כלום, אולי הם חשבו שאתה מספיק טוב לעשות גם את התפקיד הזה.

אוראל

סתם... קיוויתי לקבל סוף סוף תפקיד אחר ממה שאני מקבל תמיד. נמאס לי קצת מהמצחיקן, בא לי פעם אחת... לא חשוב. בא לך לעשות חזרה?

שלי

בכיף

### 1213. חוץ. גג. יום

גומא משחק, הוא זורק את הכדור, מפספס, הכדור ניתז הצידה, גומא הולך להביא אותו, חמוטל יוצאת לגג עם שקית קרח.

חמוטל

גומא? תקשיב אולי עדיף שבכל זאת תשים קרח על הרגל...

גומא חוזר עם הכדור, חמוטל קולטת אותו.היא בהלם.

חמוטל

גומא?

גומא

כבר כמעט לא כואב לי.

אנה

(בסרקזם) זה נס רפואי!

חמוטל מסתכלת על גומא.

### 1214. פנים. חלל מרכזי. יום

שלי ואוראל יושבים וצוחקים

שלי

וניצחת אותו? את אלוף תל אביב בחצי מרתון? הוא בטח היה בשוק.

אוראל

כן, מי שמסתכל עלי לא חושב שאני משהו בריצות ארוכות. הוא היה בהלם כשהוא הגיע לקו הגמר וחיכיתי לו שם.

צוחקים

שלי

אני גם רצה, אבל לא רצתי חצי מרתון בחיים שלי

אוראל

את יודעת מה הסוד. אני לא שומע מוסיקה כשאני רץ.

שלי

ברור

שניהם ביחד

רק פודקאסטים.

שלי

די גם אתה?

אוראל

אבל אני חננה, אני שומע את הפודקאסט חיות כיס על כלכלה של שאול אמסטרדמסקי.

שלי

אתה צוחק עלי, אני חולה על זה.

יש רגע ביניהם.

שלי

אתה יודע שיש הרצאה שלו בשבת הזאת? אפשר אם אתה רוצה.....

הטלפון של אוראל מצלצל. הוא עונה

אוראל

היי.. לא, אני עוד פה, הבמאי עוד לא הגיע, אני מתקשר ברגע שאני מסיים פה.... גם אני אותך... ביי. (מנתק) מה אמרת?

שלי

מה... אה... כלום... סתם...

ששי

שלום לכולם! למה אנחנו יושבים במקום לעבוד?

קולט את שלי ונבהל וחוזר להיות סגל לשנייה

סגל

שלי?

שלי

שלום ששי מה שלומך (לאוראל) הוא היה הבמאי שלי ב...( חושבת) צעירי פתח תקווה.

ששי

זהו! משם!

שלי

תקשיב ששי, אתה יכול להכניס את אוראל קודם?

אוראל

באמת? זה בסדר?

שלי

כן בטח, אני רוצה עוד לעבור על הטקסט. שיהיה לך בהצלחה, אני בטוחה שתתקבל

אוראל

תודה

יש רגע ביניהם, עד שסגל שובר

סגל

קדימה...רוץ... רוץ...רוץ

סגל ואוראל נכנסים פנימה, שלי נשארת מהורהרת.

### 1215. פנים. מטבחון. יום

חמוטל עומדת ושוטפת כלים קצת בכעס? גומא מגיע.

גומא

אני מצטער

חמוטל

לא, אני מצטערת. הייתי צריכה לשים לב שאתה רוצה לשחק לבד.

גומא

זה לא שאני רוצה, זה חשוב לי לעבודה...זה מביא לי רעיונות. את מבינה?

חמוטל

לגמרי. פשוט ראיתי כדורסל ולא התאפקתי, יצאה ממני חמוסל. אבל לא חשוב, אני לא אפריע לך.

גומא

חמוסל?

חמוטל

כשהייתי ילדה אף אחד בנווה צחיח לא שם לב אלי. אבל במשחקים? כל נווה צחיח היו נעמדים על הרגלים וצועקים- (להדגים קהל) חמוסל! חמוסל! חמוסל!

גומא

כי היית קולעת לסל

חמוטל

לא. כי החבר הכי טוב שלי היה חמוס. בכל מקרה אני מבינה שחשוב לך לשחק לבד.

גומא

כן. נכון.

חמוטל

אל תדאג, אני לא אפריע לך יותר.

### 1216א. פנים. חדר ישיבות. יום

### 1216ב. פנים. קונטרול. יום

מאוחר יותר. שי ושלי בקונטרול. בחדר הישיבות סיוון יושבת, סגל נכנס

סגל

טוב, סיוון, אני בטוח שתשמחי לשמוע שהכנו את הפוסטר החדש

הוא חושף, את הפוסטר שבו אוראל בתפקיד דדי המצחיק וברנע החתיך בתור איתן. בחדר הקונטרול רואים את שי מבואס ואת שלי מוטרדת.

סיוון

יפה... עכשיו זה נראה כמו שצריך

סגל

כן אה.

שי (קונטרול)

סגל, תעבור למצגת

שלי (קונטרול)

(נחושה) חכה

שי (קונטרול)

מה קרה?

שלי (קונטרול)

אני נכנסת

שי (קונטרול)

מה?

סגל

מה?

שלי קמה ויוצאת מהקונטרול

שי

מה את עושה?

### 1217. פנים. חדר ישיבות. יום

שלי פורצת לחדר ישיבות שם נמצאים סגל סיוון

שלי

הופס... סליחה, לא ידעתי שאתה פה... אבא

סגל

(בשוק) זה בסדר... בת

שלי

(לסיוון) היי... אני בת. שם מיוחד אני יודעת, פשוט ההורים שלי לא טובים כל כך בלאלתר.

סגל

בסדר, כי מפתיעים אותם, אז יוצאים להם דברים.

סיוון לא מבינה מה קורה. שלי מביטה בפוסטר

שלי

אני כבר הולכת... אוי מי זה? אוראל וקנין? אוי אני מתה עליו!!

סיוון

באמת?

שלי

ברור, אני והחברות שלי מה זה דלוקות עליו.

סיוון

דלוקות?

שלי

הוא מהמם! שחקן ענק. אבל נמאס כבר שנותנים לו רק תפקידים של מצחיקן. נמאס מזה. נשבעת אם אני רואה עוד סדרה שהוא המצחיקן, אני וכל החברות שלי מחרימות את הסדרה הזאת.

סיוון

מחרימות?

שלי

כן. שייתנו לו כבר איזה תפקיד רומנטי, זה יהיה מגניב.

סיוון

מה את אומרת...

שלי

טוב, סליחה על ההפרעה. ביי אבוש

סגל

ביי...בתוש...

שלי יוצאת

### 1218. פנים. קונטרול. יום

שי יושב המום, שלי נכנסת

שלי

נו? היא החליפה בתפקידים?

שי

הרגע. היא אמרה לסגל להחזיר את אוראל לתפקיד של איתן

שלי

יש!

שי

מה, מה גרם לך להתהפך ככה?

שלי

פגשתי את אוראל. נפגשנו בטעות באודישנים והוא ממש חמוד.

שי

(מאוכזב)אה. באמת?

שלי

והבנתי שהוא לגמרי מישהו שאפשר להתאהב בו.

שי

להתאהב הא?

שלי

אפילו היה לנו רגע.(פאוזה) רק חבל שיש לו חברה.

שי

(נפלטת לו שמחה) אה יופי! (מתעשת) זאת אומרת יופי בשבילו.

שלי

כן הא?

מעבר יום

### 1219. פנים. עמדת קבלה. יום

חמוטל עובדת. גומא מגיע עם גופית כדורסל מעל הבגדים שכתוב עליה שש רגליים.

גומא

באה?

חמוטל

מה? אבל לא רצית שאני אשחק איתך

גומא

איתי לא. אבל את באה לשחק איתנו.

נחשף שגם סגל שלי ושי שם בגופיות תואמות.

גומא

החלטנו שנעשה משחק של כל המשרד פעם בשבוע. אז את באה?

כולם מתחילים לעודד אותה.

כולם

חמוסל! חמוסל! חמוסל!

חמוטל

טוב... כנראה שאין לי ברירה.

היא מורידה את הבגד העליון שלה. יש לה גופיה למטה והיא יוצאת מהעמדה ומסתבר שיש לה נעלי כדורסל. גומא מוסר לה את הכדור.

סגל

אנה את באה?

אנה קמה ואז מביימת פציעה כמו גומא.

אנה

אח...אח...יואו. איזה כאבים. לכו בלעדי.

גומא מרים אותה

גומא

בואי כבר מליפיסנט.

### 1220. פנים. חדר חקירות. יום

סגל

וזהו. סדרת הרשת יצאה מאוד מוצלחת. אוראל היה מדהים בתפקיד הראשי.

חוקר

רגע רגע, אם אוראל קיבל את התפקיד ואף אחד לא כעס עליכם אז מי שרף את המשרד?

סגל

מישהו שרף את המשרד?

החוקר מסמן לסגל חכה שניה. הוא מתקשר למישהו.

חוקר

הלו? המפקד? אני לא יכול יותר, שמישהו יחליף אותי בחקירה הזאת. אהה, אני מבין. טבו, בסדר. סגל. לך. תחזור לפה מחר.

סגל

ואתה תהיה פה?

חוקר

מסתבר.

סגל

כי אנחנו נהנים נכון?

חוקר

סגל לך.