### פרק 15 - מחתרת הכוסות

06.10.20

### 1501. פנים. חדר חקירות. יום

סגל יושב וממתין. החוקר נכנס עם כוס מים

סגל

אני לא מאמין. משטרת ישראל. ככה אתם מתנהגים?

חוקר

מה הבעיה?

סגל

זאת פשוט חוצפה. אין לכם בושה, אה?

חוקר

מה עשינו?

סגל

תסתכל. (מצביע על הכוס) מה אתה רואה פה?

חוקר

(לא מבין) מים.

סגל

וככה אתה מגיש לי את זה?

חוקר

סליחה באמת שלא הבאתי לך יחד עם זה גם פלטת גבינות.

סגל

אני לא מתכוון לגבינות, (פתאום מהרהר) יש לכם פלטת גבינות? כי בא לי גאודה.(החוקר תוקע בו מבט) לא משנה. התכוונתי לכוס. היא חד פעמית.

חוקר

אתה מפתיע אותי סגל. לא ידעתי שאתה כזה שומר סביבה.

סגל

אני לא. אבל לאפי לוסטיג הדברים האלה מאוד חשובים.

חוקר

מי זה אפי לוסטיג?

### 1502א. פנים. חדר ישיבות. יום

### 1502ב. פנים. קונטרול. יום

בחדר ישיבות יושבת לקוחה- זיוית וממתינה. בקונטרול שלי מביטה בה. שי נכנס

שי

סליחה שאיחרתי, מה קורה? זאת זיוית מהחברה של הבקבוקים? היא אהבה את הרעיון של הפרסומת?

שלי

עוד לא הגענו לפרסומת. היא קודם ביקשה לפגוש את האחראי על איכות הסביבה במשרד שלנו.

שי

(נלחץ) אבל אין לנו אחראי על איכות סביבה במשרד שלנו.

בחדר הישיבות סגל פותח את הדלת. הוא בדמות אפי, בידו מגש עם כוסות חד פעמיות ושתייה.

אפי (סגל)

מה המצב (מושיט לה יד) אפי, האחראי על איכות הסביבה במשרד שלנו.

זיוית

(מסתכלת על הכוסות) נעים מאוד אבל מה זה?

אפי

מים מינרליים, בתור אחראי על איכות הסביבה מאוד חשוב לי שהמים יהיו גם איכותיים וגם מהסביבה. למזוג לך באבי?

זיוית

אתה לא מתכוון למזוג לי בכוס מפלסטיק.

שי בקונטרול

שי

סגל תעיף את הכוסות האלה! מהר!

בחדר הישיבות

אפי

מה פתאום בכוסות האלה. רציתי רק שתראי כמה אנחנו לא אוהבים כוסות פלסטיק פה, עד כדי כך שאנחנו זורקים אותן לפח

מקמט את הכוסות וזורק לפח.

זיוית

אתה זורק את זה לפח הרגיל??

בקונטרול

שי

סגל! תוציא את הכוסות מהפח!

בחדר הישיבות סגל מיד מוציא את הכוסות מהפח

אפי

מה פתאום לפח הרגיל? אני אחר כך מוציא את זה מפה ושורף את זה למטה.

זיווית

שורף פלסטיק?? טוב, אני לא יכולה לעבוד עם משרד שהוא לא ירוק. ברגע שתתחילו להיות ידידותיים לסביבה תיצרו איתי קשר. (יוצאת)

אפי

(קורא אחריה) ידידותיים? אנחנו נהיה הרבה יותר מזה, אנחנו נהיה אהובים של הסביבה! אנחנו נתחתן איתה!

בקונטרול

שי

היא צודקת. אני לא מאמין שלא עשינו את זה עד עכשיו. איך נתנו לכוסות פלסטיק להסתובב פה במשרד הזה?

הוא מסתכל על שלי שמחזיקה כוס פלסטיק ביד.

שלי

(בתמימות) מה?

### 1503. פנים. משרד שלי. יום

שי עומד מול שלי גומא אנה סגל וחמוטל

שי

יש לי חלום, שבו הקרחונים כבר לא נמסים באלסקה. יש לי חלום שבו יערות הגשם לא נכרתים יותר וכל העולם כולו הופך ליער אחד גדול. יש לי חלום, שבו האוויר שכולנו נושמים נקי וצח (נושם) יש לי חלום..

אנה

לי יש חלום, שהחלומות שלו ייגמרו כבר.

גומא

יש לי חלום שאני הולך הביתה.

חמוטל

אני חלמתי פעם שאני תות באמצע שדה של תירס.

סגל

ואני חלמתי שאני תירס באמצע שדה של תותים, איך לא נפגשנו?

חמוטל

כי לא היינו באותו שדה.

שי

(מתעצבן) אתם לא מבינים כלום אה? אנחנו לא יכולים להמשיך ככה, כאילו לא אכפת לנו מהעולם שסביבנו. הגיע הזמן שנהפוך את המשרד הזה למשרד ירוק.

סגל

ירוק זה צבע יפה, אבל לצבוע את כל המשרד בירוק, זה לא קצת יותר מדיי?

גומא

(מתבדח) לי זה לא מפריע, גם ככה הכול נראה לי כתום.

חמוטל

אפשר חלק כתום וחלק ירוק.

שי

די! המשרד שלנו הולך להיות ידידותי לסביבה.

שלי

נכון, שי צודק, אנחנו חייבים את זה בשביל לקבל את הפרסומת.

שי

זה לא רק בשביל הפרסומת, זה בשביל כדור הארץ. הוא זקוק לנו ואנחנו מזניחים אותו. ולכן, מהיום תהיה פה מהפכה. ונתחיל בזה שאף כלי חד פעמי לא נכנס יותר למשרד הזה.

שלי

אחרת לא נקבל את הפרסומת.

שי

אבל לא רק בגלל זה!

שלי

ברור! לא רק בגלל זה. אבל בעיקר.

שי

מעכשיו, אם אתם רוצים לשתות, יש כוסות זכוכית במטבח. סיימתם לשתות? תשטפו ותחזירו למקום.

סגל

איך בדיוק נשטוף כלים?

שי

יש סבון כלים.

סגל

יש לנו סבון כלים? איפה?

שי

ליד הברז.

סגל

יש לנו ברז?

### 1504. פנים. עמדת קבלה. יום

חמוטל ואנה יוצאות ביחד לכיוון עמדת הקבלה

חמוטל

איזה מרגש זה? אני עכשיו הולכת להחליף את כל השמרדפי ניילון שלי לשמרדפי נייר.

אנה

(צינית) כן, וזה יציל את העולם.

חמוטל

אני גם אזמין לנו דפי איי 4 ממוחזרים. זה לא עובר טוב במדפסת אבל זה יציל את הכדור.

אנה

מה חשוב לך כל כך להציל את הכדור?

חמוטל

מה זאת אומרת העולם הוא מדהים. מקסים. העולם הוא המקום הכי יפה ב..עולם.

אנה

נראה לי שאת מתבלבלת עם סרט של דיסני. העולם הוא מקום קר ואכזר.

חמוטל

אנה, את חייבת להיות קצת יותר חיובית.

אנה

אוקי.. אני מנסה לחשוב מה חיובי במלחמות, במחלות, בחצ'קונים.

חמוטל

אוקי, זה נכון שיש פה ושם איזו פשלה קטנה אבל בגדול העולם שלנו יפה ואני אוכיח לך את זה.

אנה

איך סבתא שלי הייתה אומרת: אתה לא יכול לשכנע דג באקווריום שהוא שוחה באוקיאנוס. ותאמיני לי שהיא ניסתה. (הולכת)

חמוטל

לא הבנתי, סבתא שלך דיברה עם דגים?

יום חדש

### 1505. פנים. מטבחון. יום

גומא נכנס למטבחון, מחפש כוס ורואה שהכיור מלא בכוסות מלוכלכות. הוא מתבאס. הוא לוקח כוס ועומד לשטוף אותה ואז הוא שומע קול.

סגל OS

פסט.. פסט...

סגל מופיע מאחורי גומא עם מעיל גשם של בלשים ומשקפי שמש וכובע.

גומא

מה זה?

סגל

ששש... (בשקט) מה אתה צריך?

גומא

(לא מבין) להכין לעצמי שתייה.

סגל

שש....רוצה כוס?

גומא

מה?

סגל

כוס, כוס. רוצה? (מראה לו במעיל)יש לי כוס לשתייה קרה מפלסטיק, לשתייה חמה מפלסטיק, יש לי גם כוסות יין מפלסטיק.

גומא (מסתכל לצדדים ואז בלחש)

טוב תביא לי כוס אחת לשתייה קרה.

סגל נותן לו.

סגל

צריך גם צלחת?

גומא

יש לך גם צלחות?

סגל

(פותח את הצד השני של המעיל) יש לי צלחות גדולות, צלחות מנה ראשונה, קעריות מרק, קעריות קינוח, סכום חד פעמי, יש לי גם קערה לסלט אבל זה לא נכנס למעיל. גדול מדיי.

שי נכנס עם שלושה פחים ביד. גומא מחביא את הכוס וסגל סוגר את המעיל.

שי

היי חבר'ה.

סגל+ גומא

מה קורה? מה נשמע?

שי

(לסגל) לא חם קצת למעיל?

סגל

זה מעיל קיץ.

שי

אוקי. טוב, אני מסדר לנו פה פחים להפרדה של הזבל. תראו איזה יופי: פח לניירות, פח לאוכל יבש, פח לאוכל רטוב, ופח לבקבוקי זכוכית.

גומא

אין פח לפלסטיקים?

שי

(צוחק) בשביל מה צריך פח לפלסטיקים כשאין יותר פלסטיק במשרד שלנו? איזה כיף זה משרד ירוק אה?

שי יוצא וגומא פונה לסגל בשקט

גומא

יודע מה? תביא לי גם קערה מפלסטיק וכפית מפלסטיק, בא לי קורנפלקס

סגל מגיש לו קערה וכפית

סגל

אם אתה צריך עוד, אתה יודע איפה למצוא אותי.

גומא

לא, אני לא יודע.

סגל

ימי שלישי בבוקר אני בחדר כושר, אחר כך אני מבקר את דודה שלי באשדוד, באחת אני עולה לאוטובוס, ברביעי....

גומא

עזוב, אני אתקשר אליך.

סגל

סגרנו.

### 1506. פנים. חלל משותף. יום

אנה יושבת וקוראת את הספר: " הטובים תמיד מפסידים" חמוטל נכנסת עם זר פרחים באגרטל ומניחה מול אנה.

חמוטל

תראי איזה יופי.

אנה

מה זה?

חמוטל

באתי להחיות לך את סביבת העבודה. תסתכלי על הפרח הזה ותגידי לי שהעולם לא מדהים. תראי כמה הטבע יפה.

אנה

אם באת להחיות לי את סביבת העבודה למה הבאת משהו מת?

חמוטל

מה? איפה?

אנה

הפרחים האלה, קטפו אותם, אז הם התחילו למות.

חמוטל

לא התכוונתי ש...

אנה

ותוך יומיים שלושה אני אצטרך לזרוק אותם. אז בעצם הבאת לי צמחים גוססים בצנצנת. וזה אמור להראות לי שהעולם יפה?

חמוטל

בסדר. אבל הטבע הוא דבר מדהים זה ידוע.

אנה

ברור, אולי תדגימי לי את זה פעם הבאה עם אריה שטורף איילה? או עם הר געש שמתפרץ על כפר, הכי טוב- חוף טרופי יפהפה מלא בעצי קוקוס וחיות חמודות.

חמוטל

(מחייכת) נו?

אנה

שאז בא צונאמי ובולע אותו. צודקת העולם באמת נפלא

חמוטל

(מתבלבלת אבל) חכי, חכי. אני עוד אוכיח לך.

חמוטל יוצאת, אנה שותה מהספל שלידה. סגל צץ מאחוריה בלבוש המעיל גשם/כובע שלו.

סגל

פסט.. פסט...

אנה

מה?

סגל

סיימת? רוצה עוד אחת?

מגיש לה כוס חד פעמית. היא מחזירה לו אחת משומשת שהתחבאה בתוך הספל שלה.

סגל

או אה, להפטר זה שירות אחר לגמרי.

אנה

שמי נותן אותו?

סגל

גם אני.

לוקח את הכוס המשומשת ושם במעיל.

### 1507. חוץ. גג. יום

גומא נכנס. לאט. כמו פושע. בלי מילים. בודק שלא רואים אותו. מוציא כוס מפלסטיק עם מים. שלי נכנסת. היא מפתיעה את גומא.

שלי

מה אתה עושה?

גומא

זה לא שלי!

שלי

אני לא מאמינה שאחרי שאמרנו שנהפוך את המשרד הזה לירוק אתה מסתובב פה עם כוס פלסטיק. תביא לי את זה!

גומא נותן לה את הכוס, שלי שותה אותה בשלוק אחד. גומא בשוק.

ואוו, לא שתיתי כבר שלוש שעות. הכיור מלא ואין אף כוס נקייה. (קולטת) מאיפה יש לך כוס?

גומא

רוצה?

שלי

כן... לא, בעצם לא. אנחנו צריכים להיות חזקים בשביל לקבל את הפרסומת. זיווית אמרה...

גומא

זיווית? את רואה פה זיווית על הגג? זה רק אני, את וכוס מפלסטיק.

שי נכנס עם צינור. הם מיד מחביאים את הכוס

שי

הי. אני רק מחבר את הביוב מהשירותים לעציצים פה על הגג. חבל על כל טיפה.

שלי

נהדר.

גומא

מרגש.

שי

מה אתם עושים?

גומא

כלום.

שי

מעולה, כי יש הר של כלים למטה, הם לא ישטפו את עצמם. אוי...שכחתי מספריים.

יוצא מהגג.

שלי

טוב, מאיפה הכוסות האלה?

גומא

אני לא יכול לגלות לך, הוא אמר לי לא לספר.

שלי

אז איך אני אמצא אותו?

גומא

(בדרמטיות) תגיעי לחדר ישיבות עוד שעה

### 1508. פנים. חלל מרכזי. יום

אנה יושבת וקוראת את הספר " אין תקווה" .חמוטל נכנסת עם רמקול בלוטות' שמשמיע ואלס, היא מניחה אותו ליד אנה ורוקדת.

אנה

מה עכשיו?

חמוטל

ואלס. אין דבר יותר מדהים ממוסיקה. מוסיקה ממלאת את הנשמה, גורמת לאושר אמיתי. וגם זה...

תולה ציור: לילה זרוע כוכבים של ואן גוך.

אנה

מה זה?

חמוטל

זו תמונה של ואן גוך. תראי כמה זה מקסים. אמנות זאת ההוכחה שהעולם הזה הוא יפה.

אנה

כן. את יודעת מתי ואן גוך צייר את התמונה הזאת? כשהוא שכב בבית חולים.

חמוטל

מה? למה הוא היה בבית חולים?

אנה

כי הוא חתך לעצמו את האוזן בגלל אהבה נכזבת. אה, והוואלס הזה ששמת לנו? את יודעת איפה ניגנו ואלס?

חמוטל

(בחשש) איפה?

אנה

על סיפון האונייה טיטאניק שניה לפני שהיא טבעה. וזה מה שהציל אותה מטביעה.

חמוטל

באמת? זה מה שהציל אותה?

אנה

לא. זה לא. היא טבעה בכל זאת. אבל הדבר האחרון שאנשים שמעו לפני שהם טבעו היה ואלס. אבל אמנות זאת באמת הוכחה שהעולם נפלא אה?

חמוטל מזועזעת.

### 1509. פנים. חדר ישיבות. יום

שלי נכנסת לחדר. הוא חשוך למדי. סגל יושב על כיסא בגבו אליה. לא רואים אות פניו בהתחלה

שלי

(בלחש) סגל? זה אתה

סגל (בקול של הסנדק)

מי שלח אותך?

שלי

גומא

סגל OS

ששש.....

הוא מסתובב, מקלף תפוז עם סכין פלסטיק

סגל

חוק ראשון, אנחנו לא משתמשים בשמות האמיתיים שלנו. אני סמך, גומא הוא גימל ואת תהיי למד.

שלי

למה אני לא שין?

סגל

כי זה מתנגש לי עם הששששש......

אז איך אני יכול לעזור לך, למד?

שלי

אני צמאה.

סגל

אז לכי ותשתי.

שלי

שמעתי שאתה יכול להשיג ..דברים. מפלסטיק.

סגל

את מתכוונת לזה?

מניח שרוול של כוסות פלסטיק על השולחן.

שלי

כן!!

היא מושיטה יד לקחת אבל הוא תופס את השרוול ומרחיק ממנה.

סגל

ברור לך שברגע שאת נוגעת בשרוול הזה, אין דרך חזרה. זאת אומרת, אם את פותחת את זה אין דרך חזרה כי אי אפשר להחזיר את זה למכולת. בכל מקרה אין דרך חזרה אז תחשבי טוב טוב לפני שאת לוקחת את זה.

היא חושבת. ואז לוקחת.

סגל

זהו, את אחת משלנו עכשיו.

שי נכנס, שלי מחביאה את השרוול מאחורי הגב.

שי

היי לכם, סליחה רק באתי לכבות את המזגן.(ומכבה)

שלי

מה? למה?

שי

כי אנחנו משרד ירוק! כל יום אנחנו נעבוד שעה בלי מזגן כדי להוריד עומס מהמערכת. אני רואה שאתם גם חוסכים באורות, כל הכבוד לכם, תודה. ממש תודה.

הוא יוצא. שלי וסגל

שלי

תביא לי גם צלחת חד פעמית, אני אשתמש בזה בתור מניפה.

סגל

אני מוריד את המעיל הזה.

### 1510. חוץ. גג. לילה

חמוטל ואנה שוכבות על מחצלת ומביטות אל השמיים החשוכים

אנה

את יכולה להסביר לי בדיוק מה אנחנו עושות פה?

חמוטל

תסתכלי עליהם. הם לא מדהימים?

אנה

מי?

חמוטל

הכוכבים. מנצנצים להם. כשהייתי קטנה הייתי שוכבת ככה על הדשא במושב ומתמלאת אושר רק מהמחשבה שאני חלק מהדבר הגדול הנפלא הזה. עכשיו תגידי לי שהעולם שלנו הוא לא מקום מופלא.

אנה

האמת שזה מופלא.

חמוטל

(מופתעת) נכון??

אנה

אבל את יודעת שיש תאוריה שכל היקום הזה הוא בעצם אוסף של אטומים שנמצאים בקצה הציפורן של איזה יצור ענק.

חמוטל

מה?

אנה

כן כן. כולנו בעצם נמצאים על ציפורן של ענק, ואם יום אחד הוא יחליט לגזור את הציפורן? ביי ביי ליקום.

חמוטל

זה לא באמת נכון!

אנה

את בטוחה? (חמוטל המבועתת לא עונה) לכי תדעי. אולי גם בציפורן שלך יש יקום שלם. תחשבי על זה בפעם הבאה כשאת גוזרת ציפורניים.

חמוטל

אז הכול באמת יכול להיגמר ...ככה סתם ביום אחד? כל היופי הזה יכול להעלם בבת אחת?

אנה

כן, אבל תמשיכי למחזר כוסות פלסטיק, זה יכול לעזור. (מסתכלת על השמיים) תראי, הנה כוכב נופל. לא, זה גרגר אבק.

אנה מחייכת וחמוטל עצובה.

יום חדש

### 1511. פנים. משרד שלי. יום

שלי שותה בהנאה מכוס חד פעמית. שי נכנס והיא מיד מועכת את הכוס את כף היד שלה. מרגע זה היא לא מזיזה את כף היד כדי ששי לא יגלה את הכוס.

שי

מה קורה?

שלי

הכל סבבה.

שי

תקשיבי הזמנתי מיכל קומפוסט.

שלי

מעולה.

שי

אז מעכשיו את כל שאריות האוכל זורקים למיכל, זה נרקב שם, הופך לדשן, וחמוטל תשתמש בו לעציצים על הגג.

שלי

וזה לא...יסריח?

שי

בטח שזה יסריח אבל זה הרבה יותר טוב מלזרוק אוכל לפח. מה לא נעשה בשביל להציל את כדור הארץ.

שלי

הכול. הכול.

שי

רציתי להגיד לך משהו.

שלי

מה?

שי

אני ממש שמח שאת איתי בעניין הזה.

שלי

ברור. מה זאת אומרת. אני תמיד איתך.

שי

כן, זה כיף שאת תומכת בי ככה ותדעי לך שזאת הסיבה שאני אוהב אותך...זאת אומרת אוהב לעבוד איתך.

שלי

גם אני אוהבת לעבוד איתך.

שי

אז אפשר להתקשר לזיווית ולהגיד לה שתבוא, אנחנו משרד ירוק.

שלי

אנחנו משרד ירוק...

שי

יאללה כיף כפול?

שי מרים שתי ידיים. היא מרימה רק את יד אחת ועושה איתה כיף על שתי הידיים שלו. הוא יוצא. היא מריצה את כוס הפלסטיק ומסתכלת עליה, אכולת אשמה.

### 1512. פנים. חדר ישיבות. יום

שלי נכנסת. גומא עומד שם סגל יושב.

גומא

הוא לא מדבר עם אף אחד עכשיו.

שלי

נו. גומא מה זה השטויות האלה?

סגל

(לגומא) תן לה...

סגל מסתובב הוא בכיסא הבוס, שוב כמו הסנדק מקלף תפוז.

סגל

לא מתקלף לי התפוז....

שלי

תקשיב סגל.

סגל

סמך למד, סמך

שלי

סמך, אני בחוץ.

מניחה את השרוול על השולחן.

סגל

אמרתי לך. אי אפשר לצאת. גם פתחת את השרוול ואי אפשר להחזיר את זה למכולת.

שלי

אבל אני לא יכולה לשקר לשי יותר. קחו את זה ממני.

סגל

(במחווה של מאפיונר) גימל, תסביר לה.

גומא

(לשלי) למד, את רוצה לחזור למקום שממנו הוצאנו אותך? לכיור? רוצה לשטוף כלים? כי לפעמים אני משאיר קורנפלקס בקערה שאני מניח בכיור. ואת יודעת מה קורה לקורנפלקס שנשאר הרבה זמן בקערה? את באמת רוצה להתמודד עם זה?

שלי

(נשברת) אני לא מסוגלת....

סגל

אז למה לך? קחי את השרוול ותהני.

שלי

(שלי לוקחת את השרוול) ברור לכם ששי יעלה עלינו מתישהו.

סגל

למה שהוא יעלה עלינו?

שלי

לא יודעת. אני תקועה עם מלא כוסות משומשות ואני לא יכולה לזרוק אותן לפח כי שי ישים לב.

גומא

את הכוסות המשומשות תביאי לסמך. הוא נפטר מהן.

שלי

איך אתה נפטר מהכוסות?

סגל

ששש....החוק הראשון שלנו הוא שלא שואלים שאלות.

שלי

רגע החוק הראשון לא היה הקטע עם האותיות?

סגל

הרגע אמרתי שלא שואלים שאלות! תשאירי את הכוסות המשומשות פה.

שלי מוציאה כוסות משומשות מכל הכיסים מהחולצה ויוצאת, חוזרת ומוציאה כוסות מהגרביים והולכת.

**יום חדש**

### 1513. חוץ. גג. יום

אנה יושבת וקוראת את הספר " כשהשמש תיכבה לנצח ". חמוטל נכנסת לגג.

אנה

היי. פספסת, היה פה קודם ג'וק. יכולת לספר לי כמה הוא מקסים ונפלא.

חמוטל (בדיכאון)

בטח כבר ציפור אכלה אותו או שהוא נפל מהגג.

אנה

(מוזר לה קצת) כן, יכול להיות.

היא מתבוננת בחמוטל שניגשת אל עציץ גדול ומחבקת אותו

אנה

אז היום אנחנו מחבקות עצים? כי אני פחות בקטע.

חמוטל

לא, באתי להיפרד (פונה לעציץ) שלום לך פיקוס כינורי. ממחר מישהי אחרת תשקה אותך, או שלא, כי מה הטעם. כי ממילא יום אחד הענק יגזור את הציפורן.

אנה

מה זאת אומרת ממחר? איפה את תהיי מחר?

חמוטל

בטח בנווה צחיח, או שלא. אני עוזבת את המשרד. זה בזבוז זמן להמשיך לעבוד. כי ממילא עוד מעט השמש תיכבה לנצח.

אנה

מה? מאיפה קיבלת את הרעיון הזה? (ומסתיר את הספר שלה)

חמוטל

(עוברת לשאר העציצים) להתראות שיח פילפלים, ביי ביי קישוא עייף, היה שלום...שיח שאני לא סגורה בדיוק איך קוראים לו. ביי אנה.

חמוטל עוזבת את הגג

אנה

לא. רגע. מה ביי?

אנה רצה אחרי חמוטל.

### 1514. פנים. עמדת קבלה. יום

סגל כ"אפי" מקבל את פניה של זיוית.

אפי

או זיווית, תענוג לראות אותך שוב ברוכה השבה לשש רגליים, או כמו שקוראים לנו מהיום שש רגליים ירוקות! נשמע קצת מגעיל, אבל! שומר על הסביבה.

חמוטל נכנסת מדוכאת מהגג לעמדת הקבלה אנה שרצה אחריה, פתאום קולטת שזיווית שם, והיא מסתובבת ובורחת.

חמוטל

(בייאוש) היי סגל.

אפי

(ממהר לתקן)אפי.

חמוטל

סגל, אפי, דגנית- מה זה משנה.

אפי

(מנסה להרחיק את זיווית מחמוטל) בואי, ניכנס לחדר הישיבות הירוק שלנו.

זיווית

חמוטל? אני יכולה לבקש טובה? תוכלי להביא לי תה?

חמוטל

בשביל מה? את תשתי תה ואז שוב תהיי צמאה, ושוב תשתי ובסוף תצאי לשיט על ספינה והספינה תטבע בים.

אפי

(נלחץ מחמוטל- צוחק בעצבנות) מישהי תפסה יום שחור...לא נורא, זה מאזן את כל הירוק. שעשינו פה...בואי, בואי נכנס (תוקע בחמוטל מבט של "מה נסגר איתך?")

### 1515א. פנים. קונטרול. יום

### 1515ב. פנים. חדר ישיבות. יום

שלי ושי בקונטרול, אנה נכנסת.

אנה

טוב תקשיבו. יש בעיה קטנה עם חמוטל.

שלי

מה? לא עכשיו. סגל- תוריד את הרגליים מהשולחן

בחדר הישיבות, סגל\אפי יושב עם זיווית. הוא מוריד את הרגליים מהשולחן.

זיווית

אפי, נורות חסכוניות, הפרדת פסולת, ניירות ממוחזרים. ומה אני מריחה? קומפוסט?

אפי

אה, זה מה שזה? חשבתי שדרכתי על משהו. (מסריח לו)

זיווית

תקשיב מאוד מרשים. יכול להיות שאתם בדיוק משרד הפרסום שאני מחפשת.

חמוטל נכנסת לחדר הישיבות עם תה בכוס זכוכית

חמוטל (נטולת שמחה)

הי, סליחה שאני מפריעה לכם בפגישה, אבל ממילא עוד מעט יפגע פה אסטרואיד ויגמור את הכל. הנה התה שלך.

בקונטרול שלי ושי מסתכלים על חמוטל

שי

מה יש לחמוטל?

אנה

יכול להיות שאני קילקלתי אותה.

חזרה לחדר הישיבות.

אפי

תה ירוק אה?

זיווית

אוי, נשפך לי פה קצת. איפה יש פה מטלית?

אפי

אני אביא, יש לנו מטלית ירוקה. הכל אצלנו ירוק!!

חמוטל

לא צריך יש בארון הזה

אפי

לאאאאאא!!!!!!!!!!

חמוטל ניגשת לארון פותחת אותו נופלות עליה המון המון המון כוסות משומשות. כולם בשוק בקונטרול, סגל בשוק זיווית בשוק. רק חמוטל לא התרגשה.

### 1516.פנים. משרד שלי. יום

סגל וגומא יושבים נזופים, שלי ושי עומדים ונוזפים בהם.

שי

אני לא מאמין שעשיתם לי את זה.

שלי

אני לא מאמינה שעשיתם לו את זה.

שי

בכלל לא אכפת לכם מכדור הארץ?

שלי

כן.. לא אכפת לכם?

גומא

אה שלי סליחה אבל גם את....

תוך כדי הדברים של שלי שי מבחין במשהו. והולך לכיוון השולחן שלי

שלי

(קוטעת את גומא שלא יספיק להסגיר אותה) לא גומא! שי הוא חבר שלנו ולא עושים כזה דבר לחבר. כל מה שהוא רצה זה שנהיה קצת ירוקים, ואתם מסתובבים מאחורי הגב שלו עם כוסות חד פעמיות.

שי מסתכל על הרצפה תחת השולחן של שלי ומרים משם ערימה של כוסות חד פעמיות

שי

מה זה?

שלי

זה לא שלי. זה של למד. (נשברת) בסדר אני מודה, אני שונאת לשטוף כלים.

סגל

גם אני, יש לי ידיים רגישות.

גומא

אני פשוט אוהב לקווצץ' כוסות חד פעמיות. זה מרגיע אותי.

שי

(מסתכל על שלושתם ואז) אני רוצה שתראו משהו

הוא ניגש ללפ טופ על שולחן שלי והם מתקבצים סביבו. הוא מפעיל סרטון שאנחנו לא רואים.

גומא

מה זה הדבר הזה?

שי

אי חדש שנוצר באמצע האוקיאנוס.

סגל

מאוד צבעוני האי הזה.

שי

כי הוא מפלסטיק. יש עוד איים כאלה באוקיאנוס, בגודל של מדינות. וזה הכל מהפלסטיקים שאנחנו זורקים.

שלי (בבהלה)

אוי תראו את הצב המסכן הזה, שמישהו יציל אותו.

שי

זה מה שקורה כשצבים נפגשים עם פסולת פלסטיק. וזאת רק דוגמה אחת. אז מה ביקשתי? שנתאמץ במשרד שלנו בשביל הצב הקטן הזה? בשביל כדור הארץ?

סגל

וואו. תקשיב שי, לא ידעתי שזה המצב.

גומא

אני ידעתי אבל שכחתי.

שלי

אני סתם התעצלתי.

שי

שלא לדבר על זה שהפסדנו את הפרסומת.

שלי

לא איכפת לי מהפרסומת, אכפת לי שפגעתי במישהו שאני אוהבת. (קולטת מה אמרה) זאת אומרת התכוונתי לצב, אני אוהבת צבים.

גומא

גם אני מצטער. אני מבטיח לשמור על המשרד שלנו ירוק.

סגל

גם אני. רק אם אפשר בקשה קטנה? הקומפוסטר?

שי

כן, גם לי זה יותר מדיי.

סגל (בתור אפי)

אי אפשר לנשום פה, ירוק ירוק אבל הרגת אותנו עם הריח.

### 1517. פנים. עמדת קבלה. יום

חמוטל אורזת את החפצים שלה. אנה מתקרבת אליה.

אנה

תקשיבי בקשר לציפורן של הענק, זאת סתם שטות מסרט שראיתי פעם.

חמוטל

לא אנה, זה לא רק הציפורן, זה כל מה שאמרת. החצ'קונים, הצונאמי, הצייר שטבע על הטיטאניק.

אנה

קצת ערבבת פה שני דברים...

חמוטל

לא, את צדקת, העולם הזה אכזר ואין בו שום דבר טוב.

אנה

יש בו לפחות דבר אחד טוב וזה את. ואם את תעזבי את המשרד יהיה פה באמת נורא. מי ישקה את העציצים היפים ששמת על הגג? מי יכין עוגיות טעימות? מי יאכיל את השרקן החמוד ששמת במטבח? ומי תנסה לשכנע אותי שהעולם יפה?

חמוטל

(חושבת רגע ואז) אז את חושבת שהעציצים שלי יפים?

אנה

הם בסדר.

חמוטל

ושהעוגיות שלי טעימות?

אנה

סבירות.

חמוטל

אז את אומרת שיש גם דברים יפים בעולם.

אנה

(בשקט) אל תספרי לאף אחד אבל כן, יש בעולם גם דברים יפים. בבקשה אל תעזבי.

חמוטל

טוב! אני לא עוזבת!

והיא מחבקת את אנה.

חמוטל

את יודעת שלא הבאתי שרקן למטבח.

אנה

לא?

חמוטל

לא. זה עכבר, הוא הגיע לשם בגלל הקומפוסטר של שי. אני באמת צריכה ללכת להאכיל אותו.

היא יוצאת ואנה נשארת עם מבט של גועל.

### 1518. פנים. מטבחון. יום

על רקע מוזיקה שוטפים כלים שי ושלי, מצטרפים אליהם גומא שמנגב את הכלים הנקיים וסגל שמחזיר אותם בחזרה לכיור והכל תוך כדי ריקוד. תוך כדי הריקוד הם שמים לב שסגל מחזיר את כל מה שהם מנקים ואז הוא אומר

סגל

מה? זה כיף!

### 1519. פנים. חדר חקירות. יום

מרציאנו נכנס עם כוס קפה בכוס זכוכית

מרציאנו

בבקשה, אתה צודק, הנה קפה בכוס זכוכית

סגל

מעולה תודה, אבל אני כבר צריך ללכת, יש מצב אתה מעביר לי את זה לכוס חד פעמית?

מרציאנו

מה? לא הקשבת לסיפור של עצמך???

סגל

צודק, אני אקח את זה ככה. חייב לך כוס

סגל יוצא.