### פרק 16 – ט"ו באב

07.10.20

### 1601. פנים. חדר חקירות. יום

סגל יושב מול החוקר שמדבר בטלפון.

חוקר

אז סגרנו על פלטת פירות ובקבוק יין. תודה

סגל

יין לבן.

חוקר

מה?

סגל

אני מעדיף יין לבן. ובפלטת פרות שלא ישימו סברס. לך תדע אם נשארו בזה קוצים

חוקר

זה בשביל אשתי. חוגגים יום נישואין.

סגל

אה.. אתם קונים מתנות. נראה לי שאני צריך לספר לך מה קרה לנו במשרד ביום האהבה.

חוקר

נראה לי שאתה צריך לספר לי כבר מה אתה יודע על השריפה!

סגל

נו? זה קשור לשריפה.

חוקר

אז דבר.

סגל

הכול התחיל...וואי עשית לי חשק לפלטה של פירות. אפילו עם הסברס.

חוקר

סגל!

סגל

בסדר. הכול התחיל יום לפני טו באב...בדיוק קיבלנו מכתב תודה מעיריית חדרה

### 1602. פנים. משרד שלי. יום

שי שלי גומא ואנה. גומא מקריא בחגיגיות יתר תעודה ממוסגרת

גומא

"... לחברת שש רגליים על תרומתה לניקוי יער חדרה. בזכות הפרסומת שלכם, הגיעו עשרות מתנדבים לנקות את היער, ועל כך תודתנו נתונה לכם, בברכה סגנית ראש עיריית חדרה חרקשטבלט"

שלי

מה?

גומא

החתימה שלה פה לא ברורה. או שזה באמת השם שלה חרקשטבלט לוי?

שלי

(מתעלמת) טוב, אני חושבת שמגיע לנו לחגוג. אולי נעשה משהו מחר בערב?

שי

לא! מחר זה יום האהבה.

שלי

אז מה, יש לך דייט?

שי

לא, אבל הזמנתי כמה בנות ואני מחכה לתשובה כל דקה. (נשמע צפצוף בטלפון שלו. הוא מסתכל. זה סירוב) אוקי...אבל עדיין יש עוד שלוש בנות ש...(נשמעים שלושה צפצופים ברצף. סירובים) אני כבר אמצא מישהי.

אנה

אני לא חוגגת את יום האהבה. אני מקדישה את היום הזה לרגש אחר.

שי

איזה רגש?

אנה

בחילה.

גומא

(בטלפון) כן, בדקתי. זה השם שלה חרקשטבלט לוי. שם יפה.

שי

(מסמס) אני מזמין את יעל שגב מיא 3 , היא דרכה לי פעם על הרגל והיה לנו רגע

שלי

שי נו, דייט ביום האהבה זה הכי עולב שיש.

שי

את אומרת את זה בגלל שאף פעם לא הזמינו אותך.

שלי

לא הזמינו אותי, כי כולם יודעים שאני שונאת את החג האידיוטי הזה (בזלזול) עם כל המתנות, והוורדים, והלבבות משוקולד.

אנה

נו? בחילה.

שי

איזה שטויות, יום האהבה זה חג נהדר.( אס אם אס) הנה יעל שגב ענתה לי ש.. אני פנוי.

שלי

אז כולם פנויים. בואו נעשה פה במשרד ארוחה משותפת.

גומא

למה אתם לא שואלים אותי אם יש לי דייט?

פאוזה. מסתכלים עליו ואז הם ממשיכים

שלי

אני אביא פסטה וסלט

שי

אני אביא שתייה

אנה

להכין את המנה שלי עם הקורקבנים?

שי

(בגועל) אולי עדיף שאת תביאי שתייה.

גומא

לא רציני! אולי יש לי דייט? אולי קבעתי עם הבת של חרקשטבלט?

שלי

תביא קינוח.

גומא

עליי.

### 1603. פנים. עמדת קבלה. יום

חמוטל בעמדת הקבלה. סגל אוזר אומץ וניגש אליה.

סגל

היי חמוטל. איזה קטע שאת פה.

חמוטל

אני עובדת פה.

סגל

רק רציתי לאחל לך חג שמח.

חמוטל

חג שמח?

סגל

כן, מחר חג האהבה. טו באב.

חמוטל

טו באב. איך אהבתי את טו באב בנווה צחיח. היינו כל הבנות מתלבשות בלבן, יוצאות לדשא הגדול ורוקדות עם נתנאל. הייתה לי שכבה מאוד קטנה. היה רק בן אחד.

סגל

אז...חשבתי ש...בלי שום קשר ליום האהבה, פתחו בית קפה חדש עם יופי של עוגות...

חמוטל

באמת? אני מקווה שיילך להם טוב.

סגל

כן אז חשבתי... שאולי יהיה מעניין... לטעום את העוגות שלהם...נגיד... מחר.

חמוטל

מחר יום האהבה.

סגל

בדיוק, אבל בלי קשר... אם את רוצה...

אנה עוברת שם

אנה

הוא רוצה להזמין אותך לעוגה בקפה החדש ביום האהבה.

אנה יוצאת.

סגל

(נבוך) איזה שטויות אנה הזאת מדברת. באמת (מגחך) להזמין אותך...אני...אבל זה רעיון לא רע מה שהיא אמרה..

חמוטל

אה! אז אני אשמח.

סגל

באמת??

חמוטל

כן, למה לא. אז באיזה יום נוח לך?

סגל

מחר, ביום האהבה. אבל כמובן בלי קשר.

חמוטל

ברור. בלי קשר.

סגל

ברור.

### 1604. חוץ. בית קפה. יום

שי יושב ליד השולחן. המלצרית מגיעה עם מנה ומניחה לפניו. ומניחה לפניו גם הזמנה

מלצרית

בבקשה. הנה המנה שלך.

שי

מה זה?

מלצרית

פשטידת חצילים.

שי

זה לא שלי. אני אלרגי לחצילים. אמרתי לך את זה אתמול, כשהבאת לי חצילים.

מלצרית

אין בעיה אני אחליף לך.

שי

(מרים הזמנה) האמת שגם זה לא שלי.

מלצרית

זה דווקא כן בשבילך. זאת הזמנה לטו באב.

שי

באמת?

מלצרית

כן, אנחנו עושים פה מסיבה ואני מאוד אשמח שתבוא לחגוג איתי את יום האהבה.

שי

(מתרגש) איתך?

מלצרית

אז אתה בא?

שי

ברור שאני בא.

מלצרית

(מחייכת) יופי. אני אחליף לך את המנה.

שי

לא לא תשאירי. שטויות, אני אסתכל עליה, זאת פשטידה יפה.

מלצרית

אז נתראה מחר.

שי

בטח, וגם עוד מעט כשאני אבקש חשבון.

היא הולכת . הוא מאושר. אבל אז הוא נזכר בארוחה שהם קבעו ונמחק לו החיוך.

### 1605. פנים. משרד שלי. יום

גומא על הלפ טופ שלו. סגל נכנס

סגל

או גומא. מה אתה עושה?

גומא

אני עסוק פה בצ'ט.

סגל

אני צריך עזרה. יש לך דקה?

גומא

(במחשב) לא.

סגל

אז תראה, אני הולך עם חמוטל לבית קפה מחר, וחשבתי שזאת הזדמנות להגיד לה שהיא מוצאת חן בעיני. מה אתה אומר? זה מספיק לצאת איתה לבית קפה? כי פתאום חשבתי גם להביא לה משהו קטן.

גומא

(במחשב) נו באמת.

סגל

לא טוב קטן? צודק. כולם בחג הזה מביאים מתנות גדולות. אולי אני אביא לה גם דובי גדול, או זר פרחים ענקי, או פוף בצורת לב, או דובי בצורת פוף, או פוף בצורת לב של דובי .

גומא

(במחשב) די. זה מוגזם כבר.

סגל

זה לא מוגזם. צריך גם בלונים, הרבה בלונים. וזיקוקים! רק איך אני משגר זיקוקים בבית קפה? אולי אני אעביר את הדייט לגג? הכי טוב. אני אעשה לה הפתעה על הגג. כן. זה ישאיר לי מקום למזרקת שוקולד, תודה גומא.

גומא

מה? סליחה. אני בדיוק פה עם מישהי בצ'ט.

סגל

(בחיוך) הופה. אתה מזמין אותה לדייט מחר?

גומא

מה פתאום! סתם מישהי מעצבנת שחושבת שהיא מבינה במדע בדיוני.

סגל

הופה...מישהו פה דלוק על מישהי.

גומא

סגל, מה לא הבנת במילה "מעצבנת".

סגל

הופה... מעצבנת. אני שיחקתי פעם בקומדיה רומנטית. שניים שנסעו ברכבת וכל הדרך הם רבו וצעקו אבל בסוף התאהבו. אני הייתי הפקח שנתן להם קנס כי הרב קו שלהם לא היה בתוקף. אז תאמין לי שאני מבין בזה. רבים רבים ואז מתאהבים. איך קוראים לה?

גומא

ערפדית חלל 17

סגל

השמות שההורים נותנים היום לילדים.

גומא

זה לא השם שלה, זה הכינוי שלה בצ'ט. אני לא באמת יודע מי זאת.

סגל

נו. זאת הזדמנות שלך. יום האהבה. תזמין אותה לדייט. איפה עוד תמצא מישהי שאוהבת את הדברים שאתה אוהב?

גומא

אני לא יכול להזמין אותה לדייט בלי לדעת מיהי. אולי היא בכלל בן? אולי היא באמת ערפדית חלל? אולי אני אגלה שזאת סגנית ראש עריית חדרה חרפשטבלט לוי? לך תדע.

סגל

אז תעשו שיחת וידאו.

גומא

עזוב. גם יש לנו ארוחת ערב של כולם מחר.

סגל

חבל .זה יום האהבה. לא תישאר בן 24 לנצח.

גומא

אני בן 16.

סגל

באמת? טוב, אני חייב ללכת. אני צריך לארגן דובי בצורת שוקולד, ופוף בצורת פרחים, וכנר. שינגן לנו על הגג. כנר על הגג! גדול!

סגל יוצא. גומא חושב לעצמו ואז מקליד במרץ על המחשב

### 1606. פנים. עמדת קבלה. יום

חמוטל בעמדת הקבלה, שלי ניגשת אליה

שלי

חמוטל, יש לנו ארוחה מחר ואני רוצה לפנק את כולם. מה את שמה בעוגיות האלה שלך שהן יוצאות כל כך טעימות?

חמוטל

קוקוס, סוכר חום, חמאה, קמח, והרבה אהבה.

שלי

קוקוס סוכר חום, חמאה וקמח יש לי...

שלי מקבלת צליל התראה, היא קוראת וואטסאפ.

סליחה רגע....

שלי נשארת קפואה

חמוטל

שלי? הכול בסדר? קרה משהו?

שלי

(בהלם) לא, לא. פשוט מישהו הזמין אותי לדייט ביום האהבה.

חמוטל

איזה יופי! יהיה לך מה לשים בעוגיות. מי זה?

שלי

דניאל דוידוף מהכיתה שלי. הוא דווקא חמוד.

חמוטל

מהמם. מה תלבשי?

שלי

אני לא אלבש כלום.

חמוטל

מה? זה לא קצת מוגזם?

שלי

התכוונתי שאני לא אלך. קבענו ארוחה ואני לא אשאיר את שי לבד ביום האהבה. אין לו דייט.

חמוטל

חבל. תוסיפי קצת מייפל לעוגיות, זה גם טוב

שלי יוצאת. חמוטל נשארת לבד סגל נכנס.

סגל

הי חמוטל, תקשיבי. לגבי הבית קפה מחר. חשבתי שאולי לפני הבית קפה נקבע פה למעלה על הגג.

חמוטל

על הגג?

סגל

כן....אני צריך שתסבירי לי איך את מגדלת את הפלפל הכתום בלי הגרעינים.

חמוטל

אה, אני יכולה להסביר לך עכשיו.

סגל

לא לא! חשוב שזה יהיה מחר ביום האהבה. אבל בלי קשר.

חמוטל

ברור. בלי קשר.

סגל

ברור.

הוא הולך. היא מחייכת לעצמה.

### 1607. פנים. חדר חקירות. יום

סגל יושב מול החוקר

חוקר

מה קורה סגל? אכלת לי את הראש, פלפלים, עוגיות, סגנית ראש עיריית חדרה...

סגל

חרשטבלט לוי? היא התקדמה מאז,

היא כבר ראש העיר.

חוקר

מזל טוב. מתי אתה מגיע לשריפה?

סגל

שניה. הנה. בקיצור רציתי שיום האהבה הזה יהיה מושלם. תכננתי אותו עד לפרט האחרון.

מעבר יום

### 1608. חוץ. גג. יום

סגל לבוש חגיגי מסתובב על הגג

סגל

תקשיב לי רגע, לגבי הקייטרינג. אתם יכולים להעלות את כל האוכל במעלית. עוד שעה. אין בעיה. שנייה יש לי ממתינה. הלו? יבגני? תשמע רגע. כי תיכף תיגמר לי הסוללה. אני מזכיר לך , אתה נכנס אחרי הדובי, יחד עם הבלונים, איך שאתה גומר לנגן מתחילים הזיקוקים אז אל תיבהל.

חמוטל יוצאת לגג.

חמוטל

הי סגל.

סגל מופתע וסוגר את הטלפון

סגל

מה את עושה פה?

חמוטל

שמעתי שאתה על הגג אז עליתי להסביר לך על הפלפלים.

סגל

אבל לא עכשיו. עוד שעה.

חמוטל

למה לא עכשיו?

סגל

כי...כי...עכשיו אני צריך להביא משהו מהמשרד.

מנסה לפתוח את הדלת של הגג

הדלת נטרקה. יש עליך מפתח?

חמוטל

לא.

סגל

לא נורא, אני אתקשר לשי שיפתח לנו.

מוציא את הטלפון.

אוי. נגמרה לי הסוללה. תביאי לי את הטלפון שלך

חמוטל

אני אף פעם לא עולה לגג עם הטלפון, הקרינה מבריחה את הדבורים. אבל אל תדאג, מישהו יפתח לנו בסוף.

סגל

לא טוב לא טוב. מה נעשה?

חמוטל

מה זאת אומרת? רצית ללמוד על הפלפלים לא? אז תשמע...הפלפל הזה הוא חלפיניו גמדי...והוא לא אוהב רוח לעומת הפלפל הננסי שלא אוהב גשם

סגל בלחץ.

### 1609. פנים. חלל משותף. ערב

יש שולחן אוכל מפונפן עם נרות באמצע החלל המרכזי. כל החברים יושבים סביב השולחן.

שי

ואו, שלי איזה כיף

שלי

נכון? קח קצת מהסלט היווני

שי לוקח סלט.

אנה

מישהו רוצה לטעום מהקורקבנים?

גומא

אני צמחוני.

אנה

ממתי?

גומא

מהרגע שהצעת לי קורקבנים.

אנה

אתה כזה משעמם.

גומא

שמת בפנים גם זנב של לטאה?

שי

גומא, אתה יכול לעזור לי רגע עם השתיה?

שלי

השתיה כאן.

שי

עם השתיה שלא כאן...זאת שבמטבח. גומא אתה בא?

שי וגומא קמים

גומא

(לאנה) אל תהפכי את שלי לצפרדע כשאנחנו לא כאן.

אנה

יש אותך. לא צריך שני צפרדעים בערב.

שי

אתה בא?

גומא ושי יוצאים למטבחון.

### 1610. פנים. מטבחון. ערב

שי וגומא מתלחששים.

שי

תקשיב, אני חייב את העזרה שלך, יש לי דייט.

גומא

מה דייט?

שי

כן, נועה הזמינה אותי למסיבה בקפה.

גומא

מי זאת נועה?

שי

נועה? המלצרית? מסתבר שאני מוצא חן בעיניה. ידעתי כל הזמן. בקיצור- אני חוזר עכשיו לשולחן אתה מתקשר אלי מפה וכאילו אומר לי שסבתא שלי בבית חולים.

גומא

לא לא לא, סבתא שלך לא בבית חולים. סבתא שלי בבית חולים.

שי

באמת?

גומא

לא!! גם אני צריך ללכת, גם לי יש דייט.

שי

לך?? עם מי?

גומא

עם ערפדית חלל.

שי

גומא, אתה מודע לזה שאנחנו במציאות כן? זה לא חלום.

גומא

קבעתי שיחת וידאו עם מישהי שהכינוי שלה זה ערפדית חלל.

שי

טוב, אנחנו לא יכולים לעזוב שנינו. לא נעים מהבנות.

גומא

אני בטוח שנועה, המלצרית שאתה מנסה להתחיל איתה כבר שנה, תבין שלא נעים לך מהבנות.

שי

(חושב ואז) אז איך עושים את זה?

גומא

אולי שתי הסבתות שלנו עשו תאונה באוטו אחת עם השנייה ושתיהן בבית חולים?

שי

סבתא שלי לא נוהגת.

גומא

גם סבתא שלי לא.

שי

אז איך הן עשו תאונה??

גומא

אוקי.. אוקיי.. אולי הן טסו ביחד בכדור פורח ופתאום הגיעה חסידה.

שי

גומא. די. צריך תרוץ הגיוני.

הם חושבים. נשמעות דפיקות רחוקות

שי

אתה שומע משהו? זה בא מהגג לא?

גומא

עזוב את הגג עכשיו. יש לי כיוון פפאו (מחייך)

### 1611. חוץ. גג. לילה

סגל דופק בפראות על הדלת

סגל

שי!! אנה!! גומא!!! חמוטל!!! (קולט) אה, את פה. שלי!!!

חמוטל

סגל תירגע, אז נפספס את בית הקפה, נלך מחר.

סגל

אבל מחר לא יום האהבה...לא שזה קשור. אולי נעשה חבל מצמחים ואת תשלשלי אותי למטה? כמה חזקים הפלפלים האלה?

חמוטל

למה אתה כל כך לחוץ?

סגל

כי יש לי פחד ממקומות סגורים.

חמוטל

אנחנו במקום פתוח.

סגל

אבל הדלת סגורה.

חמוטל

בוא תשב פה רגע תסתכל על הכוכבים. הנה כוכב נופל. תבקש משאלה.

סגל

והיא תתגשם?

חמוטל

מבטיחה לך.

סגל עוצם את העיניים. רץ לדלת ומנסה לפתוח בכל הכוח.

סגל

זה לא התגשם!

### 1612. פנים. חלל משותף. לילה

### 1612א. VO סבתא

שלי ואנה יושבות ומחכות שי וגומא חוזרים מהמטבח

שלי

מה לקח לכם כל כך הרבה זמן שם?

גומא

זה שי, הוא לא מרגיש טוב.

שלי

באמת? מה יש לך?

שי

וואו... כואבת לי הבטן. מעניין ממה זה.

גומא

זה בטח מהגבינה בסלט היווני.

שי

צודק, אני רגיש לגבינה בולגרית. (נאנק בכאב)

גומא

תראו, הוא ממש סובל.

אנה

שלי, אולי תיקחי את שי הביתה?

שלי

(נלחצת) מה, לבית של שי?

אנה

שמה הוא גר, לא?

גומא

לא לא לא. זה בסדר, אני כבר הבטחתי לו שאני אקח אותו הביתה.

שי

יואו אני ממש מצטער שזה יצא ככה ועוד ביום האהבה. איזו שטות, לא הייתי צריך לאכול מהגבינה הבולגרית.

שלי

לא נורא, העיקר שתלך הביתה ותרגיש טוב.

שי

בטוחה?

שלי

כן, כן, אנחנו נסתדר. פשוט תלך.

גומא

אני הייתי נשאר אבל מישהו צריך לקחת אותו.

שלי

ברור.

הבנים יוצאים.

שלי

שקרנים. זאת בכלל לא גבינה בסלט. זה טופו.

אנה

מעניין לאן הם הלכו.

שלי

מה זה משנה, העיקר שהם הלכו. יש לי דייט.

אנה

שלי, זה טו באב, לא אחד באפריל.

שלי

מליפיסנט די, דניאל דוידוב הזמין אותי לדייט.

אנה

אז איך חשבת בדיוק להתחמק מהארוחה שאת בעצמך קבעת?

הטלפון של שלי מצלצל. היא מחייכת ושמה בכוונה על רמקול

שלי (לטלפון)

היי סבתא.

סבתאOS

שלום פיצי, אני לא מרגישה טוב.

שלי

זה בסדר סבתא את כבר לא צריכה.

סבתאOS

אבל אמרת לי להתקשר פיצי.

שלי

כבר הסתדרתי. תודה. אני אבוא מחר.

סבתא OS

ביי פיצי.

שלי מנתקת.

שלי

אכפת לך לקפל פה? פשוט שימי הכל במקרר.

אנה

אין מצב. גם לי יש דייט. סוג של דייט.

שלי

מה?? אז מה הייתה תכנית הבריחה שלך?

אנה

להרעיל אתכם עם הקורקבנים.

שלי

די, לא באמת.

אנה

תטעמי פיצי.

שלי

לא תודה.(מסתכלת על הטלפון ונלחצת) יואו תראי מה השעה. מה אני אלך ככה?

אנה

אני רציתי להחליף את השחור בעיניים לשחור יותר שחור.

שלי

יש פה חדר מפוצץ באיפור ואקססוריז. אבל לא נעים לי לגעת לסגל בדברים.

אנה

פיצי, את רואה פה את סגל?

שלי

די עם הפיצי.

אנה

בסדר פיצי. בואי

הולכות לכיוון חדר התחפושות

### 1613. חוץ. גג. לילה

סגל עומד ליד מעקה הגג וצועק לכיוון הרחוב שלמטה. חמוטל יושבת ומסתכלת עליו.

סגל

גבר! הלו! גבר!

חמוטל

אל מי אתה מדבר שם למטה?

סגל

לשליח עם פרחים שמסתובב מתחת לבניין. הוא לא שומע אותי.

חמוטל

הוא לא שומע כי זה היום הכי עסוק שלו בשנה.

הוא מתיישב מיואש והיא מסתכלת למטה.

חמוטל

כולם מזמינים פרחים ליום האהבה.

סגל

כן אני יודע.

חמוטל

יש שם למטה גם מישהו עם דובי ענק.

סגל

כן אני יודע.

חמוטל

יש גם איזה שליח שמסתובב עם המון בלונים.

סגל

כן אני יודע.

חמוטל

איזו שטות זה כל המתנות האלה.

סגל

כן אני...מה?

חמוטל

למה אנשים מוציאים כל כך הרבה כסף ביום האהבה, חשבת על זה פעם?

סגל

כי זה מה שצריך לעשות כשאוהבים, לא?

חמוטל

מי אמר?

סגל

כולם. זה מה שעושים.

חמוטל

אני אומרת שכדי לחגוג את טו באב זה לא לקנות לקנות ולקנות. צריך פשוט להיות ביחד.

סגל

מה, בלי בלונים, ופרחים, וזיקוקים?

חמוטל

זיקוקים?? השתגעת? זה מפחיד את הכלבים.

סגל

צודקת.

חמוטל

אפשר סתם לשבת ביחד, לדבר, לצחוק, לספר סיפורים, רק להיות עם מישהו שאתה אוהב.

סגל

צודקת. אבל אם היה קייטרינג זה יכול היה להיות נחמד לא?

חמוטל

(מוציאה עוגייה מהכיס) יש לי עוגיית גרנולה. חצי חצי?

### 1614. פנים. חלל משותף. לילה

גומא ושי חוזרים

גומא

תראה, הן בכלל לא פה. אמרתי לך לא לחזור.

שי

מה אתה רוצה? לא יכולתי לעשות את זה לשלי.

גומא

תדע לך שאתה ממש אגואיסט.

שי

בגלל שחשבתי על שלי?

גומא

לא. בגלל שלא חשבת עליי.

שי

הן בטח נעלבו והלכו. איך עשיתי לה את זה, ועוד ביום האהבה.

גומא

הייתי נשאר איתך ובוכה אבל יש לי אני ממש מאחר לשיחה שלי עם ערפדית חלל.

שי

שלי בטח ממש עצובה.

הבנות נכנסות מאופרות ומפונפנות יותר מכיוון חדר התחפושות של סגל. שלי יוצאת בצחקוקים

אנה

אני לא מאמינה שהכרחת אותי לשים גלוס סגול.

שלי

זה יפה לך נו די

הן קולטות את הבנים ונעצרות.

שי

לאן אתן הולכות בדיוק?

גומא

זה נראה כאילו אתן יוצאות לאן שהוא.

שי

כן אה? יש לכן דייט??

אנה

לה יש דייט. לי יש רק סוג של דייט.

שי

אז כל הזמן הזה היה לכן דייט? אתן לא מתביישות?

שלי

אנחנו צריכות להתבייש?? לפחות לא עשינו הצגה שכואבת לנו הבטן.

גומא

באמת כאבה לו הבטן.

שי

כי אני אלרגי לגבינה.

שלי

גבינה שהיא בעצם טופו?

שי

היה לזה ריח של גבינה, זה מספיק.

אנה

אתה מתבלבל. הריח הוא מהשקרים שלכם.

גומא

או מהקורקבנים שלך.

שי

עזוב גומא, הן עלו עלינו. היה לי דייט בסדר? אבל חזרתי. (לשלי) כי לא רציתי שתיפגעי.

שלי

ויתרת על דייט בשבילי?

שי

כן אבל לא משנה. את יכולה ללכת.

גומא

לכי לכי, ואז כל אחד ילך לאן שהוא צריך.

שלי מחייגת

אנה

גומא ? יש לך דייט?. מי המסכנה?

גומא

דווקא מישהי חמודה. לא כמו ההוא שהטלת עליו כישוף כדי שיהיה הדייט שלך.

שלי

ששש...(בטלפון) היי דניאל. איפה אתה? מה זה הרעש הזה? אה, יש מסיבה בבית קפה.

שי

(בצער) לפחות מישהו במסיבה בבית קפה.

שלי

(לטלפון) תקשיב אני ממש מצטערת אבל שכחתי שיש לי איזה משהו חשוב, חשוב מאוד אפילו. אז נדבר טוב?( סוגרת). אין לי דייט.

שי

(מחייך) אני מצטער ששיקרתי בקשר לגבינה.

שלי

אני מצטערת שלא אמרתי לך שיש לי דייט.

גומא

הצילו! מכת סוכר! לא מצליח לעמוד בשיחה הדביקה....אני יכול כבר ללכת לדייט שלי?

אנה

גם אני זזה. (לוקחת את הטלפון שלה)

שלי

מה נו? תישארו. קבענו.

גומא

לא לא אני לא מפספס. אני שולח לה הודעה שעכשיו אני פנוי (שולח הודעה)

פתאום נשמע צפצוף בתוך החדר. אנה מרימה את הטלפון שלה וברור שהצפצוף הגיע ממנו. גומא ואנה מסתכלים בזעזוע אחד על השנייה. שי ושלי גם מסתכלים עליהם ומבינים.

גומא

יודעים מה? קבענו ארוחת ערב, אז אני נשאר.

אנה

גם אני.

גומא

אפשר קצת מהקורקבנים?

שלי

אל תאכלו מהקורקבנים!

אנה

צחקתי איתך פיצי. תאכלו תאכלו.

למשרד נכנס כנר.

כנר

סליחה מי זה סגל?

נכנסים שליחים עם פרחים, דובי ובלונים ואוכל.

### 1615. חוץ. גג. לילה

חמוטל וסגל יושבים ליד עציץ פלפלים

חמוטל

ואז יעבץ..

סגל

הצבי?

חמוטל

הצבי. הוא לא ידע שהפלפלים האלה חריפים. היית צריך לראות איך הוא רץ בכל המושב.

הם צוחקים.

סגל

את יודעת, אני קצת שמח שננעלנו פה.

חמוטל

גם אני.

סגל

וצדקת. לא צריך להוציא המון כסף כדי להנות.

חמוטל

אתה בטוח שאתה לא רוצה לטעום את הפלפל?

סגל

לא תודה. אני יכול להגיד לך משהו?

חמוטל

כן?

סגל

רציתי להגיד לך ש...בלי קשר ליום האהבה...

דלת הגג נפתחת ואנה עומדת שם.

אנה

מה אתם עושים פה.

חמוטל

אנה! איזה כיף שבאת.

סגל

ממש כיף! אכפת לך ללכת ולסגור את הדלת?

אנה

בכיף רק יש למטה הרבה אנשים ששואלים איפה אתה.

מסתכל על חמוטל

### 1616. פנים. חלל משותף. לילה

שלי שי גומא אנה סגל וחמוטל מסיימים לפנות את הארוחה. יש נרות על השולחן. בלונים פזורים במשרד, דובי גדול מונח על אחד הכיסאות, יבגני מנגן ברקע.

סגל

יבגני זה יספיק. תודה.

יבגני הולך.

שי

סגל, ממש תודה. הקייטרינג היה מעולה.

גומא

כן, הצליח להעביר לי את הטעם של הקורקבנים.

אנה

ובכל זאת חיסלת את הכל.

שלי

(לסגל) איך חשבת לארגן לנו את כל זה?

סגל

רציתי שיהיה לכם כיף בארוחה שלכם. למרות שבשביל לבלות ביחד ערב נעים מספיקה גם חצי עוגית גרנולה (מחייך אל חמוטל)

שלי

טוב נסיים לפנות פה מחר.

חמוטל

אל תשכחו לכבות את הנרות.

הם מכבים את הנרות ורק נר אחד נשאר דולק.

שי

יאללה זזנו.

כולם יוצאים. רק הנר עוד דולק על השולחן. ואז חמוטל חוזרת ומכבה אותו.

### 1617. פנים. חדר חקירות. יום

החוקר המום מול סגל

חוקר

מה?? כיביתם את הנר בסוף? אז לא ככה פרצה השריפה?

סגל

לא. מזל שחמוטל חזרה לכבות את הנר.

חוקר

אבל אמרת שכל הסיפור הזה קשור לשריפה.

סגל

הוא קשור. ככה **כמעט** פרצה שריפה.

חוקר

סגל, לך הביתה.

סגל

לא דיברנו על פלטת פרות?

חוקר

סגל, לך הביתה.

### 1618. חוץ. בית קפה. יום

שי יושב והמלצרית עומדת לידו

שי

נועה אני ממש מצטער. אני יודע שחיכית לי. ואני הברזתי וזה לא בסדר.

מלצרית

סליחה? מי אתה?

שי

שי? קבענו לאתמול. למסיבה? ולא הגעתי.

מלצרית

אה, זה בסדר. הגיעו המון אנשים אחרים שהזמנתי.

שי

מה זאת אומרת?

מלצרית

אמרו לנו להזמין את כל מי שיושב פה בקפה. לא נורא שלא באת לא הפסדת כלום. להזמין לך את המנה הרגילה שלך? פשטידת חצילים?

שי

(ביאוש) כן... שיהיה