**פרק 18– אחות של שלי**

08.10.20

### 1801. פנים. חדר חקירות. יום

החוקר יושב מול סגל

חוקר

טוב סגל, אנחנו כבר יותר מדי זמן בחקירה הזאת ועוד לא התחלנו להבין איך קרתה השריפה. אני ממש מבקש ממך להתרכז היום

סגל

אני איתך... היום באתי סופר מרוכז

נשמע צפצוף מוזר מהשעון של סגל

סגל

סליחה. זה **הלו"זלי** (LOOZLY) שלי זה שעון מיוחד כזה שמזכיר לך דברים. (מסתכל על השעון) או-אה. הוא מזכיר לי שאני אמור להיות באיזו חקירה.

חוקר

אתה בחקירה סגל.

סגל

(בגאווה) בבקשה, השעון הזה עובד.

חוקר

תכבה את זה. איפה היינו?

סגל

בחקירה. היה כתוב בלו"זלי

חוקר

די סגל. אנחנו מנסים להבין למי הייתה גישה למשרד, אז אתה היית שם וחמוטל וכמובן הילדים, אבל מה עם עוד אנשים? חברים? משפחה?

סגל

משפחה דווקא הייתה

חוקר

מי?

סגל

דניאלה.

חוקר

מי?

סגל

שנייה, אני שם לי תזכורת בשעון לספר לך מי זאת דניאלה.

חוקר

(מתעצבן) תספר לי עכשיו! מי זאת דניאלה?

סגל

בסדר, בסדר, באופן מצחיק הכל התחיל עם פרסומת לחצ'קונים.

### 1802. פנים. חלל מרכזי. יום

סגל מלווה החוצה גבר ואשה. חמוטל בעמדת הקבלה

סגל

יופי, אז כמו שהבטחתי תוך שבוע אתם מקבלים את הפרסומת, וזה הולך להיות סרטון לפנים! (הוא צוחק. אבל השניים לא מגיבים והוא מסביר) שזה מצחיק כי המוצר שלכם הוא קרם נגד חצ'קונים.(צוחק. אבל השניים עדיין לא הבינו) הבנתי. נעשה פרסומת רצינית. לא צריך להצחיק כל הזמן.

חמוטל

להתראות.

השניים יוצאים מהמשרד.

סגל

שני לחוצים.

חמוטל

אה...עכשיו הבנתי "לפנים". מצחיק.

שי שלי וגומא נכנסים לחלל המרכזי.

שי

סגל, כל הכבוד ששרדת את שני היבשים (YABSHIM) האלה.

שלי

כן, אני הייתי נרדמת כבר מזמן.

סגל

(מוחמא) ותחשבו שחצי מהזמן לא שמעתי אתכם באזנייה.

שלי

באמת? אז בכלל היית מעולה.

גומא

לגמרי. כי הוא עשה הכול לבד. לא קשור לפרסומת הפפאו שאני הבאתי.

חמוטל

סגל, יש לך עוד פגישה שאני לא יודעת עליה?

סגל

לא.

חמוטל

אז מי זאת הילדה הזאת?

כולם מבחינים לראשונה בילדה בת 12 שיושבת שם. זו דניאלה.

שי

דניאלה?

גומא

דניאלה?

סגל

דניאלה?

שלי

(בשוק) מה את עושה פה?

סגל

כן, מה את עושה פה? (לשלי) מי זאת?

שלי

זאת אחותי.

חמוטל

היא ממש דומה לך.

שלי

היא לא. (לדניאלה) שאלתי מה את עושה פה?

דניאלה

רציתי לדעת לאן את נעלמת כל יום אחרי בית ספר אז עקבתי אחרייך.

שלי

יופי, עכשיו תלכי הביתה. לא קורה פה שום דבר מעניין.

דניאלה

חוץ מזה שהשתלטת על המשרד פרסום של סבא, יחד עם כל החברים שלך אבל בגלל שאסור שידעו שאתם ילדים, לקחתם את האיש הזה, שהוא... לפי התנועות המוגזמות...אל תגידי לי, שחקן?

סגל

(עם תנועות מוגזמות) אין לי תנועות מוגזמות!

חמוטל

יו, היא ממש חכמה. אמרתי שאתן דומות.

### 1803. פנים. משרד שלי. יום

שלי מודאגת מול גומא ושי

שלי

היא לא יכולה להישאר פה.

שי

אבל אם נגרש אותה היא ישר תרוץ ותלשין עלינו.

שלי

כרגיל.

שי

(מתיישב בייאוש) אני לא מאמין שאני אומר את זה אבל...

שלי

בבקשה אל תגיד "זה הסוף שלנו".

שי

התכוונתי להגיד- הכול אבוד.

גומא

אני אומר, נחזור לתוכנית שלי. (מרים שק יוטה גדול)

שלי

גומא, אנחנו לא מכניסים את אחותי לתוך שק.

שי

למה בכלל יש לך שק?

גומא

כשאין לי רעיונות אני נכנס לתוכו. זה שק מאוד נעים.

שלי

טוב, אין ברירה. ניתן לה להישאר. אבל פשוט תתעלמו ממנה. היא אוויר. בסוף הנודניקית הזאת תישבר ותלך. תאמינו לי. רק ככה זה עובד איתה

גומא

ככה, או עם שק.

שלי

גומא די.

### 1804. פנים. עמדת קבלה. יום

אנה מגיעה למשרד כשחמוטל בדיוק מקליטה הודעה קולית בקול מתוק

חמוטל

היי מתניה. רק רציתי לבדוק מה קורה עם האוטו שלי, כי ביקשת אותו לשעה ועבר כבר שבוע. ו...אני די צריכה אותו. אז אם יוצא לך, תחזור אליי? זהו שיהיה לך יום קשת בענן.

היא מנתקת. אנה מסתכלת עליה.

אנה

הוא עוד לא החזיר לך את האוטו ואת מאחלת לו יום קשת בענן. למה את לא מאחלת לו יום ברד ממש כואב?

חמוטל

שטויות. אני לא חייבת את האוטו. מהבית שלי לכאן זה רק שלושה אוטובוסים וארבעים דקות ברגל. אבל אם הולכים דרך שדה הקוצים זה מקצר ברבע שעה.

אנה

נשמע כמו טיול כיפי.

חמוטל

מאוד (ומוציאה קוץ גדול מאחורי הגב).

אנה

אז את לא כועסת עליו.

חמוטל

למה שאני אכעס עליו? זה מתניה. ככה הוא מתנהג. את כועסת על יתוש אם הוא עוקץ אותך?

אנה

לפני או אחרי שאני מועכת אותו?

חמוטל

(בזעזוע) את מועכת יתושים??

אנה

כן. את כועסת עליי?

חמוטל

לא. אני לא חושבת שצריך לכעוס. כעס זה רגש שלילי ומיותר.

אנה

אז אף פעם לא כעסת על אף אחד?

חמוטל

לא

אנה

וואו. סבתא שלי אומרת: בן אדם שלא כועס זה כמו יום יפה בסיביר.

חמוטל

מה זה אומר?

אנה

שאין כאלה.

חמוטל

יש אותי.

אנה

עוד נראה.

חמוטל

(מגישה לה צלחת עוגיות) עוגייה?

הולכת למטבחון. אנה נשארת חושבת ומחייכת לעצמה.

### 1805. פנים. משרד שלי. יום

שלי וגומא עובדים. דניאלה יושבת על הספה. שלי מראה לגומא את השעון.

שלי

זה לו"זלי - שעון שהוא גם יומן והוא מזכיר לך איפה אתה אמור להיות.

דניאלה

מגניב, תביאי לי לראות

שלי

(נותנת בהפגנתיות את השעון לגומא) הוא מגיע בכל מיני צבעים ויש לו כל מני סוגים של צלילים של התראות

דניאלה

(לגומא) עכשיו אלי (מושיטה יד)

גומא

(מתעלם מדניאלה ומעביר בהפגנתיות את השעון חזרה לשלי) אז הם רוצים סרטון?

שלי

כן וכמה שיותר מהר. יש לך כיוון?

דניאלה

לי יש רעיון ממש טוב, אז ככה...

גומא

(מתעלם מדניאלה) בואי נראה לאן זה זורק אותי...זורק...משחק כדורסל. שחקן בדרך לסל. הוא עומד לקלוע, אבל השעון על היד שלו מצפצף פתאום. הוא עוצר, מסתכל בשעון- יש שם תזכורת, יש לך עכשיו טיפול שיניים. הוא רץ מהר לרופא השיניים. עושה את הטיפול וחוזר בזמן לקלוע את הסל.

שלי

באמת? איך כולם חיכו לו?

גומא

יש לי בתכנת עריכה אפקט מגניב כזה של פריז. זה ייצא מאוד יפה. נו?

שלי

רגע, תן לי לחשוב.

הם חושבים.

דניאלה

אני חושבת שהשחקן כדורסל צריך להיות ארנב. זה אם אתם רוצים שהפרסומת תצחיק

שלי תוקעת בה מבט כועס.

שלי

אז צריך לארגן אולם כדורסל.

גומא

(קולט מה דניאלה אמרה) רגע, זה לא רע

שלי

מה?

גומא

ארנב, כי מי שיראה את הפרסומת יחשוב על הארנב הממהר

דניאלה

מאליס בארץ הפלאות. תודה רבה (משתחווה)

גמא

יפה דניאלה

שלי

גומא? על מה דיברנו?

גומא

בסדר, היא הביאה פה אחלה רעיון. אז את אומרת קבוצה של ארנבים

דניאלה

אפשר לבנות להם מגרש קטן מקרטון

גומא

מצחיק. והרופא שיניים יהיה צב אז הטיפול ייקח המון זמן

גומא ודניאלה צוחקים. שלי עצבנית.

### 1806. פנים. מטבחון. יום

חמוטל מוציאה מגש של עוגיות. היא טועמת את העוגיות, העוגיות מגעילות

חמוטל

איכס. מה זה?

אנה מגיעה למטבחון

אנה

הכל בסדר?

חמוטל

לא. העוגיות המדהימות שלי יצאו...לא מדהימות.

אנה

לא? ואו. זה כנראה בגלל שהשתמשת במלח שהיה בכלי של הסוכר.

חמוטל

(נבהלת) מי שם מלח בכלי של הסוכר? (מחייכת) זה בטח סגל עם הבלבול שלו.

אנה

לא זו דווקא הייתה מישהי.

חמוטל

למה ששלי תעשה דבר כזה? היא לא משתמשת בסוכר.

אנה

אני עשיתי את זה.

חמוטל

אה. בטח התבלבלת. אז לא נורא, אני סולחת לך.

אנה

מה סולחת לך? הרסתי לך תבנית שלמה של עוגיות!

חמוטל

בסדר, אז אני אקפוץ למכולת להביא עוד מצרכים, למרות שהמכולת פה סגורה אז אני אצטרך ללכת למכולת הרחוקה דרך החצר עם הכלב העצבני, אני מקווה שהוא קשור היום.

חמוטל פונה ללכת.

אנה

(אנה עוצרת אותה בעצבים) את לא הולכת לשום מכולת עכשיו!

חמוטל

למה את כועסת עלי?

אנה

כי את לא כועסת **עלי!**

חמוטל

למה שאני אכעס עלייך? (מבינה ומחייכת) אה....עשית את זה בכוונה. כדי שאני אכעס? מצחיקולה שכמוך. כבר אמרתי לך, זה פשוט לא אני. טוב אני הולכת למכולת.

חמוטל יוצאת, אנה נשארת מתוסכלת. והיא אוכלת עוגייה. דווקא טעים לה. היא לוקחת מלחיה וממליחה את העוגייה עוד, ולוקחת עוד ביס.

### 1807א. פנים. חדר ישיבות. יום (עד צאת סגל - גומז)

### 1807ב. פנים. קונטרול. יום

### 1807ג. פנים. חדר ישיבות. יום (מכניסת סגל - יניב)

בחדר הישיבות גידי מחכה. בקונטרול שלי ודניאלה. שי נכנס.

שי

היי דניאלה.

שלי

שי! מה דיברנו.

שי

סליחה. מה פספסתי? איפה סגל?

דניאלה

הוא מחליף דמות לגומז.

שלי

מה אמרנו? שאת לא מדברת.(לשי) הוא מחליף דמות לגומז

סגל נכנס לחדר הישיבות בסערה מחופש לגומז, חשוב מאוד- זקן צרפתי. כלומר שפם וזקנקן

גומז

גידי? (מצביע על עצמו) גומז!

גידי

נעים מאוד.

גומז מתנפל עליו, מנשק אותו ארבע פעמים. מסחרר את גידי בסיבוב סלסה.

גומז

תראה, גידי יש לי בשבילך פרסומת פצצה, או כמו שאומרים בספרדית – בומבה!

קלוט את זה. משחק כדורסל. אבל של ארנבין...

גידי

ארנבין?

גומז

ארנבין. (תנועות של אוזניים ארנב)ארנבין.

בקונטרול

דניאלה

אני יודעת ספרדית. זה לא ספרדית.

שלי

שקט!

גומז

הן משחקין כדורסל, ארנב אחד מקבל את הכדור. הוא מכדררררר מכדררר מכדררר הוא בא לקלוע ופיתון.(פתאום)

גידי

פיתון?

גומז

לא (מדגים שוב) פית-און...עם מן סופית. פיתון פיפיפיפיפ (שעון מצפצף) השעון שלו עושה פיפיפיפיפ.

גידי

מצפצף.

גומז

בספרדית זה פיפיפיפיפ. השעון מזכיר לו שיש לו רופא שיניין. שאר ארנבין נשארים בפריז. ארנבי הולך, חוזר. קולע- ו-(בשאגה) גווווווווווווווווול!!!!!!!!!

גידי

אתה מתכוון סל?

גומז

בספרדית אומרים גול.

בקונטרול

שי

זה הרעיון של גומא?

דניאלה

אני המצאתי את זה שהם ארנבים.

שלי

ששש!!!! (לסגל) תשאל אותו מה הוא אומר.

גידי

לא הבנתי כלום אבל אני מת על זה. ארנבים, מצחיק יש לכם ראש אתם. לך תקרא לסגל בוא נחתום.

גומז

סגל! סי! ישר קלטתי מביא לך את סגל מיד.

נותן לגידי ארבע נשיקות. ויוצא בריצה.

שי

מאיפה בדיוק נביא ארנבים? ואיך הם ישחקו כדורסל ואיך נלביש לארנב את השעון??

דניאלה

יש ארנבים בפינת חי ליד הבית שלנו, נעשה להם כדורסל מגזר ואת השעון אפשר לשים על האוזן.

שי עומד להגיב לדניאלה אבל אז קולט את המבט של שלי שאומרת לו..

שלי

תתעלם! הנה סגל חוזר.

בחדר הישיבות סגל פורץ פנימה אל החדר.

סגל

מה קורה גידי? הבנתי מגומז שאהבת את הפרסומת. יאללה הולכים על זה?

גידי

סגל מה זה?

שלי (בקונטרול)

סגל מה זה?

סגל בטעות נשאר עם השפם של גומז. בלי הזקנקן רק עם השפם

סגל

(לא מבין) מה?

גידי

השפם.

סגל נוגע בשפם ונבהל. שי בקונטרול נכנס לפאניקה

שי

זהו. הלך עלינו.

גידי

לפני עשר דקות לא היה לך שפם. מה הולך פה?

שלי

סגל תגיד משהו.

סגל

אה...השפם.. הוא..

שי

אנחנו אבודים.

דניאלה

מה הבעיה, שיגיד שהוא אח שלו.

שלי

אל תפריעי עכשיו!

שי

(משתלט על המיקרופון) תגיד שאתה אח של סגל.

סגל

(בלחץ) אני אח של סגל.

גידי

מה?

סגל

(נכנס לזה) חשבת שאני סגל? (צוחק) אני אח שלו. האח התאום שלו. יניב. זה עם השפם.

גידי

אה, אז אתה גם עובד פה?

סגל

כן. גם לי קוראים סגל. אני וסגל ירשנו את המשרד מאבא שלנו...סגל.

גידי

טוב. נעים להכיר. אז נתקדם?

בקונטרול שי פונה לדניאלה

שי

(פונה לדניאלה) דניאלה, הצלת אותנו.

שלי

שי!

שי

מה את רוצה? היא באמת הצילה אותנו. (לדניאלה) את גדולה.

דניאלה

אומרים לי את זה הרבה

שי

אז איך יקראו לקבוצת כדורסל של הארנבים

דניאלה

הפועל גזר

שי

טווווב...

ומתיישב ליד דניאלה. שלי מביטה בהם רותחת.

### 1808. פנים. עמדת קבלה. יום

חמוטל בעמדה שלה. גומא רץ אליה עם שיח פלפלים עקור ביד.

חמוטל

מה זה?

גומא

את לא מאמינה מה אנה עושה על הגג. היא בטרוף שם. היא עוקרת את כל שיחי הפלפלים שלך, ודורכת עליהם.(מראה לה את השיח) תראי!

חמוטל

(בחרדה) למה שהיא תעשה דבר כזה? (בהבנה) אה, היא מנסה להרגיז אותי.(בחרדה) אבל למה הפלפלים? רק לא הפלפלים

ורצה לגג. גומא מרים טלפון.

גומא

(לטלפון) היא בדרך אלייך מפלצת.

### 1809. חוץ. גג. יום

חמוטל נכנסת לגג בריצה שם מחכה אנה.

חמוטל

אנה! רק לא הפלפלים! (מחפשת את העציצים) איפה הפלפלים?

אנה

זרקתי אותם למטה.

חמוטל

(באומללות) מה? אוי, מסכנים שלי. אני מבינה שאת מנסה להרגיז אותי אבל מה הפלפלים אשמים?

אנה

אז את כועסת?

חמוטל

לא, אני עצובה. וקצת דופק לי הלב. (מתיישבת) אוי אני חלשה.

אנה

להביא לך מים?

חמוטל

לא. אני בסדר.

אנה

(מתיישבת לידה) טוב, אבוד, את כנראה באמת אף פעם לא כועסת. אז לא באמת זרקתי את העציצים. הם שם מאחורי דודי השמש. רואה?

חמוטל

אה. באמת? (הולכת אל הפלפלים) איזה מזל. אז מה גומא החזיק ביד?

אנה

שיח שקניתי במשתלה.

חמוטל

(לאנה) ידעתי שלא תעשי את זה. את בן אדם טוב.

אנה

לא. סתם התעללתי בך בגלל שרציתי שתכעסי. אני בן אדם נורא.

חמוטל

אל תדברי ככה על עצמך. זה אסור.

אנה

אסור?

חמוטל

אסור. אם יש משהו שאני לא מוכנה לסבול זה מישהו שמדבר דברים רעים על עצמו.

אנה

(קולטת הזדמנות) אה. אבל אני באמת בן אדם רשע, גומא צודק. אני מפלצת.

חמוטל

(קצת כועסת) אנה תפסיקי

אנה

יותר גרוע ממפלצת. אני מפלצת לא מוכשרת. ומכוערת.

חמוטל

(מאוד כועסת) די! אני לא מרשה לך לדבר ככה.

אנה

זה מרגיז אותך?

חמוטל

ברור. וזה גם מעצבן אותי ואם את לא מפסיקה אני לא יודעת מה אני עושה..(בזעם) אני...אני..

אנה

כועסת?

חמוטל

כן! כועסת! (קולטת) אני כועסת!

אנה

ואיך זה מרגיש?

חמוטל

זה מרגיש...(הארה) מדהים! איך לא עשיתי את זה עד היום?!

אנה

אז עכשיו את גם כועסת עליי שהרסתי לך את העוגיות?

חמוטל

כן! זה היה מעשה לא יפה. תתביישי לך.

אנה

וגם שעבדתי עלייך עם הפלפלים?

חמוטל

כן! לא עושים דברים כאלה. (מרוצה) וואו, זה ממש משחרר הדבר הזה

אנה

רוצה לנסות את זה על עוד אנשים?

חמוטל

כן?

אנה

אז בואי נחפש את גומא. הוא גם עזר לי לעבוד עלייך.

חמוטל

(בעצבים) גומא!!!

### 1810. פנים. קונטרול. יום

שי יושב עם דניאלה. שלי בצד עצבנית.

דניאלה

חשבתי על זה, הכי טוב אם השעון על הארנב יהיה באנימציה.

שי

נכון, נעשה את זה בתלת (מימד)

גומא נכנס

גומא

נו? איך הלך?

שי

מדהים. אבל כמעט קרה אסון ואז דניאלה הצילה אותנו.

סגל נכנס עדיין עם השפם של גומז

סגל

שי, אתה גאון. איך חשבת על אח של סגל?

שי

זה לא אני, זו דניאלה.

סגל

דניאלה, כל הכבוד. המצאת לי דמות חדשה. אני מסיר בפנייך את הכובע.

דניאלה

אין לך כובע.

סגל

צודקת. אז אני אסיר בפנייך את השפם (מסיר את השפם בצרחת כאב).

דניאלה צוחקת.

שי

טוב ממש כבר בא לי להרים את הפרסומת הזאת. גומא בוא נשב על זה.

גומא

רק אם דניאלה יושבת איתנו.

שלי

היא לא יושבת ולא איתנו. דניאלה בואי איתי עכשיו.

שלי יוצאת ודניאלה אחריה.

סגל

איזה כיף שיש לי אח!

### 1811. פנים. משרד שלי. יום

שלי נכנסת עם דניאלה.

דניאלה

בסדר בסדר, הבנתי. אני אשב ואשתוק.

שלי

את לא תשבי ותשתקי כי את הולכת הביתה. ומצידי תספרי לכל העולם מה אנחנו עושים פה. ממילא כל מה שאת יודעת לעשות זה להרוס.

דניאלה

רק ניסיתי לעזור עם הפרסומת

שלי

לא ניסית לעזור, נדחפת. כי זה מה שאת תמיד עושה, נדחפת.

דניאלה

אבל גומא רצה שנשב עם שי

שלי

לא גומא ולא שי, תפסיקי כבר להידבק לחברים שלי

דניאלה

אבל...

שלי

ביי

דניאלה הולכת עצובה. שי נכנס

שלי

זהו. היא לא תציק לנו יותר.

שי

היא לא ממש הציקה

שלי

היא הציקה לי בסדר, בשביל זה היא באה לפה, בשביל להציק

שי

היא רק רוצה להיות איתך.

שלי

אתה לא מבין בזה כלום.

יוצאת כועסת

### 1812. פנים. חדר חקירות. יום

החוקר מול סגל. השעון של סגל מצפצף

סגל

טוב. הזמן שלנו נגמר. (קם ללכת)

חוקר

סגל! רק אני מחליט פה מתי הזמן שלנו נגמר.

סגל

צודק (מתיישב) אבל השעון צפצף, אז הזמן של משהו נגמר...אולי שמתי עוף בתנור?

חוקר

סגל! תתרכז.

סגל

בסדר, אבל אם העוף שלי נשרף זאת אשמתך. במחשבה שנייה אין לי בכלל תנור.

חוקר

סגל!!

סגל

אז איפה היינו? אז דניאלה המציאה את אח של סגל. ואיזה כיף היה לשחק את הדמות הזאת...

יום חדש

### 1813. פנים. חדר ישיבות. יום

סגל עם השפם – בתור יניב אח של סגל. מולו גידי

גידי

אבל סגל אמר ש...

סגל (יניב)

עזוב את סגל, הוא תמיד היה טמבלול. אתה יודע שאני גדול ממנו בחמש דקות? אני ירשתי את השכל והוא ירש... כלום. (וצוחק)

### 1814. פנים. חדר ישיבות. יום

סגל כיניב, מול שירה (לקוחה של המשרד מפרק אחר)

סגל (יניב)

עזבי, מה יש לך לחכות לסגל? סגל הוא כמו צב, הוא איטי. את יודעת שבכל יומולדת שלנו, עד שהוא היה זז, אני הייתי מכבה את כל הנרות של העוגה? משאלה אחת הוא לא הצליח לבקש. (וצוחק)

### 1815.פנים. חדר ישיבות. יום

סגל כיניב מול אורלי (הלקוחה מהפרק הראשון). הוא מסתכל הסלט שמונח על השולחן.

סגל (יניב)

של מי הסלט הזה?

אורלי

של סגל.

סגל (יניב)

יופי. הוא לא רוצה יותר (ואוכל את הסלט)

### 1816. פנים. חדר ישיבות. יום

מעבר זמן קצר. אורלי עדיין שם וגם הסלט האכול. סגל נכנס כסגל

סגל

מה זה? איפה הסלט שלי?

אורלי

אח שלך אכל אותו.

סגל

מה?? (ויוצא בצעקות) יניב! בוא הנה, מה אתה אוכל לי את הסלט?

### 1817א.פנים. חדר ישיבות. יום

### 1817ב. פנים. קונטרול. יום

סגל כיניב מול מני (לקוח מפרק אחר)

סגל (כיניב)

עזוב אותך מסגל, הוא לא יודע לקפוץ על הזדמנות. כל החטיבה הוא היה מאוהב בוורדית נחמיאס. ומי בסוף הציע לה חברות? האח המוצלח יותר (וצוחק)

שלי בקונטרול מביטה בסגל בזעזוע

סגל (כיניב)

תאמין לי הסגל הזה עפיפון ועם אחד כזה אתה רוצה לעשות עסקים?

שלי מודאגת בקונטרול.

**מעבר זמן....חוץ בניין.**

### 1818. פנים. עמדת קבלה. יום

חמוטל מקליטה הודעה בטלפון בצעקות.

חמוטל

תקשיב לי טוב מתניה זאת ההודעה האחרונה שאני משאירה לך, אני כועסת! מאוד! ואני רוצה לראות את האוטו שלי פה למטה בחנייה עוד שעה, אחרת- אני לא אחראית למעשיי! ברור?? (מנתקת)

אנה שיושבת בפינת הישיבה מסתכלת על חמוטל. שליח נכנס ומביא חבילה.

חמוטל

(צורחת עליו) אני ביקשתי לא להניח לי פה חבילות, רק בכניסה. מה כל כך קשה??

השליח מניח את החבילה בכניסה ויוצא מבוהל. שי עובר שם

חמוטל

(בנחמדות) שי, אתה יכול הנמיך את המזגן?

שי

אוקיי.

חמוטל

(בכעס גדול) לא אוקי!! לא אוקיי! תנמיך את המזגן עכשיו!

שי יוצא משם מבוהל. אנה מסתכלת על חמוטל קצת בדאגה.

אנה

נראה לי שקילקלתי אותה.

רואים פתאום שליד אנה נמצא השק של גומא. הוא יוצא מתוכו.

גומא

את מי?

אנה

את הנחמדה (מצביעה על חמוטל)

גומא

קילקלת? אז תתקני.

הם מסתכלים על חמוטל שצורחת על זבוב.

חמוטל

עוף מכאן. מה נדבקת אליי?!

גומא מתחפר בחזרה בתוך השק. אנה מביטה בחמוטל.

### 1819. פנים. חדר תחפושות. יום

סגל מוריד את השפם. מרוצה מעצמו. שלי מגיעה אליו

שלי

מה אתה עושה? עוד שנייה אף אחד לא ירצה לעבוד איתנו בגלל היניב הזה. אני מציעה שתרגיע אותו.

סגל

באמת? כי הרגשתי שאני יכול יותר. למה שיניב לא ישים לסגל נעצים על הכיסא.

שלי

מה? למה שהוא יעשה דבר כזה?

סגל

כי זה מה שאחים עושים אחד לשני, לא?

שלי

זה מה שהיית עושה לאח שלך?

סגל

אני בן יחיד, אבל כולם יודעים שאחים דוחפים, מציקים, מושכים בצמות. (שלי נותנת לו מבט) היו לי צמות כשהייתי קטן, עזבי, סיפור ארוך.

שלי

סגל. תשנה את הדמות של היניב הזה וזהו.

סגל

למה? ככה זה אחים לא? מעצבנים כאלה שרק מנסים להידחף לך כל הזמן.

שלי

בסדר, אבל הם עושים את זה רק כי הם רוצים תשומת לב. הם אוהבים אותך ורוצים להיות איתך.. (היא קולטת) אוי.

סגל

את צודקת. פגעתי בעצמי, חבל שאני לא יכול להתנצל

שלי

מזל שאני יכולה.

### 1820. חוץ. גג. יום

חמוטל עומדת מול עציץ הפלפלים עם מטלית ושפריצר ביד וצועקת בכעס על הצמחים.

חמוטל

מה? אתם עושים צחוק? תראו כמה אבק יש עליכם, זה בלתי נסבל!

אנה נכנסת

אנה

אה? את פה? כי מתניה התקשר.

חמוטל

אז למה לא ענית?? אני צריכה את האוטו שלי.

אנה

עניתי. הוא התנצל שהוא לא ענה לך עד עכשיו כי הוא בבית חולים.

חמוטל

מה?

אנה

כן, הייתה לו דלקת בתוספתן. אז היו צריכים להוציא לו אותו.

חמוטל

(נבהלת) אוי! ואני כעסתי עליו סתם. אני בן אדם נוראי. אמרתי לך, אסור לכעוס על אנשים. במקום לכעוס עליו הייתי צריכה להיות איתו. כמו בפעם הקודמת כשהוציאו לו את התוספתן. רגע, כמה תוספתנים יש לבן אדם?

היא מסתכלת על אנה שמחייכת

חמוטל

מה?? עבדת עליי עוד פעם? הוא לא התקשר בכלל? (כועסת עליה) למה עשית את זה? (אבל אז נרגעת) כי ניסית להראות לי שהגזמתי עם הכעס (כועסת) אבל עכשיו אני באמת כועסת. לא עושים דברים כאלה (נרגעת) אלא אם רוצים לעזור. היי תראי, אני גם כועסת וגם סולחת.

אנה

כן אבל אולי כדאי לא לעשות את זה באותו זמן

חמוטל

צודקת, זה עושה סחרחורת.

אנה

סליחה שהטרפתי אותך ככה. הגזמתי.

חמוטל

זה בסדר, זה ממש טוב שאני גם כועסת לפעמים. אבל רק לפעמים. עכשיו למשל? אני כועסת! אז קחי

ומושיטה לה את השפריצר והמטלית

אנה

מה זה?

חמוטל

תנקי את האבק מהפלפלים וגם מהחצילים.

אנה

את צוחקת איתי עכשיו?

חמוטל

(בכעס) לא! (בחביבות) שיהיה לך יום קשת בענן (ויוצאת בחיוך)

**יום חדש**

### 1821. פנים. משרד שלי. יום

### 1821א. VO ארנב

שלי ודניאלה צופות בפרסומת -שאנחנו לא רואים-אבל נשמע קול חמוד של ארנב: "מזל שיש לי לו"זלי". הסרטון מסתיים ושלי סוגרת את הלפטופ

שלי

נו, מה את אומרת?

דניאלה

הייתי מחליפה את הארנב הלבן. הוא לא שחקן מספיק טוב.

שלי

בסדר, נודניקית. אבל יצא יפה לא? גם בזכותך.

דניאלה

בעיקר בזכותי.

שלי

שמענו. את יודעת, גם לי חסר הזמן המשותף שלנו יחד

דניאלה

מה? אני לא יודעת על מה את מדברת

שלי

על זה שהתחלתי להיעלם כל יום אחרי בית ספר ואנחנו כבר פחות מבלות יחד.

דניאלה

לא שמתי לב לזה בכלל

שלי

הנה קחי

מגישה לה שעון

הכנסתי לשעון הזה תזכורת כל יום שלישי בשעה חמש לבילוי משותף שלנו. ככה פחות תתגעגעי אלי

דניאלה

לא התגעגעתי אליך לשנייה

שלי

גם אני אליך

חיבוק

### 1822. פנים. חדר חקירות. יום

סגל יושב מול מרציאנו

סגל

מרגש אה?

מרציאנו

תגיד, יש מצב שהדניאלה הזאת ביקרה במשרד לפני השריפה

סגל

מממ... לא

מרציאנו

מה?? אז למה סיפרת לי את כל הסיפור הזה?

סגל

אתה ביקשת ממני

מרציאנו

כי חשבתי שזה קשור לשריפה

סגל

אה! השריפה, מחר נדבר על זה. ואל תדאג, שמתי לי תזכורת בלו"זלי. סאלאמת מרציאנו.

סגל יוצא ומרציאנו מליט פניו בידיו