**אנדרדוגס**

**פרק** 6 **– "רשיון בתחת שלי"**

דראפט הפקה מס' 1

תאריך: 29.10.2018

כותבים: אריק גולדשטיין, יניב הלפגוט, מוטי וסרמן ואלון חמאווי.

עורך תסריט: עוזי וייל

**פרק 6 – רשיון בתחת שלי**

# חוץ, רחוב, יום.

## **בכר** הולך ברחוב בגאווה ושורק לעצמו, על כתפו שק הכסף שקיבל ממאבטחי הברינקס. ניידת משטרה עוצרת לידו, בניידת **שוטר ושוטרת**.

שוטר

מאיפה אני מכיר אותך?

בכר

אה... אהלן... מהמיץ תפוזים אולי? או מדוגאיט האוכל של הכלבים?

שוטר

אה! אני מנגב איתך את התחת!

בכר

נכון, נכון... הנייר טואלט. פצץ אחי.

שוטר

בוא תעלה.

בכר

אה... לא תודה, אני בדיוק...

שוטר

תעלה תעלה! ניקח אותך לאן שאתה צריך.

## בכר מהסס לרגע אבל נכנס לרכב.

# חוץ, ניידת משטרה, יום.

## בכר יושב בניידת מאחורה, בידיו השק עם הכסף.

שוטר

אל תשכח לנגב! בונה סלוגן ענק!

בכר

תודה רבה. קריאייטיב שלי...

שוטרת

לאן לקחת אותך?

בכר

פה לבן-גוריון 36.

## שיר מתנגן ברדיו.

שוטרת

תגביר תגביר!

## השוטרים פוצחים במחרוזת ליפסינק מהירה.

שוטר ושוטרת (Call Me Maybe)

I just met you, this is crazy, here's my number, so call me maybe!

## בכר המום מאחורה.

שוטר ושוטרת (All the single ladies)

All the single ladies, all the single ladies

שוטר ושוטרת (Let it go)

Let it go let it go, can’t hold me back anymore…

## בכר נהנה ומצטרף לשירה.

כולם

I'm not your toy! Not your toy… You stupid boy, stupid boy…

## לבכר מתפזרים שטרות, הוא תופס אותם.

# חוץ, רחוב, יום.

## בכר מנופף לשוטרים לשלום.

שוטר (מהאוטו)

אל תשכח לנגב!

## **לוגו – אנדרדוגס**

# פנים, בנק, יום.

## רונית סופרת כסף במכונת מזומנים, היא מביטה בחשדנות בכלבים שמחייכים אליה בחזרה.

רונית

157 אלף שקלים... זה הרבה כסף... מאיפה אמרתם שהשגתם את כל זה...? (מתעטשת)

בכר

לבריאות. מתנה מסבא שלי מדנמרק. הוא נתן אה... לכל הנכדים.

רונית

מאיפה יש לסבא שלך כל כך הרבה כסף? (מתעטשת)

כולם

לבריאות.

צביקה

מהימורים, מה זה חשוב העיקר הבאנו את הכסף.

רונית

בסדר, סתם... התעניינתי... (מתעטשת)... לא יודעת מה יש לי... יש פה חתול?

כולם ביחד

חתול? מה פתאום חתול, אין פה שום חתול, אתה ראית חתול? אני לא ראיתי שום חתול.

רונית

יופי כי אני אלרגית לחתולים.

הזנב של ג'פרי עולה לידה, היא לא שמה לב.

רג'י

אז זהו, עכשיו אנחנו יכולים לקבל משכנתא?

רונית

נפתח לכם חשבון שתוכלו להפקיד אליו את הכסף, ואז תגישו בקשה למשכנתא.

רג'י

רונית, אתם פשוט מגשימי חלומות.

הזנב של ג'פרי מופיע בצד השני שלה.

רונית (מתעטשת)

אני רק צריכה את הרשיונות שלכם ונתחיל להזיז עניינים.

רג'י

את מה??

רונית

הרשיון כלב שלכם, מהבעלים שלכם...

## ג'פרי שם את הזנב שלו על פניה של רונית, רג'י מושג אותו, דפיקה מתחת לשולחן.

ג'פרי (אוף סקרין)

איה!

רג'י

תגידי רק, ואם נגיד אין לנו בעלים, אז מאיפה מביאים רשיון?

רונית (מוציא דפים)

טוב רגע... בואו נראה... אתם מצהירים בזאת שאין לכם בעלים, לא יהיו לכם בעלים, אתם מוותרים על בעלים...

## קלוז אפ על רג'י, רק הוא ממשיך לשמוע את קולה של רוונית

רונית (בדמיונו של רג'י)

אתם מפקירים את הבעלים, לא אכפת לכם מהבעלים, אתם זבל של כלבים, אבי לא יסלח לכם בחיים, אתם בוגדים, בוגדים, בוגדים...

## חוזרים לשלושתם.

רונית

ואתם מוותרים על הזכות לבעלים לנצח נצחים ולכל החיים?

כולם

כן.

## רונית מוציאה 3 קלסרים ענקיים.

רונית

אז אתם רק צריכים למלא את זה בעט כחול בשלושה העתקים, לחזור לפה עם שני עדים שיעידו שזה אתם, 12 תמונות פספורט, כל אחת בחולצה אחרת, ואז תוך שלושה חודשים תקבלו את האישור בדואר.

רג'י

זה ייקח לנו שנה למלא את כל זה, אין משהו אחר?

רונית

יש את המסלול המהיר.

צביקה

אה מעולה, מה זה המסלול המהיר?

רונית

אתם עושים את כל זה, אבל מהר.

# חוץ, גינת כלבים, יום.

## הכלבים יושבים עם הדפים.

בכר

עוד שלושה חודשים עכשיו עם הרענן הזה? אין מצב...

צביקה (מסתכל בדפים)

...איפה אמא שלי הייתה מ-2004-2008? הסתובבה עם דוברמנים, מאיפה אני יודע...

רג'י

טוב אין מצב שנמלא עכשיו את כל הדפים האלה, אנחנו נצטרך למצוא את הרשיון המקורי שלנו. שלי בטח בבית הישן.

בכר

למה אתה חושב?

רג'י

אני מכיר את אבי, הוא מפוזר, הוא בטוח השאיר את זה בבית... שלך בטח אצל שירלי?

בכר

מה שנקרא שיהיה בהצלחה...

צביקה

ראית מה כתוב פה? באיזה רחובות אני משתין וכמה פעמים? נו אני לא עונה על השאלות האלה.

רג'י

אבל אתה חייב להשיג רשיון.

צביקה

לא בשבילי כל החדירה לפרטיות הזאת. אני לא רוצה שאף אחד יידע עלי כלום. תכף הם יתחילו לשלוח לי חשבון זה, וחשבון זה, ופתאום לוקחים לך זה, וכזה וכזה, עזוב, אני אשאר משוטט בלי רשיון.

רג'י

אבל אנחנו חייבים את התעודה הזאת בשביל לקבל משכנתא.

צביקה

אל תדאג. אני אשיג לך רשיון בלי שאני אצטרך למלא באיזה תנוחה אמא שלי עשתה אותי. די.

בכר (עם הכסף)

רג'י, רגע, מה נעשה עם הכסף?

רג'י

תשמור אותו איתך. אני בינתיים אלך לבית הישן של אבי ויעל. ואני חייב להעיף את האזיקים האלה כבר, איפה המפתח המחורבן הזה בכלל, ג'פרי?

ג'פרי

אצל ענת במדבר בפסטיבל טנטרה, היא תחזור רק בערב...

רג'י

טוב, אז תבוא איתי, ונגיד שאנחנו מתרימים למשהו.

ג'פרי

אולי לעמותה לליייירדייים.....

# פנים, חדר מדרגות, יום.

## רג׳י וג’פרי בחדר מדרגות, רג'י דופק בדלת.

ג'פרי

מי גר פה עכשיו בכלל?

רג'י

אין לי מושג, בטח איזה חבר חנון שלהם מההייטק.

## הדלת נפתחת ומולם עומד **ריקו**, מדריך סלסה צבעוני, עטוף במוסיקת סלסה מצחיקה.

ריקו

או! אולה אמיגוס! ברוכים הבאים, אתם השיעור של 11?

רג'י

אה... בטח, השיעור של 11, זה אנחנו!

ריקו

באתם להרגיש את הפואגו?

רג'י

אה.. בטח! להרגיש את הפואגו, נכון ג'פרי?

ג'פרי

העיקר שנרגיש משהו כבר...

# פנים, בית אבי ויעל, יום.

## שלט ניאון מנצנץ – " דאנסינג ריקו". [שיר לטיני](https://www.youtube.com/watch?v=9LDea8s4yZE) מתנגן ברקע.

ריקו

יש לכם ניסיון? רקדתם פעם?

רג'י

אה, כן... האמת, בדיוק פה.

ריקוד

ומה זה חמודים אתם קשורים אחד לשני?

רג'י

כן, הוא... מזייף לי בסיבובים אני צריך שהוא יישאר קרוב.

ג'פרי

זה אני... מזייף בסיבובים...

ריקו

אצל ריקו אף אחד לא יזייף! אצלי תרגישו את הפואגו בוער מבפנים. כמו צ'יקו לצ'יקיטה, כמו בוריטו לבוריטה.

ג'פרי

אבל זה עושה פלוצים.

ריקו

בדיוק, פואגו! (לרג'י) קדימה, תשתמש בקולו, בלי פ-חד!

## השניים רוקדים, ריקו תופס לרג'י את התחת ומצמיד אותו לג'פרי. רוקדים קצת.

רג'י

ריקו, החתול שלי חייב ללכת לשירותים, יש לך ארגז חול אולי?

ריקו

לא חושב... לא יודע...

רג'י

אהה... נראה לי יש קופסא במרפסת שירות מצד שמאל ליד המכונת כביסה, אולי תשים בה קצת אדמה מהעציץ.

ריקו

נכון... צודק! רגע אביא לך. בינתיים תנו למוסיקה להוביל אתכם! לבונגוס לרגש אתכם, ולבוריטו לשחרר אתכם!

רג'י

אנחנו בינתיים נתאמן לנו... הנה ג'פרי, תזיז את הקולו... את הקולו...

## ריקו הולך למרפסת שירות.

רג'י

מה יש לו, הוא קצת לא בסדר...

ג'פרי

למה, הוא מתוק...

## השניים מחפשים בארונות. צלצול חזק בדלת נשמע, ריקו חוזר.

ריקו

אונו מומנטו חברים, סליחה רגע.

רג'י

אולי זה בארון הזה...

ריקו (מציץ בדלת)

פאק! אה... רגע!

רג'י

אה... זאת ציונה הבעלת בית...

## ריקו מכבה את המוסיקה.

ריקו

אה... מהר, תתחבאו, אסור לי פה בעלי חיים.

## ריקו מכניס אותם לארון, הוא פותח את הדלת לציונה והשניים שומעים ורואים את השיחה דרך חרך בארון, הארון נסגר על הזנב של ג'פרי.

ריקו

אולה סיונה! קה פסה? למה פרצוף שלך ככה כרוב?

ציונה

מה עם השכר דירה שלי? אתה מאחר בשבוע...

ריקו

אה... סיונה... אמרו לך פעם שאת סקסית...

ציונה

מה, אף פעם לא...

## ריקו משכיב אותה ומנשק אותה.

ג'פרי (בארון)

איזה פואגו, רג'י... כזה אני רוצה.

רג'י

איכס...

## ריקו מוציא זוג שיניים.

ריקו

זה שלך מאמי, אל תשכחי.

ציונה (המומה ומסמיקה)

אני ממתינה לכס...

## ריקו סוגר את הדלת על ציונה.

ריקו

פווו...

# פנים, המקום של פרוספר, יום.

## צביקה מגיע למוסך ריק ומלוכלך. **גאווי** הרוטווילר יושב עם **פרוספר**, נכה מרותק לכסא גלגלים שלא יכול להזיז את גופו. על צווארו של פרוספר מפית, גאווי מאכיל אותו קומפוט., הוא נעמד מול צביקה והם מסתובבים זה סביב זה.

צביקה

אהלן, פרוספר, אל תקום. (לגאווי) אהלן...

גאווי

מה אתה עושה פה, צביקה? לך הביתה.

צביקה

מה קרה, לא באתי אלייך, באתי לפרוספר.

גאווי

טוב מה אתה הולך אחרי?

צביקה

אתה הולך אחרי!

פרוספר

שקט גאווי. שב. ארצה, עמוד, שב. לך תביא לי סודה.

גאווי

כבר בוס.

## גאווי הולך משם.

פרוספר

כלב טוב, ממושמע. מה בשבילך צביקה?

צביקה

תגיד אתה יכול לארגן רשיון כלב?

פרוספר

אה... רשיון כלב. זה לא כזה פשוט אבל... נכין לך.

## גאווי חוזר עם סודה.

פרוספר

צביקה אתה רוצה לשתות משהו?

צביקה

מים בטעם אבטיח יהיה סבבה.

פרוספר

גאווי לך תביא לו.

גאווי

מאיפה אני אביא לו עכשיו מים בטעם אבטיח?

פרוספר

תיקח מים, תחתוך אבטיח, ו...תערבב.

גאווי

כבר בוס...

צביקה

מתי זה יהיה מוכן?

פרוספר

עוד שעתיים.

צביקה

יש איזה בייגלה בצד?

פרוספר

גאווי תביא לו גם בייגלה בצלחת יפה.

גאווי ( VOמלא בעצבים)

מייד בוס...

## רעש של צלחות נשברות מהצד, פרוספר וצביקה מביטים בו.

צביקה

כמה יעלה לי הרשיון הזה?

פרוספר

לא לוקח כסף מכלבים, יא פינצ'ר. אני רוצה שתחזיר לי טובה קטנה במקום. אתה מכיר את ניסו מהירקות? הוא חייב לי 5000 שקל, לך תיקח אותם ממנו. אם הוא לא מוכן לשלם אני רוצה שתתן לו ביס.

צביקה

אני כלב נובח אני לא נושך פרוספר. למה שלא תשלח את גאווי, הוא יותר מפחיד ממני.

פרוספר

יש לו קרב חשוב מחר הוא צריך לנוח לפני. אתה רוצה את הרשיון שלך, לא? גאווי, צלם את צביקה תמונת פספורט לרשיון אח"כ לך תביא לנו שק של ברווזים לאמבטיה, נעשה אמבטיה ככה טובה. צביקה אתה רוצה שגאווי יעשה לך גם אמבטיה?

## גאווי חוזר עם מים אדומים ובייגלה.

צביקה

לא לא, תודה אני מסודר.

פרוספר

איזה אמבטיות הוא עושה. נראה לי, אני לא באמת מרגיש...

# פנים, אולפן, יום.

## בכר מגיע לפינת הפקה ולוקח לעצמו בורקס, שומע שני תאורנים, מתחבא מאחורי סטנד.

תאורן 1

אתה בא למסיבת בריכה שבוע הבא אצל שירלי?

תאורן 2

כן, בבית החדש שלה. שמעתי שיש לה שם בריכה וזה... מאיפה יש לה כל כך הרבה כסף?

תאורן 1

מהתמלוגים של הנייר טואלט. נראה לי יש שם מליונים.

בכר (לעצמו)

מליונים?

תאורן 2

מדהים איך מקמפיין אחד אפשר לעשות כל כך הרבה כסף. מטורף.

## התאורן מזיז את הסטנד ובכר נשאר חשוף.

תאורן 2

אה בכר, מה קורה? אתה בא למסיבה של שירלי?

בכר (לעצמו)

בטח בטח גבר... (לעצמו) בת זונה...

# פנים, שירותים, יום.

## בכר מתפרץ ל**שירלי** לשירותים באמצע העניינים.

בכר

בריכה הא?

שירלי

אמא! בכר, עוף מפה!

בכר

קנית בית מהכסף של הנייר טואלט?!

שירלי

בכר, זה לא המקום המתאים לנהל את השיחה הזאת.

בכר

זה בדיוק המקום המתאים לנהל את השיחה הזאת! את גנבת אותי כל השנים! תביאי לי עכשיו את הרשיון שלי!

שירלי

רשיון בתחת שלי בכר, לא מביאה לך כלום, צא מפה!

בכר

לא מביאה כלום, מה...? חכי תראי... וכל זה (מעיף נייר טואלט באוויר) שלי!

## בכר לוקח את כל נייר הטואלט מהתא וטורק את הדלת על שירלי ההמומה.

# פנים, בית אבי ויעל, יום.

## [שיר שקט וסקסי](https://www.youtube.com/watch?v=ZFpCALtVUcE) מתנגן ברקע. ריקו מכוון את ג'פרי ורג'י ביחד.

ריקו

כלל ראשון בבאצ'טה רגל נכנסת טוסיק יוסא. תוציא את הטוסיק פורוובור עם רגש, (משחרר נפיחה) הופס, נראה לי זה הבוריטו מהבוקר, אני כבר חוזר... תמשיכו להתאמן בינתיים, תרגישו את הפואגו (משחרר נפיחה) ווהו, חלפיניו, חריייףףף!

רג'י

מרגישים את הפואגו! רד ממני, הוא הלך. נשאר לנו רק המטבח.

ג'פרי

רגע, מה עם הבאצ'טה...?

# פנים, מטבח אבי ויעל, יום.

## רג'י פותח את ארונות המטבח מפשפש אבל לא מוצא כלום.

רג'י

טוב זה גם לא פה. פאק. זה כנראה אצל אבי... איזה בעסה. עזוב, בוא אני אחזיר אותך הביתה...

ג'פרי

רגע תחשוב! כשהוא אימץ אותך, מה אתה זוכר מאותו יום?

רג'י

הוא אסף אותי מהיריד אימוץ, קנינו רצועה וקצת אוכל בחנות חיות... וכשנכנסו לפה הוא אמר לי שהוא חייב להתקלח כי בבוקר הוא היה ב...ים! הוא היה בים! התיק של הים!

# פנים, מרפסת שירות אבי ויעל, יום.

## רג'י פותח ארון ורואה תיק, הוא מחטט בו ומוציא כפכפים, מגבת, ותיק אימוץ ובו הרשיון שלו.

רג'י

הנה זה! תודה ג'פרי!

ג'פרי

יוווו... איזה גור חמוד היית פעם...

## רג'י רואה תמונה שלו בתור גור עם אבי, הם שמחים ומחוייכים.

רג'י

כן, פעם... בוא נעוף מפה.

# פנים, בית אבי ויעל, יום.

## מדריך הסלסה יוצא מהשירותים.

ריקו

ווהוו, איזה אש יצאה שם חברים! כמו להביור!

רג'י

יופי, טוב, אני חושב שהתאמנו מספיק. ג'פרי כל כבוד ממש השתפרת עם הסיבובים, אז אנחנו נזוז לנו...

ריקו

רגע, אני רוצה שתבואו לתחרות הסלסה שלי שבוע הבא!

ג'פרי

יה, בטח שנגיע!

רג'י

תודה, אני לא יודע אם יהיה לנו זמן לבוא לתחרות...

## ריקו פותח להם את הדלת, בפתח עומדים זוג השוטרים המזמרים.

שוטר

את תדפקי...

שוטרת

לא אתה תדפוק...

רג'י (יוצא מהדלת)

תהנו מהפואגו! תיזהרו מהבוריטו!

# פנים, המקום של ניסו, יום.

## צביקה נכנס לחנות, **ניסו** יושב וצופה במירוץ סוסים.

צביקה

אתה ניסו?

ניסו

ניסו לא פה הוא נסע לאנגליה.

## מחדר אחורי יוצא שליח עם עגלה.

שליח

ניסו שמתי לך את התפוחי אדמה מאחורי החסות.

צביקה (בציניות)

אז אתה לא ניסו? אתה חייב לפרוספר 5000 שקל, באתי לקחת אותם.

ניסו

אחח... בן זונה, פעם אחרונה שאני שם על ביג ווילי, גדול גדול אבל מגיע אחרון. וואלאק אין עלי שקל נשמה, תבוא בשש אחרי המירוץ הבא אולי יילך לי יותר טוב.

צביקה

.תמיד תשים על הכי קטן, הם הכי רעבים. שמע ניסו, אני לא רוצה בעיות. בוא תביא לי את מה שאתה חייב לפרוספר וזהו. אחרת אני אצטרך לנשוך אותך.

ניסו

אין לי פה כלום, רק את הטופס של המירוץ.

צביקה

לא טוב לי הטופס.

ניסו

מה אני אגיד לך בוא תנשך אותי וזהו נגמור עם זה, רק לא ביד של הגירודים...

## צביקה תופס לו את היד ובא לנשוך אותה, לפתע **שני מעקלים** נכנסים לחנות.

מעקל

הוצאה לפועל, אתה ניסו?

ניסו

מה פתאום, ניסו לא פה בכלל.

צביקה

הוא נסע לאנגליה, אנחנו באמצע משהו צאו מפה.

מעקל

טוב כשהוא חוזר מאנגליה תגיד לו שיש לו 14 יום לשלם לביטוח לאומי אם לא נעקל לו את כל החנות.

ניסו

מה פתאום, סידרתי את זה!

מעקל

לא יודע, דבר איתם תסגרו את זה. (מרים אננס) איך בא לי אננס, כמה זה האננס?

ניסו

אה... שלוש מאות!

מעקל

שלוש מאות מה?... אתה חושב שאפשר לעבוד עלי מה? (לוקח לו את כל הארגז) זהו, מעוקל. אם אתה רוצה תבוא תדרוש אותו בהוצאה לפועל... תסגור את העניינים שלך בביטוח לאומי, יש לך 14 יום.

צביקה וניסו ביחד

בן זונה שידחפו לך... א-ב-ט-י-ח.

## צביקה וניסו מביטים אחד בשני, צביקה עוזב אותו.

צביקה

יש לך מזל שבאו לפה אנשים אחרת הייתי קופץ עליך. אני אוותר לך הפעם. אבל אם מישהו שואל נתתי לך ביס גמרתי לך את היד.

ניסו

אין בעיה, אני לא אגיד כלום.

צביקה

תגיד אני יכול לקחת לי כמה עגבניות?

ניסו

בטח, קח כמה שאתה רוצה...

צביקה

ותביא את החולצה שלך...

# פנים, אולפן אורלי וגיא, יום.

## אורלי, גיא ובכר סביב השולחן.

גיא

וואו, המלפפון הזה אשכרה בטעם כבש, זה הולך להיות להיט. ועכשיו אנחנו מצטרף אלינו לאולפן בכר, דוגמן...

בכר

שחקן...

גיא

שחקן, כמובן. בכר, אתה מביא לנו היום סיפור לא ייאומן.

## מתחתיו מופיע כיתוב: "בכר – דני ענק, נוצל על-ידי בעליו במשך שנים".

בכר

אהלן אורלי, היי גיא. אז כן, באמת לא ייאומן.

אורלי

אתה בעצם הכלב החמוד שעל הנייר טואלט.

בכר

נכון נכון.

גיא

אני חייב להגיד לך ולצופים שלנו שהרגע השתמשתי בו. והרכות... וואו.

אורלי

אז בכר, מה בעצם קרה?

בכר

לפני כמה שנים, כשהייתי עוד גור, הצטלמתי לקמפיין של הנייר טואלט והלקוח אהב אותי אז הוא שם אותי על הנייר עצמו. יש ריבועים שאני מופיע פעמיים, יש שלוש, חלק חתוך, אבל זה אני שם.

אורלי

ואז אתה מגלה מה בעצם?

בכר

שירלי, ה...בעלים שלי, אם אפשר בכלל לקרוא לה ככה, עשתה עלי קופה. כל פעם שמישהו ניגב את התחת עם הפרצוף שלי היא עשתה שקל מהתמלוגים.

אורלי

ואיך אתה חי עם העובדה שזה הנייר טואלט הכי נמכר בארץ?

בכר

בארץ? באירופה! היא עשתה מליונים! היא קנתה עכשיו בית עם בריכה, מהפרצוץ שלי! ואני לא ראיתי שקל...

אורלי

ועכשיו אתה מתכוון לתבוע לעצמך את הבית שלה?

בכר

נכון אורלי. גם את הבריכה. ואני לא מוכן לשתוק יותר. אני רוצה שכולם יידעו ש....

גיא

רגע, מודיעים לי עכשיו באוזניה ששירלי צופה בשידור שלנו והיא בדרך לאולפן לענות בשידור חי על ההאשמות.

בכר

מה? רגע...

גיא

מייד אחרי הפרסומות יהיו איתנו שירלי ובכר שישיבו אחד לשנייה על הטענות ונפגוש גם תוכי שזכה ב-5 מליון שקלים בלוטו אחרי שקיבל סטפת מזומנים ככה סתם, ברחוב. מרתק. הפסקת פרסומות קצרה ואנחנו חוזרים.

בכר

אורלי אני הולך, אף אחד לא דיבר איתי על זה.

אורלי

תישאר בכר, יהיה כיף.

בכר

מה כיף, זה החיים שלי, זה לא תוכנית טלוויזיה.

גיא

תישאר בכר, נעשה סלפי עם התוכי גם...

# חוץ, שביל, יום.

ג'פרי

בוא נלך ביחד לתחרות שלו שבוע הבא.

רג'י

תבקש מענת שתבוא איתך, היא בטוח תשמח.

ג'פרי

היא לא זזה כמוך... וחוצמזה, זה לא יהיה עם הפואגו שלנו... מה יש לך, אתה עצוב בגלל אבי?

רג'י

לא... זה... מהחלפיניו... מה זה משנה יש לי את הרשיון עכשיו זה מה שחשוב. בוא אני אחזיר אותך הביתה.

## גאווי מגיע מאחוריהם.

גאווי

או! החתול במגפיים וזה שאינו יודע לשרוק...

רג'י

גם כן זה עכשיו... אין לי כוחות אליו.

ג'פרי

מה אתה רוצה, כלב רשע ו...אכזרי ו... מסוקס שכמוך.

גאווי

חתול, שקול מילים. אתה, לא אמרתי לך להתרחק מטופי?

רג'י

אבל היא לא פה...

גאווי

מה זה אתם זוג עכשיו?

ג'פרי

היינו בשיעור סלסה.

גאווי

סלסה? תראו לי.

רג'י

גאווי, אני לא אתחיל עכשי...

## גאווי תופס לו את הביצים.

גאווי

תראה לי אמרתי.

רג'י (בחוסר רצון)

ביילה ביילה ביילה, ביילה ביילה ביילה מההה...

גאווי (משחרר אותו)

תביא לי את החתול שלך לאיזה שעה, אני צריך לפרק קצת עצבים...

רג'י

אה, לא, אני צריך להחזיר אותו הבייתה.

גאווי (עולה לעצבים)

בונה יא אוחז חתולים, עם מי אתה חושב שאתה מדבר?

ג'פרי (לגאווי)

חמוד, כמה שאתה חתיך, אני לא בא איתך לשום מקום.

גאווי

מי דיבר איתך בכלל? אתה שב בשקט חתול.

רג'י

אל תדבר אליו ככה, שמעת אותי?

## גאווי מניח את היד על ג'פרי, רג'י מניח את ידו על גאווי. הם מסתכלים אחד לשני בעיניים.

# פנים, המקום של פרוספר, לילה.

## צביקה מנפנף בחולצה מלאה ברוטב עגבניות מול פרוספר.

צביקה

הנה, קרעתי ממנו את החולצה מרוב עצבים, עאלק לא רוצה לשלם לפרוספר. חשב שאפשר לעבוד עלי כמו שאפשר לעבוד על גאווי.

פרוספר

נראה לך שהוא למד את הלקח?

צביקה

ראסיה לפנים ועוד שלוש נשיכות ביד, שלחתי אותו למיון הם אמרו שהם בחיים לא ראו פציעות כאלה. הביאו כם רופא מומחה מאמסטרדאם בשביל היד מומחה לנשיכות פרופסור הוגנבלוכצנשטיין.

פרוספר

מה אתה אומר... יפה מאוד צביקה, עבודה טוב.

## גאווי חוזר עם הרשיון של צביקה, נותן לו, צביקה בוחן אותו.

צביקה

תודה פרוספר. אני אספר לכולם שעשית לי רשיון פצצה.

פרוספר

לא אל תגיד לאף אחד, מה אתה דפוק?

צביקה

אה נכון, סליחה, סליחה. ושמע אם אתה צריך עוד פעם כלב קשוח לא סמרטוטו כמו גאווי, דבר איתי.

פרוספר

סגור. יאללה גאווי תמלא אמבטיה. צביקה בטוח אתה לא רוצה?

צביקה (מסתכל ברשיון)

לא, התקלחתי כבר בבית...

# פנים, אולפן אורלי וגיא, יום.

גיא

הוציאו לי עכשיו פוליפ, חבל על הזמן... (מסמן בידיים)  
6 צול... ו... חזרנו אנחנו עם שירלי מוסקוביץ', סוכנת ומאלפת כלבים להפקות, שלום שירלי. לפני הפרסומות שמענו פה מבכר, ששנים בעצם הרווחת תמלוגים מנייר טואלט עם הפנים שלו? זה נכון?

שירלי

כן גיא, כל מילה נכונה. תבינו, בכר הוא הכלב שלי, ומגיע לו להנות מכל מה שיש לי. באמת. אבל כשזה נוגע לכסף, אני משאירה את העניינים אצלי.

בכר (לשירלי)

שירלי, את יושבת פה ומודה בשידור חי שרימית אותי כל השנים!!!

שירלי

מי רימה אותך בכר? אתה יודע לכמה נזקים אתה גורם?

בכר

נזקים? איזה נזקים בדיוק!?

## בכר מפיל כוס מים על המיקרופון.

שירלי

בפרסומת של המיץ תפוזים השתנת על העמדה של הסאונדמן, נכון?

בכר

כי כל היום דחפתם לי מיץ תפוזים ולא נתת לי הפסקה, מה רצית שאני אעשה שאני אחזיק חזק חזק עד שיהפוך לריבה? באמת, נו.

שירלי

שילמתי לו 20,000 שקל למיקסר חדש, בכר.

בכר

ממש...

שירלי

והפעם ההיא בקמפיין של הבנק שהחלטת שאתה יוצא להפסקה ונעלמת לשעתיים?

בכר

חיכיתי לבנאדם, מה...

שירלי

13,000 שעות נוספות.

בכר

אה, שירלי, עם כל המליונים שעשית אני בטוח שאת לא תרגישי כמה אלפים.

גיא

בכר, יכול להיות ששירלי פשוט כיסתה הוצאות?

בכר

שירלי, אולי תגידי להם באמת מה עשית עם הכסף?

שירלי

בכר שלא תע...

בכר

תגידי להם שאף אחד לא היה מוכן לגעת בך אז נסעת לאנגליה להביא תרומת זרע בכסף הזה...

אורלי

אווו... (באוזניה) חכו עם התוכי תנו לנו עוד דקה.

בכר

כי את רווקה בת 45, מכרת את השנים הכי טובות שלך לעבודה... אז הנה, יש לך בית עם בריכה מהמליונים. ו...את שמחה?

שירלי

בכר אין שום מליונים. לקחתי משכנתא כמו כולם. אני במינוס.

בכר

ממש.

שירלי

ממש. לקחתי הלוואה גדולה אני כל החיים אצטרך להחזיר אותה. בגלל כל הנזקים שלך לא נשאר לי שקל. לא סיפרתי לך על זה כי לא רציתי שתדאג. הקציצות בכר, זה מהקייטרינג של ההפקות, לא היה לי כסף... עכשיו כשרענן הגיע נכנס קצת דם חדש והעסק מתגלגל יותר טוב. בכר, אני אוהבת אותך אבל מאז שעזבת אשכרה התחלתי להרוויח. בגלל זה קניתי את הבית.. בניתי לך גם חדר... עם מרפסת שתוכל לעשן...

## לבכר עומדת דמעה בעינו.

בכר

שירלי אני מצטער...

שירלי

עזוב בכר, קח את הרשיון שלך.

## שירלי נותנת לו את הרשיון שלו, היא קמה ויוצאת.

אורלי

פרסומת אחת ונחזור עם תוכי מליונר...

# פנים, בית ג'פרי וענת, לילה.

## רג'י עם פנס בעין, **ענת** מניחה שקית קרח על עינו הכואבת.

ג'פרי

ואז רג'י הסתער על הכלב המפחיד והגן בגופו החסון והכלבי על הגוף הרגיש והנעים והקטיפתי שלי בריח לוונדר פצ'יפולי...

ענת

לא ידעתי שאתה כזה אמיץ, רג'י... אני גאה בך בולבולוני, הוכחת שאתה חבר אמת, ושאנחנו יכולים לסמוך עליך.

## ענת מורידה לו את האזיקים.

רג'י

יש! איזה, כיף, אני חופשי! (קם מסוחרר) וואאוווו...

ענת

נראה לי שכדאי שתשב עוד קצת...

ג'פרי

כן! יש גם פרק מוקלט של הקרדשיאנס נראה ביחד...

רג'י

טוב, פרק אחד וזהו...

# חוץ, רחוב, לילה.

## צביקה וניסו קופצים משמחה, כסף בידם.

ניסו (מנשק את צביקה)

יש !! אתה גאון צביקה. 11 ארגזים של אננס אני אביא עכשיו. (מנשק את צביקה על הראש)

צביקה

אמרתי לך לשים על קוויקי דדון, רק הקטנים.

## בצידו השני של הכביש עוברים גאווי שמוביל את פרוספר המקולח בכסא הגלגלים.

## פרוספר וגאווי קולט את הסיטואציה, פרוספר משחרר את גאווי.

פרוספר

גאווי, תפוס אותו!

## גאווי פותח בריצה לכיוונם של צביקה וניסו.

צביקה

פאק, ביי ניסו!

## בכר הולך ובוכה, מביט ברשיון שהשיג. לפתע צביקה חולף על פניו בריצה ואחריו גאווי.

# חוץ, סמטה, לילה.

## צביקה מגיע לגדר גבוהה ונעצר מולה. הוא מנסה לקפוץ אבל לא מצליח לעבור אותה. גאווי נעצר בתחילת הסמטה ומביט בצביקה.

צביקה

חכה רגע גאווי! אתה לא חייב לעשות את זה! מה אתה נותן לו לסנג'ר אותך ככה. אנחנו בסדר זה לא ביני ובינך...

גאווי

מים בטעם אבטיח, מה?

## גאווי מסתער לעבר צביקה שקופץ ומצליח להיתלות על הגדר. גאווי רואה את החולצה תלויה מכיסו האחורי של צביקה, הוא קופץ עליו ונושך אותו בתחת.

צביקה

אהההה! בן זונה....

# פנים, בית ג'פרי וענת, לילה.

ג'פרי מניח את ראשו על רג'י שמחזיר לו מחוות חברות קטנה.

**סוף פרק 6.**